
LA CEAS ANIVERSAR 


Prof. Costin Alexandrescu, 
directorul Centrului Creaţiei Populare Argeş 

Reluăm astăzi un vechi şi bun obicei al instituţiei 
noastre şi al Asociaţiei folcloriştilor argeşeni "C.Rădulescu 
- Codin" privind organizarea periodică a sesiunilor de 
comunicări şi referate, colocvii sau simpozioane, In scopul 
cunoaşterii şi valorificării comorilor inestimabile ale 
culturii populare din aceste locuri cu noi puncte de vedere, 
cu lucrări şi culegeri inedite, cu materiale ştiinţific 
concepute, care să rămână peste ani şi să ateste o 
preocupare statornică a membrilor asociaţiei noastre. 

Sesiunea de comunicări ştiinţifice sugestiv intitulată 
"Folclorul ceremonial - forme şi semnificaţii" o dedicăm 
unui eveniment important din viaţa instituţiei: sărbătorirea 
a 40 de ani de la înfiinţare. De asemenea, dorim să marcăm 
împlinirea a 23 de ani de la înfiinţarea asociaţiei 
folcloriştilor care poartă numele cunoscutului folclorist şi 
om de mare vocaţie culturală Constantin Rădulescu-Codin. 

Centrul Creaţiei Populare al Judeţului Argeş a luat 
fiinţă la 2 mai 1956, prin decizia nr. 2054 a Sfatului 
Popular al Regiunii Piteşti, sub titulatura de Casa 
Regională a Creaţiei Populare. Menirea acestei noi instituţii 
create era aceea "de a acorda ajutor metodic tuturor 
formaţiilor artistice de amatori şi creatorilor populari din 
întreprinderi, instituţii, şcoli, cooperative meşteşugăreşti, 
cămine culturale, case de cultură etc." La înfiinţare, un 
număr de numai cinci salariaţi şi-au asumat dificila 
misiune de a acoperi suprafaţa deloc mică a fostei regiuni 
Argeş. Cu timpul, grupul de entuziaşti ai începătorilor s-a 
mărit, antrenând treptat şi un valoros corp de colaboratori 
din toate domeniile activităţii de creaţie populară. 

Instituţia şi-a îndreptat atenţia spre toate categoriile 
culturii populare, dar un rol foarte important l-au ocupat 
cercetarea şi valorificarea etnofolclorică a meleagurilor 
argeşene. 

în aceşti 40 de ani, zestrea spirituală a ţării s-a 
îmbogăţit cu 26 de lucrări de referinţă realizate aici: 
antologii, culegeri de folclor literar, muzical şi coregrafic, 
lucrări de sinteză, care constituie un palmares demn de 
luat în consideraţie. 

La 11 mai 1973, la Priboieni, a luat fiinţă Asociaţia 
Folcloriştilor Argeşeni "C.Rădulescu-Codin", care a avut o 
remarcabilă contribuţie la realizările în acest domeniu ale 
Centrului Creaţiei Populare, fiind un permanent 
colaborator la tot ce am înfăptuit. în afară de activitatea 
pentru elaborarea lucrărilor amintite, un mare volum de 
muncă a necesitat organizarea unei colecţii de materiale 
folclorice care au stat la îndemâna cunoscătorilor, a celor 
interesaţi să descifreze valorile autentice ale zonei 
etnofolclorice Argeş - Muscel. 

în aceşti ani am iniţiat şi sesiunile de comunicări 
ştiinţifice: "Datini şi obiceiuri din Argeş" (27 ianuarie 1974 

- Piteşti): "C.Rădulescu-Codin - folclorist argeşean de 
valoare naţională", cu prilejul sărbătoririi unui veac de la 
naşterea sa (14 decembrie 1975 - Priboieni): "Cultura 
populară argeşeană în contextul culturii româneşti" (10 - 
11 aprilie 1976 - Piteşti): "Munca - izvor de bunăstare, 
oglindită în folclorul obiceiurilor de peste an" (29 mai 1982 

- Domneşti): "Interesul pentru culegerea şi valorificarea 
folclorului argeşean" - cu prilejul împlinirii a 10 ani de la 
înfiinţarea Asociaţiei ( 19 iunie 1983 - Piteşti) şi "Argeşeni 
în spiritualitatea românească - C.Rădulescu-Codin" (5 
iunie 1987, la Priboieni). 

Dacă adăugăm celor de mai sus organizarea unor 
manifestări etnofolclorice: festivaluri, concursuri, expoziţii 
cu caracter local, judeţean şi inteijudeţean, am făcut un 
succint bilanţ a ceea ce au întreprins harnicii membri ai 
asociaţiei "C.Rădulescu-Codin”. Am crezut că este oportun 
să le amintesc la acest moment aniversar al instituţiei 
noastre, pentru a arăta că sprijinul lor şi al specialiştilor 
de la instituţiile ştiinţifice de profil din capitală şi din ţară 
a determinat în mare măsură succesele noastre şi, implicit, 
realizările instituţiei pe care o aniversăm. 


4 



Revenim, după nouă ani, la frumoasa obişnuinţă de 
organizare anuală a sesiunilor de comunicări ştiinţifice şi 
prezentării de materiale folclorice inedite, cu convingerea 
că, în acest fel, nu facem decât să ne realizăm unul din 
dezideratele pentru care existăm. 

Ne propunem ca, începând din acest an, să inserăm 
toate aceste contribuţii valoroase ale participanţilor într-un 
buletin informativ "CAIETE FOLCLORICE ARGEŞ" care va 
apărea, după caz, anual sau bianual, şi unde vor vedea 
lumina tiparului atât lucrările prezentate cu acest prilej şi 
cele din anii următori, cât şi acele comunicări de la 
sesiunile anterioare care n-au putut să apară, din anumite 
motive şi pe care noi le-am păstrat cu multă grijă. 

Fie ca aceste gânduri bune să-şi găsească o 
permanentă concretizare spre binele nostru, al tuturor ! 


18 mai 1996 

INTERFERENŢE ALE FOLCLORULUI DIN ZONA 
ARGEŞ ŞI MUSCEL CU CEL DIN ALTE ZONE ALE ŢĂRII 


Prof. Dumitru Anghel 


Creaţia populară din zona Argeş-Muscel se prezintă, 
în general, într-o structură unitară cu cea din celelalte 
zone folclorice ale ţării. Aceasta se datoreşte cu precădere 
numeroaselor interferenţe şi împrumuturi de piese 
folclorice în sens reciproc. 

Interferenţele şi preluările au fost facilitate de 
strânsele legături ale argeşenilor şi muscelenilor cu 
conaţionalii lor din Moldova, Oltenia şi Transilvania. Cu 
sudul Transilvaniei, cu care se învecinează direct la nord, 
aşezările argeşene şi muscelene au întreţinut multiple 
relaţii prin vizite reciproce, angajări de păstori în 
Transilvania, comerţ şi dislocări masive de populaţie, în 
special prin emigrările frecvente din Ardeal în zonele 
respective, unele sate fiind populate dens cu "ungureni": 
Corbi, Galeş, Brădet, Costeşti-Vâlsan, Dragoslavele, Rucăr, 
Zorile-Costeşti ş.a. ( vezi monografiile localităţilor 
Dragoslavele - Pr. I. Răuţescu, Rucăr - Gh. Pârnuţă, 
Pietroşani-Argeş - P.P.Stănescu, Mioarele - I.Şucu, 
Î.N.Popescu, P.I. Tomescu, Costeşti - N. Enescu). Cu 
Moldova, satele argeşene şi muscelene au menţinut, din 
cauza depărtării, legături mai restrânse şi sporadice (vizite, 
căsătorii, cantonări militare în satele moldoveneşti, 
angajarea moldovenilor ca lucrători în pădurile argeşene). 

Evident, cele mai numeroase şi diverse sporuri le-au 
primit Argeşul şi Muscelul din partea Transilvaniei, din 
partea Mărginimii Sibiului şi a Ţării Bârsei. Aceasta o 
recunosc înşişi creatorii populari. Ciobanul şi cântăreţul 
Gh. Gh. Constantinescu din satul Robaia - Argeş, i-a 
mărturisit prof. M.Robea că a învăţat mai multe balade şi 
cântece de la nişte oieri din Poiana Sibiului (vezi "Folclorul 
din Valea Vâlsanului - Argeş. Monografie”).Fără excepţie, 
împrumuturile au fost oferite colectivităţilor sociale după 


6 



ce ele au fost trecute mai întâi prin complicatul proces al 
recreării lor. 

în primul rând, astfel de împrumuturi se găsesc în 
domeniul obiceiurilor şi în repertoriul lor poetic, sub formă 
de obicei, rit şi text literar-muzical. Categoria obiceiurilor 
calendaristice deţine un obicei de felicitare la onomastica 
lui Ion, Zoritul, specific sudului Transilvaniei (vezi 
O.Bârlea, "Colindatul în Transilvania"). în părţile 
subcarpatice ale Argeşului şi Muscelului, obiceiul e 
cunoscut cu termenul de Colindatul la onomastica lui Ion 
(Ioana) şi se desfăşoară în noaptea de 6 - 7 ianuarie. 
Diversificat în contextul sacral local, se practică în satele 
cu ungureni sub formă a două tipuri distincte, create mai 
ales de natura şi statutul social al participanţilor. 
Colindatul Jlăcăilor, primul tip, e răspândit în satele 
Robaia, Valea lui Moş, Muşeteşti, Vâlsăneşti şi Costeşti - 
Vâlsan şi se organizează de flăcăii de 18 - 30 de ani, în 
cete, cu câte un fluieraş la o ceată condusă de un 
vătaf. Cetele colindă în noaptea onomasticii, la toate 
persoanele cu numele de Ioan (Ioana). Cu sau fără 
încuviinţarea gospodarului, ele se aşază la fereastră şi 
cântă, acompaniate, colindul "Zorile".Invitată în casă, ceata 
felicită direct pe Ioan (Ioana). în plus, în Costeşti- Vâlsan, 
unde obiceiul este contaminat de Iordan, ceata îl 
iordăneşte pe cel felicitat, ridicându-1 de 3 ori. Persoana 
felicitată răsplăteşte ceata cu daruri în bani sau în produse 
de patiserie şi cu băutură. Colindatul fetelor, al doilea tip al 
obiceiului, este cunoscut în satele Brădet, Brăduleţ şi 
Galeş şi se pregăteşte numai de către fetele între 10-18 
ani,în cete de 4-5 persoane, fără fluieraş. Colindatul lor se 
desfăşoară ca şi cel al flăcăilor. Atât că cetele de fete 
colindă toate casele satului, însă mai întâi pe cele cu Ioni, 
şi cântă vocal "Zorile" (vezi "Folclorul din Valea Vâlsanului- 
Argeş. Monografie" de M.Robea ) 

Repertoriul obiceiurilor din zona Argeş-Muscel 
conţine numeroase tipuri şi subtipuri poetice adecvate. în 
acest sens, repertoriul poetic-muzical al colindatului din 
ajunul Crăciunului e lărgit cu mai multe colinde. în 
cercetările recente de teren, au fost identificate în 
repertoriul respectiv 2 colinde ("Trei sfinte duminicele", 

"Sculaţi, gazdă, n-adormiţi") în satul Stroeşti- Argeş, 5 
colinde în satul Corbi -Muscel ş.a. 

în altă ordine de idei, folclorul din Argeş şi Muscel s- 
a îmbogăţit şi a căpătat o structură unitară şi prin piese 
folclorice asimilate din Moldova. Volumul lor este însă, în 
pofida depărtării şi a sporadicelor legături cu ea, amintite 
la începutul comunicării, destul de semnificativ. 

Cele mai interesante împrumuturi se găsesc tot în 
domeniul obiceiurilor. Aici au fost introduse, în perioada 
interbelică, două frumoase obiceiuri ale Anului Nou: 
Buhaiul fără repertoriu însă, şi Jocul caprei cu repertoriu. 
Spectaculosul Joc al caprei din Valea Vâlsanului -Argeş, în 
structura lui actuală, e adus categoric din Moldova, 
probabil de către flăcăii-ostaşi care luptaseră pe fronturile 
din Moldova, în primul război mondial, şi care văzuseră 
manifestarea acolo. La introducerea obiceiului, tinerii, 
impresionaţi de frumuseţea jocului, au preluat într-o 
viziune personală elementele lui esenţiale (distribuţia 
personajelor, recuzita, succesiunea scenelor şi textul 
literar-muzical) şi au creat un spectacol sobru şi echilibrat, 
în spiritul jocurilor dramatice munteneşti. Jocul caprei 
cunoaşte în prezent 3 tipuri distincte de manifestare, în 
arii geografice variate: 1. tipul nordic . 2. ti pul sudic şi 3. 
tipul Costesti-Vâlsan. ultimul fiind cel mai reprezentativ 
tip (în formă moldovenească). Se desfăşoară în noaptea 
Anului Nou de către tineri de 16-20 ani. Structural, se 
compune din 2 părţi, din 2 jocuri: 1 .jocul capre i, la care 
participă capre, ţiganul şi negustorul şi 2. jocul ursului . în 
care apar: ursul şi ursarul. Spectacolul începe cu jocul 
caprei , cuprinzând 5 momente: prezentarea caprei, 
tocmirea ei, evocarea construirii unei mănăstiri de către 
ţigani, solicitarea darurilor, urarea directă. Urmează jocul 
ursului care evoluează într-o scenă distinctă, potrivit unui 
text literar-muzical care indică ţara de origine a ursului şi 
îi porunceştee să se rostogolească "de trei ori peste cap" şi 
apoi să se ridice "pe ciumag". în ritmul tobei, ursul le 
execută pe toate, mormăind şi zbătându-se-n lanţ. 
Concomitent, personajele din grupul Caprei participă la joc 
prin mimări.Spectacolul se încheie cu urarea tradiţională 
de Anul Nou. 

în repertoriul poetic al unor obiceiuri din cele două 
zone se găsesc tipuri literare ale Pluguşorului împrumutate 
din Moldova. Amintim că în satele Costeşti -Vâlsan, Valea 
lui Moş şi Stroeşti se practică tipuri din respectiva 
categorie de creaţii literare, ca: pluguşorul cu peţitul fetei de 
către plugari şi pluguşorul hazliu cu îndemnarea gazdelor 
de a le ieşi înainte la urători cu "polobocu" cu vin ("Bună 
vreme la fereastră"). 

Desigur că împrumuturile nu se rezumă numai la 
sistemul obiceiurilor practicate cu prilejul sărbătorilor de 
iarnă, în Argeş şi Muscel semnalându-se similitudini cu 
Transilvania şi Moldova şi în repertoriile poetice ale 
ceremonialurilor de trecere, în repertoriul baladesc şi liric 
(doine şi cântece) şi chiar al prozei, acest lucru constituind 
obiectul cercetării publicate de prof. M.Robea în volumul 
"Interferenţe" (apărut sub egida Institutului de istorie şi 
teorie literară "G.Călinescu" al Academiei de ştiinţe sociale 
şi politice. Bucureşti, 1979). 

încheiem prin a spune că folclorul din Argeş şi 
Muscel, deschis înnoirilor tematice şi structurale, a 
asimilat în zestrea sa, de-a lungul timpului , piese literare 
îndeosebi din Transilvania şi Moldova. în mod firesc, şi 
această zonă a împrumutat generos piese folclorice 
celorlalte zone ale ţării, fenomen ce a dus la întărirea 
unităţii spirituale.Acest proces de adâncire a unităţii 
spirituale se află în desfăşurare şi în zilele noastre prin 
existenţa mijloacelor de comunicare în masă. 



MUTAŢII STRUCTURALE, FUNCŢIONALE ŞI 
SEMANTICE ÎN CADRUL OBICEIURILOR FAMILIALE 


Dr. Narcisa Ştiucă 


S-a afirmat de multe ori că, spre deosebire de 
obiceiurile calendaristice şi agrare, cele legate de trecerea 
omului de la un statut social la altul, de la un stadiu 
existenţial la altul prezintă mult mai multă stabilitate. 
Trebuie însă să remarcăm dintru început că această 
stabilitate este relativă, urme arhaice putând fi detectate 
şi interpretate arareori într-un "scenariu interior" al nunţii, 
cumetriei şi chiar al înmormântării în zilele noastre. 

în studiul său intitulat Schimbări structurale şi 
funcţionale în sistemul obiceiurilor de familie (1978), 
Tiberiu Graur arăta: "Mutaţii din cadrul sistemului de 
credinţe, lente sau rapide, slăbesc rigiditatea modelului 
comportamental arhaic înlesnind inovaţiei să modifice 
<şabloanele > acestuia, să modifice funcţia în acelaşi timp 
pentru ca apoi, printr-un proces logic şi legic întregul 
model să se re-formeze ". Autorul articolului punea, 
aşadar, la baza piramidei credinţele şi superstiţiile, adică 
reminiscenţele miturilor, fragmentate, estompate sau chiar 
uitate ca tipare primordiale. în raportul model de gândire / 
model comportamental, hotărâtoare sunt modificările de 
mentalitate, pierderea substanţei mitice, a semnificaţiilor 
sacre, modelatoare. Şi totuşi încercăm să demonstrăm aici 
că există încercarea omului de a se păstra în nişte 
coordonate ce conotează exemplarul, fie chiar şi numai în 
numele ideii de <a fi în rândul lumii >. 

Vom începe prin a releva faptul că trecerile 
existenţiale implică un timp şi un spaţiu marcate calitativ: 
favorabile/nefavorabile; faste/nefaste. Există şi astăzi 
credinţe privind momentul naşterii, căsătoriei şi morţii, 
auspicii ce se iau cu asemenea prilejuri fie din aspectul 

meteorologic al vremii, fie din semne corporale, din gesturi 
sau acte intenţionate sau nu, menite să influenţeze 
trecerea. Faptul că aceste evenimente se circumscriu 
măcar ceremonial anumitor momente consacrate - înainte 
sau după sărbători, respectând regulile canonice ortodoxe 
- atestă faptul că protagoniştii şi asistenţa mai percep 
calitatea sacră a timpului. Există însă şi momente în care 
dictează alţi factori moderni, precum factorii socio- 
economici şi cei medicali. De pildă , nunţile nu se mai fac 
duminica, zi de bucurie şi de sărbătoare, ci sâmbăta, care 
este, cel puţin în calendarul arhaic, zi nefastă, ziua 
morţilor; naşterea nu se mai petrece acasă, ci în clinici 
specializate, deci familia, neamul, ceilalţi membri ai 
comunităţii nu mai au control asupra momentului ( nu-1 
cunosc, deci nu pot interpreta, prevesti existenţa nou- 
născutului). Ruperea de sat înseamnă adesea, mai ales 
sub rigorile economice de azi, ruperea de complexul 
funerar menit să iniţieze defunctul pentru calea fără 
întoarcere, să-l facă favorabil împăcându-1 cu ospeţe 
abundente şi cu un bogat repertoriu poetico-muzical ca 
expresie a regretului, dar şi cu funcţie iniţiatică, 
integratoare într-o altă lume. 

La dinamica obiceiurilor mai contribuie prezenţa şi 
statutul participanţilor - care pot fi activi sau pasivi. Ar fi 
şi aici de dezbătut condiţia lor de in-sideri sau de out- 
sideri, de iniţiaţi sau neiniţiaţi, gradul de receptivitate al 
acestora la tot ceea ce este nou. Socotim că cele mai multe 
şi mai profunde mutaţii se datoresc actanţilor, 
modificărilor de ordin lexical (gesturi, obiecte), celor de 
ordin morfo-sintactic (înlănţuirea unor secvenţe, 
omisiunea unor acte sau implantarea altora), dar mai ales 
modificărilor semantice (de mentalitate; receptarea 
planului sacru al obiceiurilor). Dar nu numai actanţii 
propriu-zis ci şi asistenţa, receptorii şi beneficiarii au un 
rol major în modificarea tradiţiilor şi obiceiurilor: prin 
atitudinea lor de acceptare sau de respingere, prin 
convertirea sensului şi funcţiilor unor acte sau obiecte 
magico-rituale aceştia slujesc adesea ca giranţi ai 
schimbării. Ceea ce ieri a fost nou, inedit, devine prin 
acceptare şi reproducere, tradiţie. Obiceiurile vieţii de 

familie sunt însă mai greu penetrabile, căci sunt momente 
şi acte hotărâtoare pentru individ şi sferele lui de 
apartenenţă, de aceea este dificil ca, într-un asemenea 
moment, să se intervină fără riscul dezechilibrului. De 
altfel, după cum arăta Rene Girard în "Violenţa şi Sacrul", 
individul aflat în stare de trecere este prin excelenţă o 
prezenţă incertă, care fascinează şi înspăimântă în acelaşi 
timp. Putem demonstra cu date concrete că, până în zilele 
noastre, trecerea este percepută ca un moment aflat pe 
muchia haosului, dominat de Sacrul care poate oricând 
deveni malefic şi de nestăpânit. Se ştie dincotro vine 
individul, dar nu şi încotro se îndreaptă. Pentru a controla 
această stare ce crea nelinişte comunităţilor arhaice, s-au 
ivit riturile de trecere, "rituri de fixitate", cum le numeşte 
R.Girard, menite să păstreze echilibrul, să aducă 
nonviolenţa, armonia. Numai restructurarea planului de 
credinţe a făcut ca o seamă dintre riturile de trecere să-şi 
poată modifica sensul. în cartea sa "Obiceiuri tradiţionale 
româneşti ", profesorul Mihai Pop vorbeşte despre o 
desacralizare a actelor rituale, despre conceperea lor ca pe 
nişte ceremoniale menite să marcheze festiv trecerea, sau 
chiar, în mediul urban, ca pe nişte sărbători individuale. 
Cum şi de ce s-au petrecut asemenea mutaţii ? Trebuie să 
remarcăm mai întâi, completând schema de analiză a 
obiceiurilor, că pe lângă timp, spaţiu şi protagonişti, este 
hotărâtor modul de comunicare. De fapt, iniţial, s-au 
constituit două planuri principale: cel dintre sacru şi 
uman, din care rezultă riturile şi actele magico-rituale, şi 
cel interuman, din care rezultă formulele ceremoniale de 
bunăcuviinţă, urare etc. 

Dacă la început, într-o societate arhaică nu era de 
conceput nici un fapt de cultură în afara raportării la 
Sacru, mai apoi aceasta s-a estompat, încetând să mai fie 
explicită. Comunicarea interumană poartă însă amprenta 
acestei modelări: formulările poetice, metaforice, obiectele 
şi gesturile amintesc fie şi numai cercetătorului de planul 
arhaic, purtător al unor valenţe sacre. 

Ar fi însă de subliniat ceea ce doar am amintit în 
treacăt, anume că elementele constitutive ale comunicării 
sunt, în egală măsură, gesturile şi obiectele. Mai mult ca 



oricând acestea slujesc drept semne culturale ce stabilesc 
o comunicare complexă. Chiar dacă nu mai sunt percepute 
sensurile lor primordiale, gesturi precum stropitul cu apă 
al mirilor, ridicarea spre grindă a copilului, ultima sărutare 
dată defunctului se săvârşesc. Este adevărat că sensul lor 
este perceput sau decodat ca fiind altul, însă, în esenţă, 
funcţia lor de echilibrare rămâne neştirbită. Obiecte, 
substanţe şi daruri precum: grâul, busuiocul, sarea, 
tămâia, mierea sau zahărul, aurul şi argintul, apa sfinţită, 
mătura, cuţitul sunt prezente deopotrivă în viaţa cotidiană, 
în planul magic gestual de protejare a casei, dar şi în cel 
ceremonial, ca elemente de comunicare, de stimulare a 
unor calităţi, de urare implicită în ultimă instanţă. 

Acesta din urmă este, de altfel,elementul în care s-au 
produs schimbări de receptare. Elemente de lexic precum 
cele enumerate mai sus funcţionează ca semne <citite> în 
moduri diferite de către indivizii aparţinând comunităţilor 
tradiţionale pe diferite trepte istorice şi în diverse condiţii 
socio-economice. Chiar dacă se fac anumite gesturi sau se 
utilizează obiecte, substanţe, sensul lor este modificat sau 
chiar uitat. Putem remarca în obiceiurile familiale o 
păstrare mai completă a acestor elemente polisemantice de 
cod cultural: în general, rostul prezenţei lor se cunoaşte 
chiar dacă a alunecat dinspre modelarea exemplară înspre 
urare, dinspre magic înspre augural şi auspicial, dinspre 
purificare înspre consacrarea propriu-zisă. 

Oricum, trebuie să remarcăm că anumite secvenţe 
capătă amploare mai mare cu cât se slăbeşte controlul 
comunităţii asupra existenţei individuale. Socotim că 
vizitele reciproce, ospeţele familiale şi comunitare, 
schimbul de daruri, totul afişat cu ostentaţie, nu fac 
altceva decât să suplinească pierderea din sistemul 
obiceiurilor a unor secvenţe, modficarea altora, 
înstrăinarea indivizilor de propriul cod cultural. Este 
adevărat că nu mai auzim azi decât rareori oraţii, invocaţii 
şi formule ceremoniale, însă gesturile şi darurile le 
suplinesc în bună măsură. Comunicarea interumană 
funcţionează încă, deşi este substanţial modificată. 
Comunicarea cu Sacrul, credem, este şi ea prezentă în mod 
implicit, căci totul se întâmplă prin raportare la exemplar. 

la un model extrauman. Urările şi darurile nu fac decât să 
stimuleze forţele sacre latente cu care comunicarea a 
devenit mai anevoioasă în urma slăbirii planului de 
credinţe. Chiar şi atunci când gesturilor, obiectelor şi 
actelor umane în general li se atribuie rosturi de stimulare 
a fertilităţii, de asigurare a bunăstării şi veseliei, ideea 
centrală este tot a integrării, căci un individ modelat 
conform tiparelor de civilizaţie tradiţională este 
întotdeauna acceptat. Bunăstarea, fecunditatea, armonia 
lui aduc aceleaşi calităţi familiei şi grupului căruia acesta 
îi aparţine. Există, aşadar, credem noi, o magie a gesturilor 
şi obiectelor trasată subconştient, magie ce păstrează încă 
în anumiţi parametri mutaţiile din cadrul obiceiurilor 
familiale. Alături de structurile de rudenie, aceste elemente 
de cod tradiţional asigură stabilitatea tipurilor de obiceiuri 
analizate în raport cu cele calendaristice şi agrare. 

CONŢINUT ŞI EXPRESIE 
ÎN DESCÂNTECE ŞI BLESTEME 


Prof. univ.dr. Ion Moise 


Descântecele, şi mai ales blestemele, se 
caracterizează printr-o expresivitate deosebită, realizată 
prin mijloace variate şi bogate. 

Descântecele au ca procedeu tipic repetiţia folosită 
cu scopul vădit de expunere a tuturor cazurilor de boală, 
nenorocire, supărare, necaz etc, care trebuie îndepărtate, 
lichidate: 

"Abubă, bubă piersicie. 

Bubă roşietică. 

Bubă puroinicie, 

Bubă albă, 

Bubă verde, 

Bubă cu umflături, 

Bubă cu scăzături" etc, etc (în acest descântec 
cuvântul - temă se repetă de 43 de ori). 

îndemnurile, poruncile se dau la modul imperativ, 
mai rar: 

"Bubă şoră cu ciuma, 

Nu-mpunge, 

Nu străpunge, 

Nu mânca. 

Nu venina. 

Domoleşte, 

îmblânzeşte, 

Astâmpără-te" 

şi la modul conjunctiv, mai frecvent: 

"Să ieşi, să te amesteci cu vântu. 

Să te risipeşti peste tot pământu" 

( Ibidem) 

Frecvenţa deosebită a conjunctivului în descântece 
se explică prin faptul că în toate aceste cazuri conjunctivul 
are valore de imperativ viitor, de exemplu: "mâine să te 
duci la Bucureşti ! Frecvenţa mare a conjunctivului cu 

valoare de imperativ se explică şi prin faptul că acest mod 
poate exprima şi un imperativ de persoana III, ceea ce 
pentru imperativul propriu-zis nu este posibil (Băieţii să 
muncească şi să fie cuminţi! ) 

Blestemele se realizează cel mai expresiv cu ajutorul 
condiţional-optativului. în limba română optativul exprimă 
o dorinţă (Aş bea o bere) sau o rugăminte timidă, foarte 
politicoasă (Aş îndrăzni să vă rog ceva). Uimitor este faptul 
că tot acest md exprimă cele mai dure blesteme, injurii, 
imprecaţii: 

"Cine iubeşte şi lasă, 

Nu l-aş mai vedea cu casă" 

(R- C, L.P., 404) 

" Fir'ai. lele, a dracului 
Cu deştu piciorului. 

Cu faşa copilului, 

Cu casa suuiletului, 

De-i spune bărbatului 
Dragostea băiatului". 

(R.-C., L.P.,408) 

"Foicică trei granate, 

Neică, nu ţi-ar face sfântu parte 
Dă bine, dă sănătate. 

Dă lumânare la moarte: 

Pentru tine le-am tras toate 
(Ibid., 407); 

" [Jsca-s-ar ca lemnili 
Şi ca buturigile 
Cine-a lăsat strejili" 

(Ibid., 410); 

"Şi-o frunzuţă 
Ca să-ti dau şi eu ceva" 

(R.-C, L.p., 417) 

"Dare-ar bunul Dumnezeu 
Să fie pe gândul meu: 



Să te duci , bădiţă, duci 
Până-i cădea rob la turci" 

(Ibid.) 

Descântecele folosesc anumite formule fixe care se 
întâlnesc aproape în toate creaţiile de acest gen: 

"Să vă duceţi (Să te duci) 

Unde popă nu toacă . 

Unde câine nu latră 
Unde cocos nu cântă. 

U nde fată mare cosiţă nu-mpleteste 
flJnde fată mare nu chioteste ) etc. 

Pentru vindecarea tuturor felurilor unei boli se repetă 
numele bolii respective căruia i se ataşează o mulţime de 
epitete de precizare: Bubă piersicie. Bubă roşietice. Bubă 
puroinicie, Bubă albă, Bubă verde, Bubă cu umflături, 
Bubă cu scăzături, Bubă neagră. Bubă seacă. Bubă 
rumânească. Bubă ţigănească. Bubă ovreiască. Bubă 
nemţească, sârbească, turcească, ungurească, pisicească, 
găinescă, gâstescă. rătească. curcească. porcească, oiască. 
căprească, căiască. lupească. văcească. ghezurească . 
iepurească, vulpească, soricească. năpârcească . şerpească, 
broştescă, Bubă dă lac, Bubă dân cale, dân cărare, Bubă 
din somn greu. Bubă din ghişe rele. Bubă dă la naşă, Bubă 
dă la surată, Dă la ştiinţă. Dă la vecină. Măcar da la cină 
(probabil cine). 

Autorii descântecelor sunt şi creatori de cuvinte: 
când în limbă nu există, de pildă, unele adjective formate 
de la substantive, ei le formează pe loc şi, trebuie să 
recunoaştem, corect, vezi mai sus gâştească. răţească, 
curcească. oiască. căiască. lupească. văcească. 
ghezurească. vulpească, soricească. năpârcească. 

Academicianul Al.Rosetti a observat că "... mesajul 
cuprins în descântece nu se adresează unui receptor 
uman, ci divinităţii sau unor personaje infernale, de la care 
nu aşteaptă un răspuns oral. De aici vine libertatea de care 
se bucură comunicarea orală în acest sector neexistând 
criteriul receptibilităţii şi descifrării mesajului de un 
auditor uman. Limba descântecelor cuprinde un mare 

număr de cuvinte cu sensuri neobişnuite, în limba 
comună, de termeni lipsiţi de sens." 1 

Asemenea cuvinte există, de exemplu"tpoa (tpoa 
acum să piară 2 ), dar multe cuvinte au un sens, 
deocamdată necunoscut nouă. Este vorba de unele 
regionalisme semantice, precum negovie : 

"Cu mâncărime şi usturime, 
în vântu turbat, 

S-a amestecat, 

Şi s-a depărtat. 

Şi buba negoviei " 

(Vâlcele, Argeş, Şez., XI, 43/IV] 

Bubă a negoviei 

(Argeş, Ionescu-Buzău, 418) 3 
După părerea noastră, negovie s-a format din govie 
cu prefixul negativ ne - . govie poate fi o variantă a lui 
goveală la care D. Udrescu 4 dă sensul "faptul de a govi; 
stare generală proastă; indispoziţie, slăbiciune, apatie, 
lâncezeală, gogeală" Cum se explică forma negativă la 
negovie ? a govi provine din sl. goveti "a posti". în comuna 
Corbi, sat Stăneşti a goghi (despre animale) înseamnă "a 
nu mânca din cauza îmbolnăvirii ". Deci a goghi înseamnă 
"a posti", care este sensul originar, etimologic al 
cuvântului. Deci negovie, buba negoviei poate fi o boală 
apărută din cauza mâncării în cantitate mare, .sau a 
mâncării prea grase, de dulce. 

Aproape toate blestemele şi descântecele conţin 
regionalismele lexicale şi fonetice. Regionalismele fonetice 
sunt cele mai frecvente: dă pentru de, pâ pentru pe, 
închiderea lui e.la i la sfârşitul cuvântului: 

"Că s-aşază pă tăciuni, 

Umple casa dă minciuni" 

(R.C. - L.P., 379); 


1. Limba descântecelor româneşti, Ed. Minerva, Bucureşti, 1975, p. 15 

2. Ibldem, p. 133 

3. Ibldem, p. 131 

4. Glosar regional Argeş, Ed. Academiei . Bucureşti, 1967 



Seca-ţ-ar izvoarele, 

Să rămâie pietrele 
Să trec cu picioarele 
Ca să văd mândruţ ili. 

Aici culegătorul, învăţătorul I. Arnăuţoiu, din 
Nucşoara, nu a fost consecvent şi în acest fel a lichidat şi 
rima. Corect este: izvoarili. pietrili. soarili. picioarili şi în 
acest caz se menţine rima cu mândruţili. 

Descântecele şi blestemele conţin şi regionalisme 
lexicale, de exemplu: cloncan . "corb, vultur, cioară", a 
pânj i. "a ocroti". 

Verbul a pănji provine din pânză "una din cele patru 
prăjini legate două câte două care se fixează pe căpiţă 
pentru a proteja fânul împotriva vântului". Regionalismul 
pânză provine din pavăză ( < pol. pawezal . 

Descântecele şi blestemele păstrează şi arhaisme, 
precum vocativul nearticulat codre : 

" înfrunzeşte, codre . bine" 

(Ibidem, 382) 

"Câinii, corbii să te-ntinză, 

Câinii, corbii şi cloncanii..." 

(Ibidem, 379) 

"N. nu ştie să te pănjască..." 

(Ibidem, p.506) 

în blesteme apar imprecaţia şi înjurătura, deci 
exprimarea vulgară : 

"Futu-ţi, lele, hârburile, 

Cum mi-ai stricat gândurile" 5 

"Fata popii lui Ilie 
Ar juca şi n-are ie: 

Are una de bumbac 
Ruptă-n cur şi după cap" 

(R.C., L.P., 492) 


5. I. Coteanu, Stilistica funcţicnală a limbii române, Ed.. Academiei, 
Bucureşti, 1973. 

Academicianul I. Coteanu găseşte firească apariţia 
exprimării vulgare în folclor: "Exemplele anterioare s-ar 
putea oricând înmulţi, dar am considerat că cele de mai 
sus sunt suficiente ca să ilustreze asemănarera lexicală şi 
stilistică dintre aspectul cotidian şi aspectul poetic al 
limbajului popular şi să sublinieze în aceelaşi timp ideea 
că blestemul, invectiva şi imprecaţia nu numai că nu 
supără pe artistul popular, ci îl ajută, ca şi interjecţia şi 
vocativul exclamativ, să dramatizeze fragmentul în care le 
include". 6 

Această analiză fugară a folclorului în planul 
stilisticii lingvistice are ca scop să arate necesitatea unor 
cercetări aprofundate ale folclorului în plan lingvistic. 


6. Ibidem, 114 - 115 

DATINI, OBICEIURI ŞI CREDINŢE 
LEGATE DE NAŞTEREA COPILULUI ÎN ZONA 
MIROŞI - SURDULEŞTI - CĂLDĂRARU, 

JUDEŢULARGEŞ 

j^ProfMulian^Rize^J 

Datinile, obiceiurile şi credinţele legate de naştere 
formează un amplu capitol al folclorului românesc, ca o 
bogată ţâşnire din laconismul unui străvechi proverb cu 
substrat economic: "înmulţirea copiilor, bucuria 

românului", sau înmulţirea copiilor - averea românului". 

Toate aceste tradiţii formează un lanţ, în care veriga 
botezului se află la jumătate - între momentul în care 
femeia "rămâne grea " şi până "înţarcă", adică termină 
alăptatul copilului. 

în zona cercetată de noi - localităţile Miroşi, 
Surduleşti, Căldăraru, momentul botezului reprezintă un 
fel de corolar al practicilor anterioare, pe care le vom 
prezenta pe scurt, spre edificare. 

Protagoniştii acestor obiceiuri sunt: Moaşa, Naşul şi 
Naşa - în afara părinţilor copilului, bineînţeles, şi a 
copilului însuşi - destinatarul şi "beneficiarul" acestui 
complex de datini, în centrul cărora el este situat. 

Moaşa este o femeie cu multă experienţă, cea mai în 
vârstă, sau cea mai respectată din familia (neamul) 
gravidei. în condiţiile actuale ale satului, moaşa este 
numai păstrătoarea tradiţiei ceremoniale. în trecut ea 
îndeplinea rolul mamoşului, de unde înalta preţuire de 
care se bucură încă, deşi grija pentru sănătatea femeii 
gravide revine astăzi cadrelor sanitare.Moaşa este aceeaşi 
pentru toţi copiii familiei. 

Naşii sunt cei de la cununie, de obicei naşii de botez 
ai tatălui noului născut.Ei formează, împreună cu finii, 
marea reţea socio-culturală a cumetrilor, cu adânci 
rădăcini în tradiţiile româneşti ale gintei. 

Naşterea. La naştere asistă moaşa împreună cu 
câteva femei din familia gravidei: niciodată soacra (faţă de 
care nora "se sfieşte", după cum ni s-a spus). 

Locul pentru naştere este In tindă, In odaie în pat, 
sau mai adesea jos, stând în genunchi - obicei păstrat de 
la romani, care aveau credinţa că îngenuncherea grăbeşte 
naşterea. 

Se aşterne sub femeie o ţesătură din lână roşie, sau 
neapărat cu roşu, ca noul născut să fie roşu, voios, 
sănătos. Când încep "muncile", i se desprinde brâul cu 
care a fost încinsă nouă luni şi care se întinde pe jos, iar 
moaşa o îndeamnă să-l străbată înainte şi înapoi de nouă 
ori, zicându-i: 

"Calcă, fată, înainte 
Calcă, fată, înapoi 
Dă-i zor 
De nouă ori !" 

Brâul este întotdeauna roşu. 

Pregătite dinainte, la îndemână se află: teslă, bardă, 
săcure, furcă, fus, foarfecă. 

La Căldăraru - moaşa rupe cămaşa femeii şi-i trece 
pe sub cămaşă, printre sâni, tesla, toporul, foarfecă, 
zicând: 

"Dacă e fecior, 

Să iasă la topor. 

Dacă e fată 
La foarfecă să iasă. 

Să fie cusătoreasă !" 

La Surduleşti şi Miroşi - moaşa o îndeamnă să 
lovească în unelte cu piciorul, zicând: 

"De va fi fată 
Să iasă la furcă, 

De va fi fecior 
Să iasă la topor !" 

Uneori, în vreme ce femeia străbate brâul călcându-1 
de nouă ori, moaşa descântă şi de deochi: 

"Pasăre albă codalbă, 

Sus sărea, 

Jos cădea, 

Ochii strigoiului pleznea. 

Lin şarpele desmimă-1 
Lin copilul de deochetură 
Cu ţăsala l-au ţăsălat 

Şi cu sare l-au sărat. 

Toate junghiurile le-au curăţat, 

99 de chei, 

99 de mădui. 

Cu sare l-au sărat 
Vinele le-au curăţat 

Cum se plămădeşte aluatul In căpistere 
Şi fagurele de miere 
Şi viţa In vie. 

Aşa să rămâie 

Curat 

Şi luminat 

Ca de Maica Precistă lăsat 

După naştere moaşa îl fricţionează pe copil cu apă 
rece, apoi amândoi - mama şi copilul - sunt aşezaţi în 
acelaşi pat. 

La Surduleşti şi Miroşi - cineva dintre cei ce asistă 
sapă o groapă în tindă, după uşă ori în mijlocul casei. în ea 
moaşa îngroapă: casa copilului, usturoi, bani şi ovăz, apoi 
nivelează şi lipeşte pământul la loc. întrucât naşterea se 
face astăzi la casa de naşteri sau la spital, iar casele nu 
mai au pământ pe jos, groapa, ca datină, se sapă (după 
venirea femeii acasă) în curte, şi se pun în ea: boabe de 
ovăz, usturoi şi bani, pentru ca noul născut să aibă parte 
de bucate, de bani şi să fie ferit de boli (semnificaţia 
usturoiului). 

La Căldăraru - casa copilului se îngroapă cu orificiul 
în jos, dacă femeia nu mai vrea să aibă copii, şi cu el în 
sus, dacă doreşte să mai aibă. 

Se crede că atunci când groapa se sapă după uşă, 
copilul va deveni un anonim; sub fereastră ori în mijlocul 
casei - va deveni om de seamă, vestit, bine văzut de toţi. 

După ce moaşa a aşezat mama şi copilul în pat, ia un 
vas nou de lut (astăzi - o sticlă), se duce la fântână, scoate 
apă (neîncepută) şi toarnă în vasul nou sau în sticlă. Toţi 
cei de faţă ascultă: dacă apa sfârâie pe vas, copilul va avea 
glas frumos. în apă se pune apoi busuioc şi flori, şi moaşa 
se duce cu vasul la preot să sfinţească apa. Până la 
întoarcerea moaşei, lehuza nu are voie să guste nimic. 

Tradiţia împlineşte astfel o necesitate a igienei: 
lehuza, îndată după naştere, nu are voie să bea apă sau să 
mănânce. Cu apa sfinţită se umezeşte faţa copilului, faţa 
mamei şi i se dă acesteia să bea un strop. Se umezesc cu 
apă şi femeile care au fost de faţă la naştere. 

Prima scaldă a copilului se face într-o albie de lemn. 
în apă se pun flori - să fîe copilul frumos -, şi (la 
Căldăraru) "vârtejul" porcului - să fie iute în mişcări. 
Moaşa aruncă şi bani în apă - să aibă copilul parte de ei în 
viaţă şi, spălându-1, zice: 

"Să fîe sănătos, 

Şi norocos, 

Şi mintos 
Şi voios. 

Şi frumos, 

Şi drăgăstos. 

Şi învăţat. 

Şi bogat. 

Om de treabă 
Şi luat în seamă". 

în informaţiile din zonă se menţionează că în apă se 
pune şi untdelemn, sare (semnul prieteniei) , şi se sparge 
un ou pentru ca noul născut să crească şi să se 
împlinească asemeni oului. 

Ursitorile. La Surduleşti aşteptarea Ursitoarelor 
începe imediat după naştere sau în seara zilei a treia. 

Se aşază o masă rotundă în mijlocul casei. Pe masă 
se pune, pe un şervet alb, frumos, pâine de ţest (azimă 
nedospită). Cu vătraiul de la sobă se fac trei semne în 
pâine, simbolizând trei Ursitoare. Pe locul semnelor se pun 
trei grămăjoare de sare, trei căţei de usturoi, zahăr, brânză, 
fructe. Rostul sării -la Căldăraru- este acela al descoperirii 
urmelor lăsate de Ursitoare când vin să se ospăteze. Pe 
masă se mai pun: o sticlă cu ţuică, una cu vin, carte, 
creion. Se mai pune un şorţ (sau material pentru un şorţ) 
destinat moaşei. Totul se acoperă cu o pânză albă. 

Cu cât masa este mai bogată cu atât copilul va fi mai 
bine ursit. Părinţii trebuie să fie tot veseli, ca să nu se 
supere Ursitoarele, să-l ursească bine, ca nou-născutul să 
aibă o viaţă lungă, bună, liniştită, fericită. 

Sunt trei Ursitoare care stau lângă fereastră, de 
unde datina de a deschide fereastra ca ele să poată intra în 
casă, să se ospăteze, să fie binevoitoare copilului. 

Ursitoarea cea mare ţine o furcă în mână, pune firul 
şi învârte fusul: cea mijlocie, adică "Soarta” îl toarce din 
caierul prins la furca ce o ţine prima Ursitoare în brâu şi-l 
învârteşte pe fus; iar cea mică, adică "Moartea” ţine în 
mână o foarfecă, printre tăişurile căreia trece firul şi când 
voieşte, atunci îl taie. Apoi încep pe rând a ursi: una a-i da 
minte şi noroc, alta - frumuseţe sau urâciune, a treia - 
bogăţie sau sărăcie, glorie sau robie. Dacă se naşte băiat, 
toate Ursitoarele sunt vesele.Dacă se naşte fată, cea mică 
îndeosebi e foarte supărată. 

La punerea ursitorilor a treia zi, înainte de scăpătatul 
soarelui, moaşa merge la fântână, scoate o ciutură de apă, 
o răstoarnă într-o găleată şi venind spre casă culege de pe 
drum 9 pietricele. 9 fulgi de gâscă şi 3 crăci de salcie şi le 
aruncă în apa din căldare, zicând: 

"Să fie ca fulgul de uşor, 

Ca piatra de sănătos 
Şi verde ca salcia!" 

Găleata se bagă sub patul lehuzei, la căpătâi. Pe 
găleată se aşază iţele şi spata, să fie copilul vrednic şi iute 
ca iţele. Sub perna mamei se pune de cu seară darul 
moaşei pentru copil: scutece, tichia, faşa etc. în noaptea 
aceasta moaşa doarme în odaie cu mama şi copilul, ca să 
prindă în vis ursirea. La primul cântat de cocoş, moaşa se 
scoală, deschide fereastra şi ridică pânza de pe masă. Apoi 
închide fereastra, ridică mama de pe "stratul de ursitori" 
(aşternutul pe care a stat femeia 3 zile), ia o mână de fân 
din strat, îi dă foc în faţa uşii, în tindă. I se dă mamei în 
braţe vătraiul şi copilul. Moaşa merge înainte, mama după 
ea, ocoleşte focul de 3 ori. La Căldăraru mama sare peste 
foc şi zice: "De alt foc să nu mai dai!". Moaşa scaldă copilul 
şi pe mamă şi-i mută în alt pat. Din bucatele de pe masă, 
din fiecare, moaşa îi dă mamei să guste. în mod special se 
strânge sarea, se pune într-o cârpă şi se păstrează contra 
"bubei la inimă"(dureri de stomac).Moaşa îl schimbă pe 
copil cu hainele aduse de ea. La capătul faşei se face o 
păpuşă în care se pune cărbune, bani şi pâine 


25 



uscată.Copilul va fi tot timpul înfăşat cu faşa asta, până la 
botez.Faşa este din lână. bogat ornamentată şi neapărat 
roşie sau cu roşu. Se pune mătura şi vătraiul lângă patul 
copilului 6 săptămâni, să-l apere de boale. Mama şi moaşa 
îşi povestesc visele avute în noaptea ursitorilor şi le 
interpretează. Dacă visează oi, copilul va fi necăjit în viaţă. 
Dacă visează linguri, străchini, pâine, va fi fericit, a fost 
bine ursit. 

în aceste prime 3 zile tatăl nu ştie dacă are băiat sau 
fată, fiindcă îl păcăleşte, spunându-i când una când alta.A 
treia zi îşi vede pentru prima dată copilul. Se cinsteşte cu 
moaşa, apoi aceasta ia toate bucatele de pe masă, plus 
şorţul - ca dar din partea "nepoatei" (mama nou- 
născutului) şi pleacă. 

Tatăl ia o sticlă cu băutură şi o pâine şi pleacă la naş 
să-i spună numele copilului. După ce se cinstesc, naşul 
zice: "Am în casă atâtea nume. Alege!" După ce tatăl a aflat 
numele copilului de la naş (tradiţie respectată cu sfinţenie: 
dacă naşul este în altă localitate este întrebat telefonic sau 
telegrafic) pleacă la Primărie şi îşi anunţă copilul. Până la 
botez numai tatăl cunoaşte numele copilului, nume pe 
care îl ţine în mare taină. Mama nu are voie să-l afle. 
Copilului i se zice "turcu" sau "mielu". 

Timp de 40 de zile femeia poartă semnul lehuziei: un 
ac înfipt în basma în jurul căruia se înfăşoară aţa lui roşie. 
Nu iese din ogradă şi nu are voie să se vadă cu altă 
lehuză, fiindcă-i moare copilul. Dacă totuşi se văd două 
lehuze, schimbă între ele ace, bani, scutece de-ale 
copilului. N-are voie să se uite lung în zare, deoarece "cât 
va cuprinde cu ochii, atât va pîijoli soarele"; n-are voie să 
scoată apă din fântână ş.a. 

Cumetria. După botez, la venirea de la biserică, are 
loc cumetria. Naşul (naşa) prezintă mamei copilul: 

"Ţi-1 dăruim dumitale 

Cu pâine şi cu sare 

Cu darul sfinţiei-sale; 

Creşte-1 uşor 

Şi sănătos!" 

Apoi moaşa urează mamei copilului: 

"Să-ţi fie braţele pline 

Casa cu noroc şi bine 
Acesta bine să nu crească 
Dumnezeu altul să vă dăruiască 
Precum aţi ajuns pe acesta 
De l-aţi botezat 
Şi Increştinat, 

Aşa să ajungeţi 
Ca să-l creşteţi 
Şi să vă învredniciţi 
Ca să-l şi căsătoriţi." 

Când intră naşul In casă urează părinţilor: 

"Să trăiţi 

S-ajungeţi să vedeţi 
Pe acest fin căsătorit 
Şi deplin gospodărit 
Şi s-ajungeţi să vedeţi 
Şi fiii fiilor săi. 

Adică pe nepoţei", 

apoi aşază pe masă un cojoc cu perii în sus, pune finul pe 
cojoc şi zice: 

"Finule, să trăieşti 
Şi să creşti 
Şi să te înmulţeşti 
Să ai atâtea oi cu miei 
Şi vaci cu viţei 
Şi noroc 

Câţi peri în acest cojoc!" 

La masă, când vine moaşa cu copilul frumos înfăşat 
şi împodobit cu flori, se duce cu el înaintea naşilor, îl 
închină şi zice: 

"Bună vreme la Domnia voastră 
Cinstiţi meseni şi gospodari. 

Dar mai cu de-alesu 

La Domnia voastră, cumătri mari ! 

Bine v-am găsit sănătoşi 
Şi voioşi! 

Iată v-am adus un fin al Domnia voastră 
De la nănaşi pocinog, 

De la Dumnezeu noroc: 

Poftim, cumătră mare. 

Dăruieşte finului dumitale 

Ce te trage inima 

Ce-i voi, ce ţi-o plăcea !" 

La care naşa răspunde: 

"Mulţumim, moşică dragă, 

Mulţumim că l-ai adus 
Şi-naintea mea l-ai pus: 

Ia să-l văd cât li de mare 
De isteţ şi de frumos 
De voinic şi sănătos!" 

Apoi ia copilul peste masă, II sărută pe frunte şi-i 
pune bani In scutec sau în basmaua aşezată anume pe 
pieptul copilului şi zice: 

"Poftim, moşică dragă. 

De la noi cam puţintel 
De la Dumnezeu mai mult" 

Copilul trece din mână în mână la toţi mesenii, toţi 
pun darul de bani şi răspund la fel ca naşa. 

Apoi moaşa strânge banii adunaţi, fără să-i numere, 
îi leagă în basma şi zice către naş: 

"Cum aţi ajuns de-aţi botezat, 

Aşa să ajungeţi să cununaţi, 

Şi iarăşi să botezaţi", 

sau: 

"De unde v-aţi cheltuit 
Dumnezeu să vă împlinească 
însutit 
Şi-nmiit: 

Să trăiţi, 

Să sporiţi, 

Tot din fin 
în fin 

Cum aţi ajuns să botezaţi, 

Să ajungeţi să-i cununaţi !" 

La masă, în timpul petrecerii, unii zic: 

"Eu beau pentru sănătate 
Că-i mai bună decât toate", 

sau: 

"în fundul paharului 
Sănătatea omului, 

Deci cine nu bea de duşcă 
Acela moare de puşcă", 

sau: 

"Ce frumoasă adunare - 
Tot de cei ce scurg pahare. 

Deci cel ce bea să trăiască 
Cel ce nu bea să plesnească! 

Cel ce bea este om bun, 

Cel ce nu bea e nebun; 

Cel ce bea e om voinic, 

Cel ce nu bea e calic; 

Cel ce bea e om voios, 

Cel ce nu bea-i ticălos. 

Cel ce vinul nu va bea 
Nici In rai nu va intra. 

Că şi sfântul Petru zice: 

Beţi vinul să nu se strice!" 

Mama copilului urează la masă: 

"Dragu’-mi-i, boieri, de voi 
C-aţi venit până la noi 
Şi mi-i drag de dumneavoastră 
C-aţi venit la casa noastră 
Da de-acum mai dragi mi-ţi fi. 

Că şi mai des mi-ţi veni !" 

NOTĂ 

Informaţiile documentare şi textele au fost culese de 
la: Popescu Gheorghe (Surduleşti) 

Nanescu Ion (Căldăraru) 

Ilinca lui Nilă (Căldăraru) 

Anica Voiculescu (Căldăraru) 

Leona Gheorghe (Căldăraru) 

Din Vasilescu (Miroşi) 

CEREMONIALUL ÎNMORMÂNTĂRII ÎN ZONA 
VALEA VÂLSANULUI 


Cercet.dr. Mihail M. Robea 


Obiceiul. Moartea constituie ultimul mare eveniment 
din viaţa omului. Evenimentul antrenează, potrivit vârstei 
şi prestigiului defunctului, grupuri numeroase de oameni, 
în concepţia satului tradiţional, lumea e o reprezentare 
binară - "lumea asta" şi "lumea cealaltă" (1). Moartea ar 
reprezenta astfel un moment iminent al trecerii omului 
dintr-o lume într-alta. în Valea Vâlsanului despărţirea, 
trecerea şi integrarea defunctului se asigură astăzi printr- 
un complex ceremonial, alcătuit din rituri străvechi, cu 
rosturi duble: apărarea vieţii celor rămaşi şi asigurarea 
integrării defunctului. Caracterul sacerdotal al 
ceremonialului Ii imprimă structurii sale o unică 
omogenitate şi capacitate de conservare. Totuşi, sensurile 
unor practici s-au şters parţial din memoria colectivităţii. 

Frecvent, moartea e anunţată printr-o suită de rituri 
de anticipare (vise, urletul strident al câinilor), 
îmbolnăvirea gravă, la pat, a unei persoane alarmează 
rudele apropiate.. Deseori se trece la primele acte ale marii 
despărţiri: alcătuirea testamentului, cererea de iertare a 
rudelor de către bolnav. După momentul morţii, pe plan 
mitic sufletul lui se aşază sub straşina casei, la 
"încheietoarea" ei, refăcând timp de 40 de zile itinerarul 
parcurs în timpul vieţii sale. Omul trecând în rândul 
morţilor, se iau primele măsuri de cinstire a memoriei lui 
(doliu, întoarcerea oglinzilor), de anunţare a comunităţii 
săteşti (în grai, clopote) şi de pregătire a sa pentru noua 
stare: "băierea"; îmbrăcarea; aşezarea în pat sau în "lemn"; 
legarea unui "bănuţ" de degetul mic, necesar la plata 
vămilor; fixarea semnelor distinctive pe cap, pentru a fi 
recunoscut de neam; alcătuirea "toiagului", spre a avea 
calea "luminată" şi, în nordul văii, lucrarea "pomului 
mortului o "cracă" de măr încărcată cu produse 
zaharoase şi de patiserie. în cele 3 zile cât stă de obicei în 

casă, defunctul este bine păzit şi vizitat de membrii 
colectivităţii care îşi iau rămas-bun de la el. Rudele 
apropiate, deseori şi femei anume, îl jelesc. 

înmormântarea se face, obişnuit, în a treia zi de la 
moarte, în toate zilele săptămânii, cu excepţia zilei de luni. 
Momentul îl integrează complet pe defunct - pe ambele 
planuri, real şi mitic - în lumea morţilor. în casa sa, după 
citirea "stâlpilor", se formează într-o ordine îndătinată 
convoiul funebru. Pe drumul drept sau sinuos spre cimitir, 
el opreşte la "trei soroace". La biserică, după oficierea 
serviciului religios, membrii comunităţii îşi iau rămas-bun 
de la defunct, rudele - prin sărutarea feţei şi a mâinilor. 
Apoi, sicriul se coboară în mormânt şi se acoperă cu 
pământ. în timpul şi după înmormântare se desfăşoară 
mai multe rituri de trecere şi cu caracter profilactic: 
aruncarea de către rude peste sicriu a unor monede, 
necesare la vămi; frecarea mâinilor cu ţărână şi aruncarea 
ei în mormânt de către participanţi, spre a nu le amorţi 
mâinile; spălarea cu "apă curată" aruncată dintr-un vas a 
persoanelor venite în contact direct cu defunctul; darea de 
pomană "peste groapă" (oaie în nord şi găină în sudul văii; 
alimente; lenjerie). în continuare, succesiv, câteva practici 
de asigurare a trecerii şi de restabilire a echilibrului social: 
"împărţeala" la ieşirea din cimitir (pâine şi 1 pahar cu ţuică 
sau cu vin); pomana de acasă, cu participanţii. Timp de 40 
zile sufletul defunctului este hrănit cu "daru mortului" (o 
bucată de pâine cu carne sau ou), dat zilnic la aceeaşi 
persoană, şi cu apă - un pahar cu apă pus lângă casă. Tot 
în această perioadă, cu credinţa ca mortul să aibă apă în 
lumea mitică, i se cară zilnic de o femeie anume câte 2 
găleţi cu apă la 3 case. în scopul asigurării marii lui 
călătorii, a integrării în noua lume mitică şi a consolidării 
solidarităţii comunităţii sociale cu familia îndoliată, se fac 
la anumite termene impare (1,3,5,9 zile, luni, ani) căpeţele, 
parastasuri, pomeni şi moşi cu mese şi ofrande. Parastasul 
la 40 zile e foarte important prin numărul de rituri 
prilejuite şi prin caracterul lui de bilanţ privind 
îndeplinirea unor practici anterioare. Se constată 
modalitatea de îndeplinire a ritualului aducerii apei de 
persoana anume, se face "darea răbojului pă apă" (o cutie 

de carton cu un colac, o lumânare aprinsă şi cu răbojul 
căratului apei puse pe apa râului), în sud, şi se alcătuieşte 
pomul de pomană (o cracă de pom împodobită cu anumite 
figuri din pastă de făină şi dulciuri, pusă pe mormânt), în 
nordul văii. Sensurile lor mitice s-au şters din memoria 
colectivităţilor. 

înmormântarea tinerilor necăsătoriţi are aspectul 
figurat al unei nunţi.El se prelungeşte în aproape toate 
practicile ulterioare înmormântării. 

Repertoriul. în Valea Vâlsanului, repertoriul 
contemporan al pieselor funerare cunoaşte numai 2 specii: 
J. Jelaniile şi II. Versuri la mort. 

1. Jelaniile, cu 6 tipuri, alcătuiesc specia caracte¬ 
ristică întregii arii folclorice. Sub denumirea locală de 
jelanie este cunoscut aici bocetul. Apărute în vremuri 
imemoriale şi desăvârşite continuu (2), jelaniile reprezintă 
o manifestare a marii dureri pentru pierderea unui om şi 
un act îndătinat în colectivitate (3). Jelesc femeile din 
familie şi rudele defunctului în cele 3 zile ale şederii lui în 
casă, în timpul înmormântării, la "soroace" şi sărbători. 
Jelesc, de asemenea, femei anume din sat, îndeosebi în 
nordul văii (Muşeteşti, Brădet), de obicei un număr de 2-3 
"jeluitoare" într-o aşezare, în cele 3 zile ale şederii 
defunctului în casă şi în vremea înmormântării lui, în 
schimbul unor daruri. Jeluitoarele posedă motive, din 
limbajul educaţional şi, pe baza lor şi a realităţilor 
concrete, compun spontan texte potrivite defunctului, 
încât jelaniile devin creaţii proprii şi, spre deosebire de alte 
specii, textele lor nu sunt "învăţate" de la alţii. Sub 
raportul structurii prozodice, jelaniile se împart, la rândul 
lor, în 2 categorii: a) Jelaniile versificate relativ , prima 
categorie, cu 3 tipuri, fără o structură prozodică clasică, 
dominantă în zonă. Aceste jelanii se prezintă sub forma 
unei proze improvizate şi versificate integral, datorită 
intervenţiei determinante a muzicii - textul improvizat ailă 
în melodia cu care se îmbină "un tipar cristalizat" - şi 
parţial(4). Trăsăturile lor caracteristice; inspirare 
nemijlocită din viaţă, spontaneitate, sinceritate profundă şi 
sobrietate, b) Jelaniile versificate , a doua categorie, cu 3 

tipuri, cu o structură prozodică clasică, prezente sporadic 
în nordul văii (Brădet, Brăduleţ, 

Galeş), în aşezări cu ungureni. Ele aparţin fondului 
folcloric transilvănean pe care ardelenii l-au adus cu ei 
aici. Aceste jelanii se prezintă în structuri versificate clasic, 
se inspiră din universul nemijlocit şi mitic al omului, 
păstrează încă imagini din cântecele ceremoniale şi lirice 
şi - ca şi bocetele din alte părţi ale ţării - posedă imagini 
artistice izbutite. 

II. Versuri la mort, cu 2 tipuri. în Valea Vâlsanului 
termenul de uers la mort corespunde celui ardelenesc de 
vers, având aceeaşi funcţie. Apare sporadic tot în nordul 
văii, la colectivităţile cu ardeleni. Autorul versurilor este 
poetul-cioban Ion P.Maria (Ionică Păunaş), de 60 ani, din 
satul Galeş.Cele două compuneri ale sale se inspiră numai 
din realităţile înconjurătoare şi împrumută mijloace 
artistice şi imagini din poezia populară. 

Textele se clasifică în tipuri în cadrul celor două 
specii analizate. în atestările argeşene, jelaniile apar foarte 
rar. 

1. Jelanie de mamă (tip 1) 

Inf.Elisabeta Păţitu, 60 ani, Valea lui Moş.Culeg.M.R. 
8.VII. 1969. 

Tip atestat variat în toate provinciile ţării. în Valea 
Vâlsanului apare în 2 variante cu schemele şi structurile 
poetice diferite. în jelania sa, informatoarea îşi jeleşte 
mama moartă şi se arată foarte supărată pe ea, fiindcă a 
lăsat-o "străină" şi săracă - "C-o făşie-n bătătura casii". 
Spre a-i uşura durerea, o roagă să revină în preajma ei. 
Jelania cu cele mai accentuate note de critică socială.Text 
amplu (51 versuri), coerent şi sobru. 

2. Jelanie dă mamă 

Inf. Elisabeta Lungescu, 40 ani, Brădet.Culeg.M.R., 
10.XI.1968. 

Varianta, deosebită, are trei motive. Fiica îşi 
îndeamnă mama să se ridice şi să nu o lase "orfană" 
(I).Apoi o roagă să se orienteze, în călătoria sa, după soare, 
nu după apă (II). în încheiere insistă ca să revină în 
preajma ei să se sfătuiască (III). Evident, al doilea motiv e 

împrumutat din Cântecul mare. Text (18 versuri) omogen, 
cu o structură prozodică clasică. 

3. Jelanie dă tată (tip 2 ) 

Inf. Elisabeta Lungescu, 40 ani, Brădet.Culeg.M.R., 
10.XI.1968 

Tip atestat variat în multe provincii ale ţării(5). 
Varianta vâlsăneană se structurează pe trei motive. Fiica, 
deznădăjduită, îşi îndeamnă tatăl să se ridice, căci din 
pământ nimeni nu se mai întoarce.(I). Nici un tată intrat în 
pământ nu s-a mai întors vreodată la ai săi (II). Jeluitoarea 
îşi deplânge apoi destinul de fată orfană (III). Un text 
profund realist, cu revolta în faţa morţii şi cu înţelegerea 
lucidă a condiţiei umane. Jelanie (19 versuri) închegată, 
cursivă, cu o structură prozodică clasică şi cu însuşiri 
artistice. 

4. Jelanie dă copil (Tip 3) 

Inf. Duminică Avida, 50 ani, Vâlsăneşti.Culeg.M.R., 
10.VII.1969. 

Tip atestat diferit în multe provincii ale ţării. Varianta 
locală respectă schema generală a tipului. Mama îşi jeleşte 
copilul mort, mult iubit, fiindcă niciodată n-are să-l mai 
vadă şi s-o fericească cu prezenţa lui fizică. "Despărţirea 
morţii" o socoteşte "cea mai grea". Pentru o mamă, copilul 
ei e cel mai scump din lume. Despărţirea, prin moarte, 
dintre mamă şi copilul ei, atât de dureroasă, este definitivă: 
"Că ce-apucă pământu,/Nu să mai vede,/Nu să mai aude". 
La construcţia jelaniei stă o viziune realistă. Text amplu 
(42 versuri), închegat şi cu însuşiri artistice, însă cu unele 
reluări care îi tulbură limpezimea. 

5. Jelanie dăJlăcău căzut in război [Tip 4) 

Inf. Ioana N. Olteanu, 72 ani, Galeş.Culeg.M.R., 
5.VI. 1969. 

Jelanie alcătuită de mama unui tânăr căzut în 
ultimul război mondial. Jelania însumează mai multe 
motive în care elementele lirice alternează cu cele epice. 
Mama se arată îndurerată fiindcă băiatul ei a murit. 
Flăcăul plecase voluntar să-şi facă stagiul militar mai 
devreme şi l-a prins războiul, în care el a căzut. Mama îi 
cere fiului mort să revină în viaţă spre a-1 mai vedea. în 
continuare, evocă un episod în care " un camarad " a 

vizitat-o şi i-a indicat locul mormântului fiului, "lângă o 
pădure". Imaginându-şi ziua liberării, ea îi cere fiului s-o 
anunţe ca să-l întâmpine şi să-l aducă acasă. Revoltată 
apoi pe moarte, mama îndoliată îndeamnă toate mamele 
îndurerate să se solidarizeze cu ea şi să-i ceară lui 
Dumnezeu să le dea înapoi copiii, spre a-i reîntâlni. O 
jelanie cu cel mai întins text (100 versuri), versificată clasic 
şi cu imagini izbutite. 

6. Jelanie dă fată nemăritală (tip 5 ) 

Inf. Maria Ghinea, 50 ani, Stroieşti. Culeg. M. R., 
3. V. 1969. 

Tip atestat diferit în provinciile ţării. Varianta locală 
cu schema clasică parţială. Mama îşi îndeamnă fiica să se 
ridice şi să le mulţumească la "fete şi băieţi", veniţi s-o 
"petreacă". Apoi ea o sfătuieşte să se scoale ca să-şi ia 
"ziua bună" de la părinţi şi tineri. O jelanie pur laică; 
priveşte momentul dramatic al marii despărţiri. Jelanie 
(26 versuri) puternic închegată, fluentă şi sobră. 

7. Jelanie dă frate (tip 6 ) 

Inf. Elisabeta Lungescu, 40 ani, Brădet.Culeg.M.R., 
10.VIII.1968. 

O altă jelanie creată de o talentată jeluitoare pe baza 
unor fapte autentice. Fratele jeluitoarei a ieşit prin oraşul 
Curtea de Argeş şi a fost împuns mortal de un cerb scăpat 
de sub supraveghere. Lasă un copil nemângâiat. Clopotele 
sună şi lumea se adună pentru marea despărţire. Profund 
revoltată în faţa morţii, sora blesteamă pământul care i-a 
înghiţit părinţii şi fraţii şi moartea care a îndoliat-o des. 
Jelanie liric-epică şi cu un profund caracter profan. Posedă 
un text relativ întins (37 versuri), se prezintă omogen, e 
versificată clasic şi are multe însuşiri literare. 

8. Versuri la moartea unui tânăr necăsătorit (tip 7) 

Autor. Ion P.Maria, 60 ani, Brăduleţ.Culeg.M.R., 

25.V.1969. 

Poetul-cioban a compus un poem cu adevărat 
mişcător la moartea unui tânăr necăsătorit. Tăindu-i firul 
vieţii unui tânăr militar, moartea nu şi-a ales bine victima. 
Flăcăul este luat în armată, la marină, şi, după 2 ani, cade 
la "grea boală". Având un picior fracturat, e dus la spital şi 
i se aplică ghips. După 2 luni, revine acasă şi, în ciuda 

îngrijirilor date de părinţi, moare. în momentul marii 
despărţiri, defunctul îşi cheamă părinţii şi fraţii ca să-şi ia 
"iertare" şi "rămas-bun" de la ei, precum şi de la "fete şi 
feciori". Versurile au numai un caracter laic şi o limpezime 
de cristal. Poemul se structurează în 2 componente: prima 
mare parte cu naraţiune, iar ultima parte cu un aspect 
descriptiv. Text amplu (77 versuri), omogen şi cu 
numeroase valenţe literare. Relatarea întâmplărilor de 
către defunctul însuşi oferă un spor de convingere 
mesajului. 

9. Versuri la moartea unui poet (tip 8) 

Autor: Ion P. Maria, 60 ani. Brăduleţ. Culeg. M. R., 
25. V. 1969. 

O compunere laică şi filozofică.în faţa morţii 
implacabile, poetul meditează asupra veşniciei elementelor 
materiale şi creaţiilor spirituale. Pe primele le consideră 
fragile, iar pe ultimele - eterne. Ultima consideraţie - un 
autentic epilog - o extinde cu umor asupra creaţiei sale: 
"Toate trec p-astă lume, 

Cu dureri şi cu suspine, 

Dar al meu dulce nume şi prenume 
în veci aici rămâne. 

Scris numai-n flori şi glume; 

Cu cerneală violetă, 


Cu frunză de pepenaş..." 

Creaţie inspirată din realitatea socială şi materializată cu 
mijloace artistice folclorice; apoi amplă (44 versuri), 
omogenă şi cu interesante calităţi literare. 

JELANII SI VERSURI - 1. Jelanie de mamă 


"Aoleo, mamă, mamă, 

Aoleo, mamă. mamă, 

M-ai lăsat, mamă, singură; 

Aoleo, mamă, mamă. 

M-ai lăsat, mamă, supărată: 

Aoleo, mamă, mamă, 

M-ai lăsat. mamă. pusliilă-ii lume! 
Aoleo, mamă. mamă, 

Mi-ai vândut, mamă, pământul 
Şi m-ai lăsat, mamă. singură; 
Aoleo, mamă, mamă, 

M-ai lăsat, mamă, streină: 

Aoleo, mamă, mamă! 

D-o fi bine, mamă, p-acolo. 


Să mă iei, mamă, şi pă mine. 

Aoleo, mamă, mamă. 

Că p-aici nu ie. mamă, bine dă mine 
Că p-aici ie rău de tot. 

Aoleo, mamă, mamă. 

Că muncesc din noapte până-n noapte. 
Aoleo, mamă, mamă. 

Nu mai poci. mamă, să strig. 

Aoleo, mamă, mamă, 

Cum te duci, mamă, p-acolo 

Şi să spui, mamă, că sunt singură! 

Aoleo, mamă, mamă. 

Că m-ai lăsat., mamă, singură 
Şi n-am, mamă, pe nimenea p-aicia: 

N-am, mamă, surori p-aicia; 

Aoleo, mamă.inamă. 

Mai vino, mamă, p-aici 

Şi să ne spui nouă cum le p-acolo! 

Aoleo, mamă, mamă. 

Că de când al plecat, mamă. 

Nu ştiu nimic dă tale, mămico. 
Aoleo, mamă, mamă. 

D-o fi mai bine, mamă, p-acolo 
Şi o fi grădina mai mare p-acolo, 
Aoleo, mamă, mamă. 


Că tare rău m-ai lăsat, mamă 
Intr-o grădină mică. 

Aoleo, mamă, mamă 
Pentru că grădina mare. 

Ai vândut-o, mamă, la vecini: 

Aoleo, mamă, mamă, 

Şi pe mine m-ai lăsat, mamă 
C-o făşie-n bătătura casii; 

Aoleo, mamă, mamă. 

Că m-am săturat, mamă, de streini, 
M-am săturat, mamă, de necazuril 
Inf. Elisabeta Păţitu, 60 ani, ţărancă. 

Valea lui Mas - Argeş, 8 iulie 1969, Mg. 11 


2. Jelanie dă mamă 


Scoală, mamă dragă. 

Şi nu mă lăsa orfană. 
Că n-am fraţi şi surori. 
N-am pă nimeni cu dor. 
Şi te rog, mămico, aşa: 
D-aici când li pleca 
Să nu te iai după apă, 
Că apa ie curgătoare 
Şi-napoi neîntorcătoare: 


Şi să te iai după soare. 

Că soarele ieste mergător. 
Înapoi întorcător. 

Să vii iară la noi. 

Să-ţi spunem din nevoi, 

Că nimic nu mai ai bine. 
Când nu ai mamă pă lume; 
Că nu al pă nimenea. 

Să mai spui suferinţa. 

Inf. Elisabeta Lungescu, 40 ani, ţărancă, 
Brădet- Argeş, 10 noiembrie 1968, Mg. la. 


Scoală-te, tăticu meu. 

Nu pleca unde ie rău, 

Că-n pământ cine a intrat. 
Nu s-a mai înapoiat. 

Noi pă un’e-am umblat 
Şi piciorul ne-a călcat. 

Dă tată n-am mai aflat. 

Am călcat din piatră-n piatră 
Şi n-am mai găsit tată, 


Jelanie dă tată 

Nu a mai putut fi văzut. 
Blestemată am fost cu foc. 
Dă părinţi să n-am noroc. 
S-a dus mila, s-a dus doru. 
Mi s-a dus tot ajutoru; 

Am rămas a nimănui. 

Nu am o vorbă cui s-o spui. 
Că părinţii m-au lăsat. 

Dă mine s-au dăpărtat. 


Că pământu ce-a-nghiţit 

Inf. Elisabeta Lungescu, 40 ani, ţărancă, 
Brădet - Argeş, 10 noiembrie 1968, Mg. la. 


Aoleo, copilaşu mamii drag. 

Un'e te duci tu, mamă. 

Şi mă laşi friptă şi arsă 

Şi cu lacrimi pe ochi-ntotdeauna ? 

Că.mamă.nici o durere nu e mai grea 


Ca despărţirea morţii. 
Aoleo, mamă dragă. 

Că ce-apucă pământu 
Nu să mai vede pe nicăieri. 
Aoleo, dragu mamii. 

Cum mă laşi tu cu inima friptă 
Şi cu atâta durere de grea. 

Că tare este durerea dăspărţirii. 

Aoleo, mamă dragă. 

Să mă iei şi pe mine cu Line, 

Că tare grea este dăspărţirea: 

Când se desparte copilul de mamă 
Şi nu-1 mai vede niciodată. 

Să umble o mamă cu opinci de piatră 
Şi copil nu mai găseşte niciodată. 

Că ce-apucă pământu 
Nu mai găseşti niciodată. 

Aoleo, mamă dragă, 

Scoală de mă-mbunează, 

Că tu îmi spuneai, dragă. 

Că nu ai să mă laşi. 


Aoleo, mamă dragă, 

Cum mă laşi cu atâta durere. 

Pe cine mai pui eu ochii. 

Că nu mai am pe cine 
Mi-erea drag pc lumea-asta. 

Poate să fie orice copil. 

Ca tine nu este, mamă dragă; 

Că să facă un copil cât de rău. 

Că tot drag mai este. 

Aoleo, copilaşu meu iubit. 

De mine te-ai dăspărţit. 

De azi-nainte nu te mai văd. 

Că ce-apucă pământu 
Nu se mai vede. 

Nu se mai aude 1 

Tare dureroasă este moartea asta 
Inf. Avida Duminică, 63 ani, ţărancă, 

Vâlsăneşti - Argeş, 1969. 


5. Jelanie de flăcău mort în război 


Mamă, cum te-ai indurat 
Singură de m-ai lăsat ? 

Cum nu te-ai gândit 
La mine, puiule ? 

Cât te doream, măicuţă, 

Cât te aşteptam ! 

Mamă, cum m-ai încântat 
Cu vorba lu' tălică a dulce 
Să te las voluntar, mamă. 

Să faci armata curând, mamă. 
Şi să vii la noi acasă. 

Să-mi aduci fată frumoasă? 
Puiule, te-am aşteptat. 

Inima mi s-a uscat, 

Obrăjorii mi s-a fript 
Şi tălică n-ai mai venit, 
îţi dau, mamă, suvenire 
Ca să mă aştepţi şi pe mine. 
Să te rogi la Dumnezeu, 
Ionele, puiu meu, 

Să te rogi, puiule, tare 
Să mă apropii de talc. 

Să-ţi mai văd chipu frumos 
Şi cuvântu mângâios. 

Ionele, puiule. 

Ionele, dorule. 

Cât ai fost, mamă, pe lume 
Mi-ai dat numai vorbe bune. 
Mi-ai plecat la cătănie 


Şi-m' scriai, puiule, mie 
Şi-mi ziceai: "Dragă mămico". 

Şi lu - ta-tău: "Iubit tătic". 

Cine ne-o mai mângâia 
Şi cine ne-o mai zice aşa ?! 
Lenuţo, Lenuţo, mamă. 

Zi tu, mamă, zi ce-i zice 
Că ţi-o fi guriţa dulce 
Şi te-o auzi pe tine 
Şi-o veni, mamă. la mine ! 

Câte mame sunt pe lume 
N-ar mai fi fripte ca mine: 

Vai de mine, puiule. 

Ionele dorule, 

A venit, măicuţă, 

A venit, mamă. 

Un camarad d-ai tăi, mamă. 

L-am aşteptat ca p-o floare, 

C-o veni cu vro scrisoare 
Scrisă de mânuţa tale. 

El a venit, mamă, ciudos 
Şi ş a plecat ochii njos: 

Nu venea să-in’ spuie 
Unde mi-a lăsat floare. 

Te-a cătat, puiule, mult 
Şi te-a găsit in mormânt. 

Cu casca pusă pe cruce, 

Ionele, gură dulce. 

Şi ne-a spus, ne-a spus, măicuţă. 



Unde ţi-ai ales tâlică 
Locu de odihnă, mamă. 

Spune că e lângă o pădure 
Lângă o margină de drum. 

Cum ai potrivit aşa. 

Ca să te vază lumea. 

Să vezi fetele trecând. 

Să vezi mame suspinând, 

De doru băieţilor. 

Care a plecat in lume, 

Şi n-a mai venit ca la mine ? 

Să-m' trimeţ, inamă, scrisoare 
Ori pe lună, ori pe soare. 

Ori pe păsări zburătoare; 

Şi să-m' scrii, măicuţă, în ea 
<pând aveţi liberarea; 

Să ne strângem mame multe 
Şi să vă ieşim în cale, puiule. 

Unde să viu şi calea unde s-o ţiu ? 
Am să viu la regiment 
Şi acolo, mamă, te aştept. 


Să te iau, puiule, acasă. 

Să facem nuntă frumoasă. 

Că avem, mamă, rude bune. 

Toate cu noroc în lume. 

Numai leu am fost blestemată 
Şi de mamă şi de tată. 

Şi m-a blestemat cu foc 
Să n-am de tale noroc. 

Aoleo, mamelor bune, 

Care mai sunteţi ca mine. 

Luaţi cuvântul şi strigaţi la Dumnezeu 
Vă rugaţi ca să mi-i mai dăruiască 
Şi cu noi să să-ntâlnească 
Barim în Ziua cea Mare, 

Când om fi la Judecată 
Ionele, Ionele, 

Să ne mai videm o dată 
Să vii, puiule-nainte. 

Să te mai sărut pe frunte 
Vai de mine, puiule, 

Ionele, dorule ! 

Inf. Ioana N. Olteana, 72 ani, ţărancă. 

Galeş - Argeş, 5 iunie 1969, Mg. 5 


6. Jelanie de frate 


Auleu, fratele meu. 

Rânduit ai fost la rău 
Să pleci, dragă, dă la masă 
La moartea cea periculoasă; 
Rău ai mai fost, dragă, ursit 
Şâ d-un cerb omorât; 

Drept în rinichi mi te-a-mpuns 
Şâ inima ţi-a străpuns. 
Scoală-te, fratele meu, 

Dă-ţi mai vezi copilul tău: 

Te plânge cu mare jale. 

Că ieşti gata dă plecare. 

Auzi, clopotele sună toate, 
Liunea să adună; 

Sună c-un glas supţâre. 
Pentru-a noastră dăspărţâre. 
Dă frate te dăspărţî. 

Necazurile cu cin' le—mpărţî ? 
Copilul cui îl laş’. 


Amărât şi supărat 
Şi dă tată dăpărtat ? 

Fir-ai blestemat, pământ. 
Multă lume-ai înghiţit: 

Mi-ai loat mamă, 

Mi-ai loat tată, 

Mi-ai loat frate ş-o sor', 

M-ai lăsat cu mare dor 
Să trăiesc sângură în lume 
Să n-am nimic cui spune 1 
Auleo, fratele mieu iubit. 
Niciodată nu te uit. 

Că cu tine mă-mbunam 
Şi ţâie tot îţi spuneam. 

Fir-ai blestemată, moarte, 

Că dă doliu îmi faci parte. 

Dă doliu şi nu dă bine, 

C-am rămas sângură în lume, 


Inf. Elisabeta Lungescu, 40 ani, ţărancă, 
Brădet - Argeş, 10 august 1968, Mg. 1. 

Aoleo, inamăTio, 

Aoleo, mamă Tio, marnă Tio, 

Că ai plecat, mamă Tio, de la noi; 
Aoleo, mamă Tio, mamă Tio, 
Mama mea a bună ! 

Ai plecat, marnă Tio, 

Şi-am rămas, mamă Tio, fără tale, 
Aoelo, mamo Tio, mamo Tio, 
Mama mea a bună. 


Aoleo, mamă Tio, mamă Tio. 

C-ai venit, mamo Tio, la biserică 
Şl eu nu te-am văzut. 

Şi să vii, mamo Tio-n vis. 

Să vorbim, mamo Tio, 

Că, cât ai trăit, eram amândouă. 
Aoleo, mama mea bună, 

prietena mea bună. 

Aoleo, mamo Tio, mai mă duceam si eu 


Că n-ain avut prietenă bună ca tale. Pe undeva.maino Tio ,şi te lăsam acasă 


Aoleo, mamo Tio, mamo Tio, 

Ai plecat, mamă Tio, d-astă-sară; 
Spune-mi şi mie cum ie p-acolo. 
Că de cân' ai plecat 
Te-am visat de două-trei ori; 
Aoleo, mamă Tio, mamă Tio, 

Vino şi spune-mi şi mie 
Ce ie p-acolo şi să te las acas'. 


Aoleo, aoleo, mamo Tio, 

Să faci, mamo Tio, cum Ii putea 
Şi să vii, mamo Tio -n vis 
Şi să-mi spui şi mie cum e p-acolo. 
Nu ştiu cum e p-acolo, mamo Tio, 
Că d-acolo cin' s-a dus 
Nu s-a mai-ntors. 

Şi eu îţi spuneam lui tale 


Că mă duc şi eu pe un'e am treabă. Şi tale îmi spuneai, mamo Tio.de toate. 
Inf. Elisabeta Păţitu, 60 ani, ţărancă. 

Valea lui Mas - Argeş, 10 iulie 1969, Mg. 11. 


8, Versuri la moartea unui tânăr necăsătorit 


Jalnică adunare. 

Fiţi cu bună ascultare. 

Să facem o cuvântare 
La un fecior ca o floare. 

După cum cartea ne spune. 
Toate sunt dăşărtăciune ! 

Când viaţa ţi-e mai dragă. 
Moartea te răpeşte-n grabă ! 

Of, moarte, tu nu lucri bine. 

Tu nu vrei să mă cruţi pă mine. 
Tu, moarte, nu te-ai uitat, 

C-am fost tinerel băiat. 

Cu armata nefăcută. 

Cu lumea nepetrecută. 

In armată când am plecat. 

La maşină am fost loat. 

La armată dă marinari. 

Pă termen dă trei ani. 

Doi ani dă zâle am făcut 
Şi grea boală mi-a venit. 

Piciorul rău m-a durut 
Şi la spital am pornit. 

La spital dacă am intrat. 
Doctorii m-a vizitat. 


Picioru-n ghips mi-a băgat. 

Aşa două luni am stat; 

Şi acas' am plecat. 

Că boala mi-era mai grea. 

Of, vai dă viaţa mea ! 

Acas' dacă am venit, 

Mama. tata m-a-ngrijit; 
lei m-a-ngrijit foarte bine. 

Ca să nu mă duc din lume. 

Dar aşa amar dă viaţă 
S-a petrecut ca o ceaţă, 

S-a stins ca o lumânare: 

Cu chin şi cu jale mare, 

M-am gătat după pământ. 
Lăsând jale şi dor mult. 

Vino, frati-meu, la a mea căsătorie. 
Vino din America 
La căsătoria mea 
Şi tu, frate, din Rusia. 

Veniţi, barim, acuma 
Că dă mult v-am tot dorit 
Şi nici acuma n-aţi venit. 
Constantine şi Aroane, 
leu vă rog veniţi mai tare. 



Grăbiţi şi veniţi mai iute, 

Barim la iertare-n curte. 

Că dă mult v-am dorit 
Şi nici acuma n-aţi venit. 

Şi te rog, măicuţa mea. 

Să mă ierţi, dacă-i putea. 

Că te-am năcăjit cât am zăcut. 

Şi te rog, iubite tată, fii bun 
Şi acuma mă iartă, 

Că ţi-oi fi greşit vreodată 
Cât am trăit laolaltă. 

Cu aceste isprăvesc, 

Nimica nu vorbesc. 

Că trec pragu la cei morţi. 

Rămas bun vă zic la toţi: 

Rămas bun, iubiţi feciori, 

Inf. Ion P. Maria (Ionică Păunaş) , 60 ani. 
Brăduleţ - Argeş, 25 mai 1969, Mg.5 

9, Versuri la moartea unui poet popular 


Dă voi mă despart cu dor; 
Rămas bun, drăguţe fete. 

Dă voi mă despart cu sete. 
Când în ajun n-oi mai veni. 
Nici printre voi n-oi mai fi, 

Cu aceste chiar vă las, 

Vă mai zic un bun rămas, 

Bun rămas, fete şi feciori ! 

Pă mormânt să-mi puneţi flori. 
Le semănaţi şi le pliviţi 
Şi pă mine mă jeliţi 
Cu lacrimi şi cu suspine 
Şi cu dor dă la inimă. 

Dumitru Fântână. 


cioban, 


Bate moartea la fereastră 
Şî nu poci să mă mântui: 

Cât mi-a fost viaţa dă lungă 
La lucru-ăsta n-am gândit: 
Am crezut că astă lume 
Merge şi iea cu mine; 

Dar acum, la sfârşit. 

Mă văd singur, părăsit. 
Moarte,moarte, îngăduieşte, 
Firu vieţii mi-1 lungeşte, 
Să-mi vând a mea avuţie 
Să-mi iau scumpa împărăţie. 
Mântuire, mântuire. 

Ieşti prea dăparte dă mine. 
Că dă-aş vinde-ntreaga lume. 
leu nu te-aş putea cumpăra. 
Oameni buni, acuma vedeţi: 
Bogatu din Podu Vechi 
A fost popă bătrân şi bogat. 
Da' iei d-aici cin' a plecat. 

Iei nimica n-a loat, 

Dăcât puţântel veşmânt. 


L-a dus cu iei în pământ. 

D-aia ieu mereu tot zic 
Şi la mare şi la mic: 

Că strânge omu ca furnica, 

Când moare nu ia cu iei nimica, 
Dăcât patru scânduri şi-un cui: 
Asta-i toată averea lui; 

Patru scânduri şi-o blană 
Şi mai face şi-o pomană. 

Dacă poate, dacă nu - "bună ziua" 
Toate trec p-astă lume, 

Cu dureri şi cu suspine. 

Dar al meu dulce nume şi prenume 
în veci aici rămâne. 

Scris numai in flori şi glume. 

Cu cerneală violetă, 

Cu frunză de pepenaş: 

Primu poetaş 
Ionel Păunaş, 

Brăduleţu- Argeş, 

Păunaşu codrilor, 

Drăguţu fetelor. 

Inf. Ion P. Maria (Ionică Păunaş), 60 ani, cioban. 
Brăduleţ - Argeş, 25 mai 1969, Mg. 5. 


41 



DEVOTAMENTUL, PRIETENIA: "ÎNFRĂŢIREA" ŞI 
"ÎNSURĂŢIREA" 

Prof. Steluţa Stroe 

Este la noi obiceiul datului "de-a fraţii" şi "de-a 
suratele", prin care se stabilesc relaţii de prietenie 
durabile între băieţi sau fete. încă de pe la 10-11 ani şi' 
până în preajma căsătoriei, băieţii se prind "fraţi de cruce", 
zicându-şi "fârtaţi" sau "furtaţi", iar fetele, "surori de cruce" 
sau "surate". "Deviza fârtaţilor este iubirea extremă până la 
moarte. Nu se ceartă şi nu se trădează, fie chiar moarte de 
om. Un frate de cruce valorează mai mult decât un frate de 
sânge. Secretele lor nimănui nu se spun..." . 1 Obiceiul 
datului de-a fârtaţii şi de-a suratele "impune dorinţa de a- 
şi da viaţa unul pentru altul" şi "se ţine negreşit, de 
oarecare tradiţie de pe timpul cruciadelor, sau poate chiar 
de tainele introducerii creştinismului la români". 2 Este un 
obicei răspândit pe teritoriul ţării şi are loc în perioada 
Rusaliilor, după târgul Moşilor. 

în Argeş, "însurăţirea" are două variante. Una este 
atestată pe Valea Râului Doamnei şi are "similitudini cu 
un cunoscut motiv transilvănean -"Lioară, lioară" (în textul 
nostru "Vioară, vioară"), insuficient clarificat sub raportul 
funcţiei lui originare. 3 

Fetele se strâng la o casă şi, împărţite în două cete 
inegale, se aşază în rânduri, faţă în faţă, la distanţă de 
câţiva paşi. Cele din ceata mai puţin numeroasă cântă 
(strigă): 

- Vioară, vioară. 

Dalbă foişoară, 

Acolo-s mai multe. 

Aici mai puţine, 

iar celelalte răspund: 

- Dacă suntem multe. 

Veniţi de v-alegeţi 


1. Simion Florea Marian, Sărbătorile la români, 1899. Bucureşti, voi.II, 
pag.84. 

2. Vasile Alecsandri, Poezii populare ale românilor, voi I, Editura Minerva, 
Bucureşti, 1973, pag.26. 

3. Adriana Băjan.Prefaţă la Folclor poetic din Argeş.Piteşti, 1979,pag.VIII. 

Din cetatea toată 
Cari vouă vă place! 

Din nou prima ceată: 

Şi nouă ne place 
Pe (numele fetei ) 

Că-i cu geanta trasă. 

Chip de Jupăneasă!” 

(Domneşti) 4 

Fata aleasă trebuie să meargă unde este chemată şi 
aşa ceremonialul se repetă de câteva ori, după care cele 
două se consideră surate. Apoi, încrucişând mâinile, 
schimbă între ele: oale, străchini, ceşti sau alte vase de lut. 

Cealaltă variantă este mai răspândită şi mai 
cunoscută în întreaga zonă a Munteniei. Două câte două 
sau mai multe, fetele depun jurământ: 

- Mi-eşti surată pân'la moarte? 

Ţi sunt surată pân’la moarte! 

(Informator Veniţa Bulac, agricultoare, 56 de ani, 
Vlădeştl Data culegerii: 11 iunie 1977). 

Repetă de trei ori şi făcând schimb de vase de 
pământ, se consideră legate trainic ca "surori de cruce" sau 
"surate".Atât în prima variantă, cât şi în a doua, avem de-a 
face cu "discursul-dialog" folosit cu scopul de a da mişcare, 
simetrie şi măreţie ceremonialului depunerii jurământului. 

înfrăţirea este asemănătoare: flăcăii îşi dau unul 
altuia borcane, ulcioare, pahare şi repetă de trei ori 
jurământul: 

Pe un' ne-om duce. 

Vom fi fraţi de cruce. 

(Localitatea: Văcărea - Muscel) 

sau: 

Ia vere, dă-mi vere, 

Pân’ la moarte tot vere. 

(Irformaton Octauinn Bodea, profesor, 46 de ani, 
Albeştiide Muscel Data culegerii: 14 mai 1982). 

Astăzi, în locul vaselor de lut ars se mai folosesc şi 
vase de sticlă, porţelan, material plastic. Vasele de schimb 
nu sunt goale: farfuriile şi străchinile sunt pline cu păsat 
(făină de porumb alb fiartă în lapte cu zahăr), orez, griş, iar 


4. Folclor poetic din Argeş, op.cit., pag. 101. 

ulcioarele şi borcanele, cu vin şi ţuică; la toarta lor se mai 
agaţă covrigi, colaci, păpuşi împletite, biscuiţi şi busuioc 
care va purta noroc. 

Fârtaţii şi suratele se ajută între ei la toate muncile, 
şi la uşor, şi la greu. Ei sunt nedespărţiţi la arat, la coasă, 
secerat, la sapă şi la strângerea recoltelor, la şezătoare şi la 
horă. 



"OUĂLE MUNCITE", SIMBOL AL FECUNDITĂŢII 
ŞI AFECŢIUNII RECIPROCE - ADEVARATA ARTA 
POPULARA 

Prof. Ion Stroe 

Obiceiul ouălor roşii sau încondeiate este vechi şi are 
la bază concepţia filozofică a oului cosmic. Poate că primii 
locuitori ai pământului, "venerând oul şi focul, au asociat 
aceste două simboluri pentru a simboliza Creaţiunea la 
adăpost de primejdiile Geniului rău". 1 

în orice caz, în vremurile îndepărtate, multe popoare 
şi cu deosebire cele din Asia şi Europa sărbătoreau Anul 
Nou la echinocţiul primăverii, perioadă când astăzi 
sărbătorim Pastele. în această zi, oamenii îşi trimiteau ouă 
colorate "ca simbol de fecunditate şi afecţiune reciprocă", 
mai cu seamă în roşu, culoarea favorită a mai multor 
naţiuni. 2 

După mutarea Anului Nou la solstiţiul de iarnă, 
obiceiul a rămas la Paşti, mai ales că e perioada când 
păsările produc cea mai mare cantitate de ouă. Datorită 
coincidenţei obiceiului cu Pastele creştinilor, era firesc să 
se ajungă la concepţia credinţei că ouăle roşii simbolizează 
sângele Mântuitorului. 3 

Lăsând la o parte această asociere, obiceiul este 
frumos şi presupune o adevărată muncă de artist popular, 
încondeierea ouălor - la început pe fond roşu, apoi şi în 
alte culori - ne transpune în domeniul culturii spirituale, 
pentru că este o artă; nu oricine poate încondeia ouă. 

Nu vom intra în amănunt privind tehnica 
încondeierii, dar nu pot fi trecute cu vederea procedeele 
populare de preparare a vopselelor din plante: roşul, din 
frunze de măr dulce sau acru, cimbrişor, coajă de măceş; 
albastrul, din viorele; galbenul, din alior, frunze de zarzăr; 
negrul, din coajă de arin şi din coaja verde a nucilor. 

1. Arthur Gorove,Ouăle de Paşti. Studiu de folclor.Monitorul oficial şi 
imprimeriile statului.Imprimeria naţională, Bucureşti, 1937, pag. 19. 

2. Simion Florea Marian, Sărbătorile la români, 1901, Bucureşti, voi.III, 
pag. 12 

3. Arthur Gorovei, op.cit. 

Interesantă este şi confecţionarea condeielor şi a 
"pietrelelor" din zeamă de varză şi piatră acră pisată. Dar 
munca de artist constă nu în aceasta, ci în alegerea 
simbolurilor, a modelelor, în respectarea simetriei şi 
proporţiilor, în redarea tipicului şi a specificului local, 
pentru a da ceea ce numim autenticitate. 

Arta populară românească de încondeiere a ouălor 
are un specific al ei: desenele nu înfăţişează niciodată un 
obiect în întregime, ci se alege partea caracteristică, 
distinctivă a acestuia, iar tipul clasic este reproducerea în 
alb pe fond roşu- 4 

în Argeş sunt foarte multe modele reprezentative; 
numai în Corbii Muscelului se cunoşteau la începutul 
secolului nostru "peste 160 feluri de încondeiere şi fiecare 
încondeiere îşi avea numele său". 5 Specificul argeşean 
constă în unele modele cum ar fi: Argeşeanca, floarea 
străchinii, calea rătăcită, iar în cadrul judeţului şi a 
zonelor limitrofe acestea diferă după mediul geografic 
natural şi ocupaţiile locuitorilor. în zona de munte şi deal 
apar: brădiul, cârligul ciobanului, frunza mărăcinului, 
frunza jugastrului, brâul ciobanului, coamele berbecului, 
lupul ş.a.,iar la câmpie, mai mult motivele legate de 
cultura cerealelor: grebla, grapa, coasa, spicul. Astăzi, 
obiceiul încondeierii ouălor este la fel de răspândit şi apar 
motive noi: unele asemănătoare ornamentelor covoarelor 
şi râurilor de pe costumele naţionale, altele oglindesc 
concepţii şi realizări actuale: tractorul, porumbelul, 
răchita, ciocanul. 

Pentru a fi oferite rudelor, prietenilor, ouăle trebuie 
să fie cât mai frumoase. Cu cât încondeierea lor e mai 
artistic realizată, cu atât afecţiunea faţă de persoana căreia 
li se dau în dar se manifestă mai puternic, iar primirea lor 
cu bucurie e un respect pentru strădanie. "Ouăle acestea 
se numesc muncite, pentru că la prepararea lor s-a 
întrebuinţat multă muncă..." 6 . Deşi de domeniul etnografi- 

4. Arthur Gorovei, op.cit., pag.73. 

5. C.Rădulescu-Codin, Literatură, tradiţii si obiceiuri în Corbii Muscelului. 
Atelierele grafice "Cultura Naţională”, 1929, pag.67. 

6. Arthur Gorovei, op.cit., pag.63 

ei şi al artei populare, obiceiul merită a fi cunoscut, pentru 
că are un anumit rol în viaţa folclorică, determinând 
apariţia multor legende: 

a) . "Tâlharii l-au omorât pe Hristos şi 1 au îngropat. 
Au aşezat deasupra mormântului trei pietre de moară 
peste care au pus o masă şi au făcut un ospăţ mare. Unul 
dintre ei şi-a amintit ce a zis Prorocul, că va învia a treia zi. 
Altul i-a răspuns că aceasta se va întâmpla când cocoşul 
fript de pe masă va învia, când vinul din pahare se va 
preface în viţă de vie şi când ouăle fierte din faţa lor se vor 
înroşi. Nici n-a apucat bine să termine ciorba, că vinul s-a 
prefăcut într-o viţă de vie frumoasă, cocoşul a înviat pe 
farfurie şi a cântat de trei ori, iar ouăle s-au înroşit. De 
atunci la Paşti oamenii se felicită cu ouă roşii". 

(Informator: Floarea Pavelescu. agricultoare, Vlădeşti, 
88 de ani. Data culegerii: 16 aprilie 1977). 

b) . "Ovreii numeau pe Hristos Marin. După moartea 
lui "Marin", ei au pus pe mormântul lui nouă pietre de 
moară şi deasupra, o masă pe care erau pâine, ciorbă de 
cocoş şi vin. înaintea ospăţului, unul dintre ovrei a strigat 
că "Marin" va învia din morţi când vinul din pahare se va 
face viţă verde în grădină, pâinea, spic auriu şi cocoşul - 
întrupat cum a fost. Bine vorba nu a sfârşit, că aşa s-a 
întâmplat: împrejur a apărut o grădină cu viţă de vie şi un 
lan de grâu cum e aurul. Pe masă a înviat cocoşul care a 
cântat şi a bătut din aripi, stropindu-i pe toţi cu ciorbă. 

- Uşşş! Vedea-ţi-oi ouăle roşii! - a strigat unul dintre 

jidovi. 

Şi au văzut sub masă ouă roşii, într-un coş. 

De atunci se aduce morţilor prinos colivă făcută din 
grâu, vin curat de viţă şi la Paşti se înroşesc ouăle". 

(Informator: Vică Tigău, crescător de animale, 63 de 
ani, Rucăr. Data culegerii: 7 iulie 1971). 

c) "Locuitorii din împrejurimi au adus ucigaşilor lui 
Hristos ouă în coşuleţe pentru a-i lăsa să-l vadă. Au aşezat 
coşuleţele la picioarele crucii pe care Hristos era răstignit. 
Ouăle din coşuleţe s-au înroşit de sângele care curgea din 
trupul lui Hristos. De atunci, în fiecare an, la sărbătoarea 
învierii lui Hristos, se înroşesc ouă". 

(Informator: Nicolae Diaconu, învăţător, 59 de ani. 
Vlădeşti. Data culegerii: 16 mai 1982). 

d). "Jidanii urmăreau pe Maica Domnului pentru a-i 
lua copilul (Hristos) din braţe, ca să-l omoare. Ca să nu 
poată fi prinsă, ea a aruncat câteva ouă roşii în urmă. 
Jidanii, care nu mai văzuseră aşa ceva, au pierdut timpul 
culegându-le şi admirându-le şi au uitat s-o mai 
urmărească. în acest fel, ouăle roşii au salvat pe Hristos de 
la moarte. De atunci, la Paşti se înroşesc ouă". 

(Informator: Ion I. Stânică, agricultor, 84 de ani, 
Văcarea - MihăieştI. Data culegerii: 20 aprilie 1983). 

Pe teritoriul ţării circulă şi alte legende, 7 în 
majoritate legate de sărbătoarea Paştelui. 


7. Vezi Arthur Gorovei, op.cit.pag. 19-30. 

ARGEŞUL ŞI VALEA COTMENEI, VATRA DE CĂLUŞ 
Prof. Constantin Cârstoiu 

Peste numai două săptămâni, satul românesc plin de 
valori perene va prăznui Moşii, Rusaliile. După împărţirea 
oalelor, în Bârla, Hârseşti, Mârghia, Pădureţi, Stolnici ori 
în celelalte puncte locuite de pe Valea Cotmenei, pornesc 
iarăşi căluşarii. Pentru a câta oară ? Greu de precizat, 
numărul anilor depăşind, poate, câteva sute. 

Sâmbătă, prima zi de iunie, vătaful Petre Măsală din 
Stolnici primeşte vizita celorlalţi prieteni, consăteni din 
formaţia, mai bine zis ceata jucătorilor: Ion Uţă, ajutor de 
vătaf, Dorel şi Florea Bucică, Mihăiţă Catană, Ion Coman, 
Ion Dumitrana, Aurel şi Gabriel Gălăţeanu, Enache 
Grigorescu, Vasile Iancu, Costică Ilie, Aurel Ivan, Daniel 
Mincă, Ion şi Ovidiu Nistoroaia, Ion Pană, Georgel şi 
Gheorghe Păun, Cristian, Daniel, Gheorghe şi Ion Sandu, 
Gheorghe Selea, mutul Gheorghe Rupă şi acordeonistul 
Gheorghe Voicu (Boncoi) alături de nepotul său, 
violonistul Cosmin Creţu, de numai 11 ani. Ei duc mai 
departe astăzi tradiţia jocului pe care îl onorau până spre 
aceşti ani "Dudiţă al lui Pasăre", Nicolae Bârleanu sau Ion 
Fieraru "al Riţii", fost vătaf - dacă este să-i numim doar pe 
căluşarii care mai trăiesc dintre cei vestiţi. 

Repetiţiile începeau mai înainte cu două săptămâni. 
Actualii căluşari din Stolnici nu prea le mai simt, însă, 
nevoia de fiecare dată, fiindcă au jocul oricând gata să fie 
practicat în gospodăriile consătenilor, pe colbul drumului 
sau pe scena concursurilor. 

Un moment important al ritualului-spectacol 
căluşăresc îl constituia jurământul. De ce nu se mai face 
astăzi ? S-ar putea găsi destule cauze. Până aproape de 
noi, duminică dimineaţa, formaţia pleca la gârlă unde se 
constituia steagul (o prăjină de 10 - 12 m, din salcie, arin 
sau brad, în vârful căreia se puneau pelin, usturoi, spice 
de grâu şi un prosop), rostindu-se apoi legământul: 
"Jurăm să jucăm în credinţă!". Ştergarul din vârful prăjinii 
era înmuiat în apa Cotmenei, steagul se apleca pe mal, se 
ridica, iar căluşarii mestecau pelin şi usturoi, dădeau ocol 

steagului, ştergându-şi faţa în prosop, de trei ori, apoi 
rosteau: "Iar acuma iar aşa, / Hăp, hăp, hălăi-şa!". Vătaful 
se lua după ceilalţi, îi mai "stimula" cu băţul, ei se fereau, 
se regrupau şi luau drumul caselor de gospodari. Şi astăzi 
ei o încep dintr-o margine a satului, continuând să intre, 
pentru joc, la cei care îi doresc, adică le vor "harul", îi 
solicită, le deschid porţile, chemându-i. Şi aşa o 
săptămână, cu pauze miercurea, lunea şi joia, obiceiul 
cunoscând o diminuare, pentru ca la închidere, sâmbătă şi 
duminică, acest ceremonial străvechi să marcheze o 
creştere optimistă. 

Cât priveşte costumaţia proprie jucătorilor, nu sunt 
modificări de substanţă în aceea specifică zonei. Astfel, 
pălăria, panglica, fundele şi mărgelele îmbracă palete 
multicolore, cureaua care o ţine să nu cadă, în timpul 
jocului, fiind folosită mai ales pe scenele întrecerilor 
artistice. Betele, chimirul, cămaşa în mărgele, foi (fusta) şi 
flori se asortează cu pantalonii (tureci), săndăluţele sistem 
"opincă", sau opincile de care sunt prinşi pintenii - 
zurgălăi. De-ale greutăţilor - preţul - îngreuiază refacerea 
costumului decolorat ( are 17 ani). 

Căluşul se încheagă din mişcări în cerc, plimbări, 
printre numeroasele figuri numărându-se: A dracului, 
Amploietul, Banu Mărăcine, Băltăreasca, Băltăria, Băluţa, 
Bătuta, Bugheanul, Cadeaua, Căldarea, Chindia, Cioceşti, 
Cârligul, Cuibul, Doi-mişcare, Drumul în bătaie, Floricica, 
Garoafa, Gârla, Gheorghiţa, Hora, Hora dadii Ioana, Hora 
în bătaie căluşărească, Hora Nuţii, Hora pe bătaie, Invalida 
de sus, Iutele (Iutili), Joiana, Leana, Măldăreanca, Mândra, 
Murguleţul, Pornirea, Resteul, Rustemul, Plimbarea 
Căluşuluui, Raţa, Săltata, Sărita, Sârba, Sârba deasă, 
Solo, Surpăturile, Tarapanaua, Tărăşelul, Teleormăneanca, 
Ţânţăraşul, Ţigăneasca, Ţiitura mutului, Ţuiculeasa, 
Ursăria, Vârtelniţa cu oglindă. Logic, aceste mişcări şi 
toate celelalte nu puteau fi reproduse în fiecare curte 
vizitată, ci, aşa cum spunea Petre Măsală: "cinci-şase 
colea, cinci-şase colea". Ele închipuie plimbarea, urmată, 
firesc, de frenetice bătăi în podea ori de "foarfece", de 
lovituri la pinteni, în aer şi la pământ, de fluturări 
ameţitoare, întoarceri ale capului, sărituri năprasnice, de 

fulgerătoare treceri ale pasului stâng peste cel drept şi 
invers, de bruşte lăsări pe unul sau amândoi genunchii, de 
răsuciri scurte ale corpului în ambele părţi, paşi mărunţi, 
în contratimp, sincope de rapiditate şi forţă - închipuind 
frenezia, vigoarea, dinamismul, exuberanţa, graţia, 
eleganţa, muzicalitatea, curajul, armonia, caracterul 
spectacular-spectaculos, tineresc, antrenant şi apropiat de 
ceea ce înţelegem prin teatru popular, chiuiturile, 
vestimentaţia, jurământul, prezenţa vătafului şi a mutului, 
constituirea cetei, alcătuirea steagului, conţinutul de urări 
cerând şi îndemnând la fertilitate, noroc, virilitate, 
sănătate, dragoste, nuntă, roade bogate, fericire, formând 
trăsăturile de bază ale "scrisului", ale partiturii coregrafice. 

Mai vechea credinţă în puterea binefăcătoare, 
tămăduitoare a Căluşului pare a se păstra , deşi funcţia i 
s-a diminuat; gazda întinde copilul pe iarbă, rogojină sau 
pătură, iar jucătorii îl sar, pentru ca el să fie ferit, în 
creştere, de friguri şi de "luat din Căluş". Copilul este 
încredinţat unui cetaş, mâini bătucite îl ridică înainte şi 
după joc. Momentul se petrece în toate satele comunei pe 
care purtătorii şi păstrătorii bijuteriei dansate româneşti le 
străbat (Cochineşti, Fâlfani, Stolnici, Vlăşcuţa). 

Mulţi ar vrea să fie în formaţia reprezentativă a 
căluşarilor, dar nu pătrunde în ea decât cine ştie bine 
jocul, respectă obiceiurile, care a "furat" figurile de la 
înaintaşi, poate rezista la întrecerea-concurenţă loială, 
trece orice probă, inclusiv "tragerea la ban" pentru 
întâietate în formaţia recunoscută lesne de comunitatea 
sătească. 

Tuturor li-i drag Căluşul, dar nu oricine poate fi 
căluşar. Lumea se înghesuie la sosirea jucătorilor, îi 
primeşte, curioasă şi convinsă de rolul şi rosturile 
ceremoniale, participă la ele ca la nuntă. 

Căluşarii îşi "încheie" anul, "ediţia", printr-o masă, 
printr-un ospăţ în care dau tonul mâncarea, băutura, 
gluma, dansul, chiuiturile, anecdota, satira, vorba 
înţepată, "în doi peri", planurile pentru anul viitor, 
petrecerea de zile mari. 

Aşadar, venindu-ne din genuni de istorie. Căluşul îşi 
are "patrie" şi în Argeş. I-au consemnat prezenţa vie 

oameni pentru care obiceiurile şi tainele jocului înseamnă 
preocupare şi pasiune, aplecare şi credinţă, ardere 
intelectuală şi patos, cuget, voinţă. 

Pronunţând acum numele unor aşezări din 
perimetrul argeşean de vieţuire a neamului - Bârla, 
Hârseşti, Mârghia, Pădureţi, Stolnici, unde a fost şi există 
acest complex coregrafic însoţit de mulţimea datinilor 
ştiute - rostim un alt mare adevăr: nu s-ar putea concepe 
Rusalii, Moşi, vară fără Căluş. Că de faimă s-au dovedit 
căluşarii din Mârghia şi Pădureţi aparţinând comunei 
Lunca Corbului este un motiv de mulţumire pentru oricare 
dintre noi. Fiindcă, în acel iulie -"Cuptor" 1935, mesagerii 
argeşeni ai jocului străbun smulgeau exigentului j uriu din 
Londra premiul I la Festivalul internaţional de cântec şi 
dans popular, înapoindu-se în ţară nu doar cu "aurul’ 
competiţiei, un mare succes, dar şi cu supranumele "Tigrii 
Carpaţilor" şi "Diavolii jocului popular", cum nota, în 
volumul de însemnări ales intitulat "Să auzi iarba cum- 
creşte...", Hanry Brauner, cel care îi însoţea dincolo de 
fruntarii pe mesagerii virtuţilor proprii artei noastre 
folclorice nemuritoare. Urmau turnee demonstrative prin 
Europa, deplasări şi evoluţii nu doar pe scena oficială a 
întrecerii, dar şi în sălile improvizate, în spaţiile gărilor sau 
ale intrărilor din luxoasele hoteluri britanice ori aparţinând 
ţărilor cu alte graiuri. 

Niciodată căluşarii vremurilor apropiate nouă nu 
concurau în sensul propriu "care pe care", ci aveau mereu 
puterea să admire virtuozitatea şi eleganţa oricui, 
recunoscând-o cavalerşte, cu toate că n-au lipsit spiritul 
curat de competiţie, întrecerea loială pe duşumeaua 
înnobilată mereu de încărcătură artistică, de multe ori 
Piteştiul fiindu-i gazdă bună. 

Subliniem cu durere că dintre căluşarii argeşeni care 
acum 61 de ani au încântat inimile şi ochii londonezilor în 
disputa cu alte 41 de colective muzicale şi coregrafice din 
Europa, Asia, Africa, America şi Australia, obţinând 
admiraţia oamenilor din atâtea capitale pline de frumuseţi, 
vechime, istorie şi bunuri culturale, nici unul nu se mai 
află în viaţă. Bucură, în schimb, alcătuirea unor alte 
formaţii, aşa cum este aceea din Pădureţi, locul celor 17 

căluşari care duceau solia străvechiului joc românesc într- 
o Europă suferindă, mutilată peste numai patru ani de la 
confruntările ultimei conflagraţii mondiale - de-ar fi 
ultima!, locul, deci, fiind luat de o trupă neavând acum de 
partea ei valoarea predecesorilor, dar purtând mai departe 
faima şi măiestria unui complex coregrafic plin de 
semnificaţii, rosturi şi nestinse virtuţi. 

Lesne de înţeles că doare stingerea - o credem şi am 
vrea-o doar de moment - a "flăcării" pe care o reprezenta 
jocul căluşăresc la Bârlogu, Burdea, Buzoieşti, Căldăraru, 
Cornăţel, Fâlfani, Găujani, Humele, Izvoru, Leordeni, 
Leşile, Miroşi, Mozăceni-Vale, Păduroiu, Pârvu-Roşu, 
Poiana Lacului, Sămara, Slobozia, Teiu-Vale, Ungheni, 
Urluieni, Vedea. Să punem aceasta pe seama lipsei de 
condiţii materiale (în special, costume) ar fî, să 
recunoaştem, o ieşire neconvingătoare din dificultatea 
răspunsului cu adevărat lămuritor, credibil, plauzibil, o 
viziune superficială, incompletă asupra fenomenului. Mai 
degrabă trebuie făcută legătura între această realitate şi 
dinamica socială, dar mai ales acalmia - cel puţin şi 
elegant spus - care s-a instaurat în cultura noastră după 
evenimentele din 1989, stare durând prea mult, 
îngrijorător de mult, semnele de revenire la normal fiind cu 
totul firave, şubrede, puţin optimiste şi tonice. 

Statutul Căluşului era în trecut şi la noi unul aparte, 
superior, distins, de mândrie şi preţ absolut. Pe lângă 
localităţile argeşene citate mai înainte, oamenii care îl 
iubesc neîndoielnic, durabil, căutându-i orice reprezentare 
- manifestare - apariţie - fibră - expresie, cercetătorii, deci, 
îl întâlneau, sub denumirea de "Căluşel", "Căluşer", şi în 
satele judeţului Muscel care se întindea, în sud, până la 
Glâmbocata şi Cotul Malului de Leordeni, în Beleţi- 
Negreşti (pe Cârcinov), în Jugurul minier, dar şi în partea 
nord-vestică a noului municipiu Curtea de Argeş (la Piatra 
-Ciofrângeni, Şuiei, Albeştii de Argeş, Valea Sasului sau 
Stroieşti ), precum şi în Mareş - Albota sau în Zorile - 
Costeşti. Cum ar putea fi explicată o asemenea stare ? Mai 
întâi ţinând cont de faptul că mulţi oameni din spaţiul 
căluşăresc al Văii Cotmenei lucrau şi încă mai sunt 
angajaţi în municipiu-capitală de judeţ, formaţii asemenea 

existau şi încă ar mai putea să activeze în Piteşti, la 
subunităţile C.F.R., ale Combinatului Petrochimic, 
întreprinderii de Transporturi Auto, Combinatului pentru 
Prelucrarea Lemnului ( am folosit o terminologie mai veche 
a unităţilor economice); poate la fel stau lucrurile şi în 
privinţa prezenţei căluşăreşti în zonele Câmpulung şi 
Curtea de Argeş, jocul complex, inedit, plin de virtuozitate 
bărbătească fiind adus de cei care îşi îndeplineau stagiul 
militar din zone căluşăreşti prin excelenţă, ei avându-şi 
domiciliul stabil în aceste puncte, oameni care se puteau 
stabili aici prin meseria-îndeletnicire sau prin mariaj. Mai 
trebuie avut în vedere că, la plecarea în străinătate, în 
turnee, spre a putea oferi spectatorilor nu doar folclor 
coregrafic pur local, ci, pentru coloratură, şi acest joc, 
alături de suite moldoveneşti, ardelene, oşene, 
maramureşene sau bănăţene, formaţiile având o frumoasă 
prestaţie în mişcarea cultural-educativă din această parte 
a ţării pregăteau şi câte un Căluş, în majoritatea cazurilor- 
inspirându-se tot din cel practicat pe Valea Cotmenei. Sau, 
în paginile parcurse de cercetător cu plăcere şi bucurie, 
poate prin Căluş ar fi trebuit să vedem jocul "Banu 
Mărăcine". Or, autorii unora din referiri se înşelau, pur şi 
simplu, în afirmaţiile pe care aveau să le scrie. 

Ca şi în celelalte puncte ale perimetrului de 
răspândire, Căluşul argeşean se prezintă unitar, cu mici 
variaţiuni în joc ori în costumul de o geometrie şi 
cromatică tulburătoare, dând tipurilor individualitatea 
vizibilă pentru oricine şi oricând. 

Multe informaţii privind obiceiurile de Rusalii - Moşii 
de vară, legate indisolubil de Căluş, găsim în răspunsurile 
intelectualilor săteşti la întrebările chestionarelor 
întocmite şi trimise de către Bogdan Petriceicu Hasdeu sau 
Nicolae Densuşianu; dacă ne referim la ţinuturile Argeş- 
Muscel, ele abundă în opera învăţătorului folclorist 
Constantin Rădulescu-Codin (originar din Zgripţeşti -Beleţi 
- Negreşti ) al cărui colaborator apropiat a fost Dumitru 
Mihalache, sau în opera pe care ne-a lăsat-o cel care a fost 
folcloristul Tudor Pamfile, toate reluate, interpretate, 
comentate şi aduse la cunoştinţă publicului din ţară prin 
monografia "Căluşarii", a lui Horia Barbu Oprişan, apărută 



în 1969, care zăboveşte atât cât era necesar asupra unor 
chestiuni, până la detaliu, străluminând originea, istoricul 
jocului străbun (incursiune în timp şi în spaţiu, pe 
orizontală şi verticala, deci ), obiceiurile specifice 
(momentul "Rusalii", vătaful, ceata, costumaţia, steagul, 
legământul-jurământ, mutul, elementele de teatru, 
spectacolul, spargerea, etnografia şi coregrafia Căluşului), 
şi, cu toate scăpările, inexactităţile sau concluziile forţate 
(cum ar fi localizarea Pădureţilor... în Olt), rămâne o 
lucrare de referinţă, peste care nu putem trece dacă ne 
propunem studiul acestui complex coregrafic românesc de 
meritată fală. Remarcăm, de asemenea, competenţa, 
pertinenţa, întinderea şi caracterul exhaustiv ştiinţific al 
observaţiilor aparţinând prof. Ion Nania. 

în duminica Rusaliilor de anul trecut întreprindeam 
o cercetare la faţa locului, luând imagini video şi 
fotografice din aşezările Hârseşti şi Pădureţi, unde 
căluşarii jucau prin ogrăzile gospodarilor. în raport cu 
datele prinse în paginile de însemnări sau de cuget adânc 
ale monografiei la care făceam trimitere mai sus, pe care o 
realiza, deci, Horia Barbu Oprişan, realitatea constatată 
personal este cea pe care o creionează în următoarele 
rânduri: "Sub ochii noştri, căluşarii pierd din puritatea şi 
caracterele originare. Asistăm la un proces de destrămare a 
căluşarilor, şi, simultan, la unul de alterare totală: nu mai 
au desfăşurarea spectaculoasă şi integrală de altădată. Ca 
spectacol în sine au sărăcit. S-au înjumătăţit. 
Ceremonialul de altădată al constituirii Căluşului, 
legământul şi toate celelalte acţiuni care-1 pregătesc după 
un tipar străvechi, plin de farmec, mister şi fabulos, nu se 
mai fac. Elementul etnografic şi folcloric care constituie 
caracteristica Căluşului, acela care îl lega de trecutul 
îndepărtat, de originile sale milenare, nu mai există. Astăzi, 
căluşarii dau o reprezentaţie pe scena căminului, şi, dacă 
mai au timp, fac un joc în sat, în centru. Aceştia sunt nişte 
căluşari stilizaţi " ( op. cit., pag. 17 ]. Am fi mulţumiţi pe 
de-a-ntregul şi tare bucuroşi dacă ne-ar sta în putere să 
contrazicem, prin fapte, în totalitate, afirmaţia reprodusă. 
Ar fi spre binele dăinuirii în veci a tradiţiei noastre 
căluşereşti. Să despicăm firul în patru relevând cauzele şi 

calea de urmat pentru a readuce o situaţie "revolută"? Să 
ne lamentăm privind cu nostalgie In colbul trecutului ? 
întreceri pregătite cu atenţie, migală şi grijă pentru 
păstrarea unui bun străvechi, întâlniri ale căluşarilor s-ar 
putea constitui şi chiar se constituie într-o dovadă 
peremptorie că, în această formă, jocul pe care paşii, 
cântecul şi vestimentaţia îl individualizează categoric, 
evidenţiind armonie, ar fi cazul molipsitoare, mai trăieşte, 
vorbind despre începuturile, devenirea şi vredniciile 
artistice ale neamului, despre destoiniciile sale 
inepuizabile. Iar un motiv de optimism pe această linie îl 
găsim în existenţa unor echipe de copii care învaţă, 
deprind, practică şi duc mai departe frumuseţile Căluşului 
în splendoarea sa de obiceiuri, expresii coregrafice, rost, 
costum, semnificaţie. Forurile judeţene de profil, cu 
deosebire instituţia pe a cărei vieţuire se aşază anul nr.40 
(toţi înainte, mereu, pentru oricând !) încearcă reluarea 
unei întâlniri de profil, a reuniunii judeţene benefice. în 
1971 a fost constituită "Asociaţia căluşarilor de pe Valea 
Cotmenei", cu jucători din zona invocată. O primă izbândă 
pe drumul eforturilor de a menţine şi revigora Căluşul 
socotim că este întrecerea desfăşurată vara trecută în sala 
Casei de Cultură a Oraşului Costeşti, în preajma împlinirii 
a şase decenii de când jucătorii din Mârghia şi Pădureţi 
obţineau prestigioasa consacrare în lume: premiul I la 
marea confruntare internaţională de cântec şi dans 
popular pe care o găzduia Londra. Şi de ce n-am spune-o ? 
Dorim ca izbânda să "recidiveze", cu alte cuvinte să nu 
rămână doar sau numai o amintire !!!... 

OBICEIUL COLINDATULUI ÎN OLTINA 
(Colinda propriu-zisă) 

Prof. Călin Sabin 


Specia folclorică cea mai frecventă în Oltina, ca de 
altfel în toată Dobrogea, este colinda. De la prima 
înregistrare - 1880 (Teodor T. Burada, "O călătorie în 
Dobrogea") şi până astăzi, modificările semantice, 
funcţionale şi estetice sunt neînsemnate, realizându-se o 
conservare uimitoare într-o zonă, ne referim în general la 
Dobrogea, în care mişcările de populaţii au produs mutaţii 
evidente ale semnelor şi simbolurilor folclorice. 

. Oltina, ca de altfel majoritatea localităţilor actuale 
situate de-a lungul Dunării, este o aşezare străveche, a 
cărei existenţă este atestată documentar de actul din 12 
august 1573 prin care domnitorul Alexandru Mircea 
consolidează poziţia socială a lui Haravat, mare portar în 
satul Tâncăbeşti, azi Pietroi, din judeţul Ialomiţa, printre 
satele cu care se învecina moşia marelui portar fiind 
pomenit şi Oltina. (1) Aşezarea este, fără îndoială, mult mai 
veche, iar numele ei trebuie pus în corelaţie cu cetatea 
romană Altinum, descoperită în 1924 de Grigore Tocilescu 
în apropiere de Dunăre, pe o creastă alăturată teritoriului 
actual al localităţii. Cercetările arheologice probează ideea 
existenţei unei aşezări civile băştinaşe alături de cetatea 
romană, iar cuptoarele de ceramică datate în secolele IV-III 
î. Ch. presupun că aceasta ar fi fost locuită de geţi. 
Inexistenţa unor documente din care să rezulte 
împrej urările în care s-a întemeiat aşezarea ne-a obligat să 
reconstituim acest proces prin integrarea lui în contextul 
general al constituirii localităţilor dobrogene situate de-a 
lungul Dunării, ceea ce ne îndreptăţeşte să susţinem 
existenţa unui fond etnic autohton peste care s-au 
suprapus, de-a lungul timpurilor, diferite populaţii ne şi 
româneşti. Deşi şi-a păstrat permanent numele românesc, 
iar în localitate populaţia turco-tătară este nesemnificativă 
ca număr, totuşi, în zonă, şi probabil şi în Oltina, au venit 
turci, două sate ale comunei purtând anterior, până în 

1930, denumiri turceşti: Curorman (azi Răzoare) şi Câşla 
(azi Strunga). 

Populaţia turcească s-a retras în prima jumătate a 
secolului trecut, locul ei fiind luat, începând cu reformele 
lui Cuza, de români veniţi din Oltenia şi Muntenia, foarte 
puţini din Moldova. De asemenea, sunt câteva familii din 
Transilvania, dar mulţi dintre subiecţii chestionaţi se 
consideră "de-ai locului", neaducându-şi aminte ca cineva 
din familia lor să fie "provenit". (2) 

Creaţii anonime, cu funcţie propiţiatorie şi o largă 
desfăşurare epică, ce le apropie de multe ori de baladă, dar 
impregnate liric, colindele din Oltina impresionează prin 
încărcătura lor tematică, extensia motivelor, ineditul 
poeziei şi al melodiilor, fiind unice în Dobrogea. Ele 
deschid ciclul sărbătorilor de trecere de la un an 
calendaristic la altul şi cuprind întreaga comunitate, 
întrucât, deşi colindă numai copiii şi flăcăii, uneori şi 
bărbaţii până la o anumită vârstă, colectivitatea în 
totalitatea ei participă la ceremonial, chiar dacă este un 
actant pasiv. în afara colindatului propriu-zis (copii şi 
adulţi), în localitate se mai practică Steaua, Sorcova, 
Semănatul, Irozii, Jienii şi Pluguşorul. 

Pregătirea pentru colindat, prin alegerea cetelor şi 
declanşarea repetiţiilor, coincidea altădată cu începutul 
Postului Crăciunului, iar astăzi cu primele zile ale lunii 
decembrie. La Oltina colindă două, câteodată trei cete, 
care-şi "sectorizează" satul, fiecare ceată fiind formată din 
5-9 membri. Conducătorul cetei se numeşte casier 
(îndeplinind şi funcţia respectivă), iar în localităţile din 
zonă: şef de ceată (Băneasa), vătaf (Ostrov), împărat sau 
rege (Carvăn). Se mai întâlneşte şi denumirea de cap de 
ceată în unele localităţi din centrul Dobrogei de sud. 
Distribuţia rolurilor în ceată se făcea la Sfântul Nicolae 
când se alegea şi conducătorul grupului de colindători. în 
cazul cetelor mai mari (Băneasa, de exemplu) distribuţia 
rolurilor era diversificată: funcţia de conducător era 
distinctă de cea de casier, întâlnind chiar un casier de 
noapte şi unul de zi, sau personaje pitoreşti - "pisica", la 
Carvăn, colindător mascat care trebuia să pedepsească 
gospodinele ce au "uitat" afară cârnaţii de la porcul tăiat cu 

câteva zile mai înainte. Ceilalţi membri ai cetei se numesc 
unchieşi, la Oltina, şi colindători în celelalte localităţi din 
Dobrogea. 

Repetiţiile se fac, pe rând, la casa fiecăruia dintre 
membrii cetei; până spre mijlocul secolului ele se 
desfăşurau la o singură casă din sat, gazda care se oferea 
să asigure membrilor cetei condiţii de pregătire pentru 
colindat, mâncare şi băutură, bucurându-se de cinste şi 
fală în faţa comunităţii. 

în timpul colindatului, costumul popular a fost 
înlocuit de cel civil, pentru uniformitate folosindu-se 
pantaloni de culoare închisă şi cojoace gen şubă 
muncitorească. Ca elemente de recuzită întâlnim toiagul, 
la capătul căruia atârnau altădată covrigi şi coroniţe 
pregătite de fete cu câteva zile înainte de Crăciun pentru 
iubiţii din ceată, înlocuite astăzi cu bucăţi de zahăr cubic 
sau, cel mai adesea, bomboane prinse la căciulă. 

Colindele trebuie învăţate toate, fiecare cu melodia ei, 
pentru că "nu ştii ce pretenţie are gazda". Repertoriul este 
foarte stabil, schimbându-se foarte puţin în timp, iar 
interpretarea este omofonică şi antifonică. Melodia este în 
general silabică, iar frazarea asimetrică cu melodie strofică 
şi cuprinde unul până la şase rânduri melodice. Unele 
colinde sunt ritmate, iar în Răspunsurile la chestionarele 
folclorice ale lui Nicolae Densuşianu (3) se consemnează că 
"în timpul colindării flăcăii cântă din fluier şi joacă 
Clampa, făcută din lemn cu botul ca de capră". Astăzi 
obiceiul nu mai este integrat colindului, de altfel nici nu se 
mai practică în localitate sau în zonă, iar bătrânii îşi 
amintesc că în tinereţea lor "la intrarea în curtea 
gospodarului unul le cânta din fluier iar ei jucau şi 
tropăiau pentru a anunţa astfel gazda". 

Se colindă numai în noaptea de 24 spre 25 
decembrie, începând cu casa unde au avut loc ultimele 
repetiţii sau cea a conducătorului grupului de colindători, 
o dată cu bătaia clopotului de la biserică prin care se 
anunţă marea sărbătoare. Se colindă la fiecare casă, unul 
sau mai multe colinde, la cererea gazdei. Rar se întâmpla 
ca o ceată să nu fie primită de gospodar, iar dacă o 
gospodărie nu era colindată, a doua zi conducătorului de 

ceată i se cerea socoteală pentru dezonoarea făcută. De 
asemenea, gazda se simţea insultată şi atunci când 
colindătorii schimbau sau omiteau (din neştiinţă ori 
intenţionat, din grabă) unele versuri, situaţie 
nemaiîntâlnită astăzi când, cu rare excepţii, textele 
colindelor nu mai sunt cunoscute de către săteni. Primul 
colind se cântă afară, la fereastră, şi vesteşte naşterea 
Domnului. De regulă, după miezul nopţii, acest colind de 
fereastră :"Astă-seară-i seara mare" este înlocuit cu "Sus în 
slava cerului". Dacă nu se mai solicită şi alte colinde, este 
suficient ca gospodarul să-i servească pe colindători cu 
ţuică fiartă sau cu un pahar de vin. Cel care doreşte şi alte 
cântece invită pe colindători în casă, iar după urare îi 
cinsteşte, pe lângă băutură, cu colaci, cozonac şi bani. 
După ce i se face urarea colacul este primit de unul dintre 
membrii grupului, numit odinioară colăcar. La casa cu fată 
de măritat se dă o turtă nedospită, făcută într-o tavă 
numită "lăcană". Pe turtă sunt ploicică (bomboane foarte- 
mici), nucă, miere, iar câteodată şi bani. în timpul 
colindatului în casă se aprinde o lumânare, ce se dădea, la 
sfârşit, tot aprinsă, cetei de colindători. Dacă un colindător 
are iubita în alt "sector" al satului, în care grupul nu are 
drept de colindat, el se duce la casa ei şi o colindă singur. 

Repertoriul este foarte apropiat de cel întâlnit acum 
un secol, consemnat în Răspunsurile la chestionarele lui 
N.Densuşianu, înregistrându-se o tendinţă de conservare 
uimitoare şi singulară, comparativ cu celelalte localităţi din 
Dobrogea de Sud. Ceea ce individualizează acest repertoriu 
este numărul mare de colinde - 24 - între care se întâlneşte 
şi Colindul de mort, cântat la casa în care a avut loc un 
deces în anul ce se încheia, nemaiîntâlnit în Dobrogea şi 
foarte rar în ţară. Analizând colindele din Oltina după 
indicele stabilit de Monica Brătulescu (4), constatăm 
următoarele tipuri structurale: naşterea lui Christos 
(Colind de casă); răstignirea Domnului (Colindul cel Mare); 
flăcăul cu trei iubite (La lina fântână); vânătoarea dulfului 
de mare (Pruntuleţul); cal ameninţat cu vânzarea (La 
stâlpul din grajd); întrecerea şoimului cu calul (Şoimul); 
flăcăul care vânează leul (Leul); flăcăul care vânează ciutele 
(Droaia); pescarii şi Vidra (Colind de pescar); copil cerut la 

oştire (Sub zare de soare); copilul cerut şef al oştirii (Grele 
oşti); alegerea miresei (Din vad în vadul Brăilei); fata cu 
băiatul care-i doarme-n poală (Sub zare de soare - colind 
de fată); fata cerută de nevastă (Ferice-şi Doamne ceşti 
domni buni); zestrea (Zestrea); merii cu tulpinile alăturate 
(Cestei curţi, cestor domnii); tineri căsătoriţi în pat (Iceaş 
Doamne ceste curţi); fata şi băiatul care vor să fie 
împreună (Dai vântu malino); elogiul căsniciei (’N ceste 
curţi ceste domnii); botezul lui Ion (Ceaste curţi, ceaste 
domnii); urarea colacului; urarea turtiţei. 

Privind frecvenţa geografică, constatăm că există 
două tipuri de texte: a) texte specifice zonei de est a 
Munteniei, respectiv şi a Dobrogei, considerată o variantă 
de Est a marii unităţi istorice (5) şi b) texte de substrat, 
comune întregii arii folclorice româneşti. în marea lor 
majoritate, colindele din Oltina, ca de altfel din toată 
Dobrogea centrală şi de sud, sunt specifice sud-estului 
Munteniei (în care includem şi zonele: sudul Vrancei, 
Râmnicului, sud-estul Moldovei, Ialomiţa şi Dobrogea) 
datorită faptului că au o largă desfăşurare epică, ce le 
apropie adesea de baladă, spre deosebire de colindele din 
Transilvania, mai scurte, mai concentrate şi, adesea, 
rotunjite până la cristalizare. Integrăm aici: vânătoarea 
dulfului de mare, vânătoarea leului, vânătoarea ciutelor, 
întrecerea dintre cal şi şoim, calul ameninţat cu vânzarea, 
tineri căsătoriţi care dorm în pat, elogiul căsniciei, copil 
cerut la oştire, flăcău cerut şef al oştirii, alegerea miresei, 
fata cu băiatul care-i doarme-n poală, flăcăul cu trei 
iubite.Dintre tipurile menţionate, cele care fac trimiteri la 
realitatea medievală - vânarea leului, a dulfului de mare, a 
ciutelor, a puiului de vidră, întrecerea dintre cal şi şoim şi 
cal ameninţat cu vânzarea - sunt înregistrate sporadic în 
alte zone, fiind specifice şi bine conservate în Dobrogea şi 
Câmpia Română. Celelalte colinde - de casă, cel Mare, 
botezul lui Ion, urarea colacului, a turtiţei, merii cu 
tulpinile alăturate, tocmeala zestrei - se încadrează tipului 
de texte cu o mare frecvenţă geografică, întâlnindu-se pe 
întreg teritoriul ţării. 

NOTE 


1. "Sub zare de soare, folclor poetic din Oltina". 
Culegere de folclor şi studiu introductiv de Nicolae 
Constantinescu şi Vasile Gusciag, Constanţa, 1973. 

2. Cercetarea a fost efectuată în anul 1974. 
Ceremonialul obiceiului şi colindele au fost înregistrate de 
la Socoteală Gheorghe, ţăran, 70 ani, 4 clase. 

3. Densuşianu, Nicolae, "Răspunsuri la Chestionarul 
istoric"( 1893-1897), manuscris 4553, Biblioteca Academiei 
Române. 

4. Brătulescu, Monica, "Colinda românească". 
Bucureşti, Editura Minerva, 1971. 

5. Mihalcea, Gheorghe, "Câteva consideraţii asupra 
unor colinde dintre Carpaţii Buzăului şi Marea Neagră. 
Identitate şi unitate structural-tematică", în "Analele 
Tulcei", Inspectoratul de cultură al judeţului Tulcea, anul 
I, 1993. 

OBSERVAŢII GENERALE PRIVIND CONŢINUTUL 
ŞI STRUCTURA MUZICALĂ A COLINDELOR 
DIN ŢARA LOVIŞTEI 

Prof. Ion Piloiu 

Prin amploarea ceremonialului, prin varietatea 
repertoriului şi prin originalitatea poetică şi muzicală, 
colindele constituie, în folclorul din Ţara Loviştei, o 
expresie plenară a spiritualităţii tradiţionale, relevând 
totodată gradul înalt de măiestrie la care a ajuns creaţia 
populară printr-un îndelungat şi complex proces de 
şlefuire artistică. 

Colindele din Ţara Loviştei, după tematică şi mod de 
execuţie, se pot grupa în: colinde de-afară, de intrare în 
casă, de masă, pentru gazde, de fată, de băiat, de urare şi 
de plecare din casă. 

Colindele de-afară, prin conţinutul lor trebuie să 
trezească gazdele pentru a primi colindătorii. în colindul 
de-afară din satul Bumbueşti este folosit ca pretext pentru 
deşteptarea gazdelor pâlcul de porumbei: 

"Dar un pâlc de porumbei, 
îm’ cântară, îm’ colindară, 

Boieri nu se deşteptară". 

Pâlcul de porumbei zboară, se-nalţă, s-amestecă cu 
nori dalbi, nori negri, se lasă mai jos, în prundurile mării 
dalbe, în stâlpii divanului, în crucile ferestrelor şi gazdele 
tot nu se deşteaptă. De-abia după ce 
"Cu apşoara-nrâurară, 

F runzuliţa-nvetrerară, 

Pietriceaua-ngrindinară 
Boierii se deşteptară". 

întregul colind este o alegorie. O primă imagine este 
cea a pâlcului de porumbei care simbolizează preuca sau 
ceata de colindători. Tot o alegorie reprezintă şi darul oferit 
de gazdă colindătorilor : 

"Schilele cu vămile, 

Ocnele cu sările, 

Slatina cu grânele, 

Bălţile cu peştele, 

Râmnicu cu vinurile". 

în aceste versuri, descifrăm şi o delimitare economică 
a zonei vâlcene după ocupaţiile oamenilor şi bogăţiile 
solului şi ale subsolului. 

Pâlcul de porumbei este prezent şi In colindele de- 
afară de la Boişoara, Câineni, Clocotici, Malaia, Gruiu- 
Lupului printr-o imagine poetică de mare frumuseţe şi cu 
valoare simbolică. Colindul de-afară de la Boişoara aduce 
în plus, faţă de cel de la Bumbueşti, modul cum s-a 
pregătit gazda pentru întâmpinarea colindătorilor: 

"Şi-au întins mese peste mese, 

Peste mese grâu reverse, 

Peste grâu colac de grâu, 

Şi-au pus vadra rasă-n masă 
Şi cea mână de florinţi ". 

în satul Clocotici, în afară de colindul de-afară 
"Dormiţi, domni buni, dormiţi" se mai cântă şi colindul 
"Judele" care îl înfăţişează pe gospodar pregătindu-se să: 
plece la munte pentru a alege cele mai bune oi să le ducă 
la târg la Feţi: 

"Faţa albă că spăla. 

Chica neagră-şi pieptăna. 

Cheile -n mână şi le lua 
Şi la grajdi că mi-ş mergeară, 

Grajdi de piatră descuiară. 

Şi la murgu-mi că-mi intrară 
Şi pe murgu mi-1 trăgeară." 

îşi ia murgul, urcă pe plai, alege cele mai bune oi şi 
le duce la târg: 

" Dar jude ce-şi alegea ? 

'legea miele de-ocheşele. 

Şi mioare de-ocheşoare, 

Şi berbeci de-ai mari cerbeşti. 

Dar jude ce-şi mai făcea? 

Cu ele la târg pleca, 

Tot la târg, la târg la Feţi, 

Unde oile au preţ." 

în colind apare o mărturie despre schimburile 
comerciale dintre munteni şi ardeleni: 

"Dar jude ce-şi cumpăra? 

Tot de-un vig braşovenesc", stofă din care va croi 
haine scumpe colindătorilor: 

" La croitor se ducea. 

Scumpe haine că-mi croia. 

Ceşi voinici de-i îmbrăca, 

Ceşi voinici colindători". 

în colindul "Judele" din Malaia gospodarul alege cele 
mai bune oi şi le duce la târgul din Târnăveţi: 

"Ochii -n târlă -şi aruncară, 

Şi-ncepea de-mi alegea: 

Tot la zeciuri de berbeci, 

La sute de oi cornute, 

Şi la mia de mioare, 

. Tot la miele d-ocheşele, 

Şi-mi pleca la târg cu ele, 

Tot la târg la Târnăveţi, 

Unde oile au preţ". 

Colindele de intrare în casă au rolul de a înveseli 
gazdele şi a pune în lumină calităţile lor de buni gospodari: 
"Fiţi domni buni acestor case, 

Cu ferestrele de sticlă, 

Sus cu roşu-s coperite 
Jos cu piatră-s pardosite, 

Din afară jugrăvite, 
înăuntru-s poleite, 
înăuntru - acestor case 
Frumoase mese-s întinse. " 

Colindul de intrare-n casă de la Bumbueşti este 
relevant pentru atmosfera de veselie care stăpâneşte casa 
gospodarului în aşteptarea colindătorilor: 

"Acest domn bun se-nveseleşte 
Şi casa şi-o-mpodobeşte, 
întinde mese peste mese, 
întinde-o masă de mătase, 

Cu ciucuri de dalbu-i fir; 

Pe masă -o vadră de vin, 

Pe vadr-un colac de grâu, 

Un colac şi-un cozonac". 


65 



Colindul de masă continuă ceremonialul într-o 
atmosferă solemnă, relevând curajul şi atitudinea 
gospodarului în diferite ipostaze. 

într-un colind pastoral din Bumbueşti apare o 
îndeletnicire a multor lovişteni, din timpuri străvechi, 
creşterea oilor : 

"Dar la cele oi multe de pre munte, 

Sînt tot nouă ciobănaşi. 

Dar cei nouă ciobănaşi, 

Sînt tot fii 1-acest domn bun. " 

Finalul colindului ne aduce şi alte detalii despre 
modul de viaţă păstoresc: 

"Dar cele oi multe de pre munte, 

Ne-au d-ospătat pe noi azi. 

Cu caş dulce -mpreunat 
Şi cu mielu de lăsat." 

într-un colind de masă din Bumbueşti ne este 
înfăţişată semnificaţia desenelor dintr-un pahar: 

"La brâul paharului 
Scrisu-i spicul grâului; 

La uzna paharului 
Scrisă-i viţa vinului". 

Este amintită o ocupaţie a oamenilor din timpuri 
străvechi, agricultura (cultura cerealelor şi a viţei de vie), 
în colindul de masă "Tot stăm, domn bun, să te-ntreb" din 
Boişoara se scoate în evidenţă bunătatea sufletească a 
gazdei: 

"Şi-am pus casa lângă drum, 

Şi-am tins curtea peste drum. 

Şi-am găzduit călători. 

Şi-am îmbrăcat pe cei goli, 

Cei desculţi i-am încălţat, 

Secetoşi i-am adăpat, 

P-ăi flămânzi i-am săturat. 

Aia mă fac pe min' bun, 

Mai bun decât toţi ai buni". 

Aceeaşi tematică o găsim în "Colindul cu friguroşii" 
în satul Bumbueşti. în imagini descriptive de mare 
plasticitate, colindul scoate în evidenţă hărnicia gazdei: 
"Unde sui în codri negri, 

Codrii negri mi-nverzesc. 
înverzesc şi-mi lăstăresc; 

Unde dai în câmpi pârliţi, 

Câmpi pârliţi îmi înverzesc, 
îmi înverzesc şi-mi otăvesc; 

Unde scobori în văi seci, 

Văii seci îşi izvorăsc, 

Izvorăsc şi se pornesc." 

Repertoriul cel mai bogat îl au, în satele din Ţara 
Loviştei, colindele de băiat şi cele de fată. Colindele de 
băiat au ca temă vitejia în luptă cu diferite forţe din 
natură. în colindul "Din staroştea şarpelui” băiatul, după 
ce-şi ia paloşul şi buzduganul şi-ncalecă pe murg, se luptă 
cu un şarpe, care cuprinsese trei drumuri: 

"Iarăşi Gheorghe bun viteaz, 
îndărăt se-nvârtejară, 

Şi-nainte că-i ieşară, 

Buzduganu-1 repezară, 

Cu paloşu-1 potriviară, 

Drept în piept că mi-1 plezniară. 

Trei dărabi că mi-1 făciară." 

Muţimea îl aclamă pe erou: 

"Toţi pe el câţi mi-1 vedeau, 

Toţi pe el mi-1 fericeau: 

Ferice, Gheorghe, de tine. 

Şi de cei ce fac ca tine! 

Mai facă şi-alţii ca tine, 

Fie viteji ca şi tine !" 

în "Colindul cu vidra" băiatul trebuie să se lupte cu o 
vidră murgă, un şarpe verde şi un şoim vânăt: 

"Dară Ion bun viteaz, 

Lua-mi-ş’ arcu de-ncordat 
Şi mănunchiul de săgeţi 
Şi-ncepu să săgeteze". 

Numai după ce se rugară au rămas nesăgetate: 

"Nu mă, Ioane, săgeta, 

C-am o sor' foarte frumoasă 
E soră cu soarele 
Are -o faţă ca de zână 
Cu cumpăt ca de albină 

Eu cu ea te-oi dărui." 

în colindul "Grele oşti pomitu-s-au" viteazul Ion este 
aşteptat pentru a fi pus la mare dar în faţa oştilor: 

"Cam la nouă vaduleţe, 

Stau boieri cu steguleţe, 

Şi-mi aşteaptă pe Ion 
Sub dar mare ca să-l puie. 

Bun credincios domnilor, 
învăţător boierilor". 

Exemplul lui Ion trebuie urmat de toţi. La începutul 
colindului este descris veşmântul în care apare Ion: 

"Cam din brâu până-n pământ 
E veşmânt dalb de argint; 

Din brâu până-n umerel 
E veşmânt dalb de-aurel; 

Cam din braţe, cam din spate 
Locu-i luna cu lumina" 

Imagini care scot în evidenţă faptele vitejeşti ale 
băiatului se găsesc şi în colindele "Pe podmolul Dunării", 
"Colea-n jos şi mai din jos" (Câinenii Mari), "Cam spre 
malul Dunării" (Câinenii Mici), "Sus în vadul Diului" 
(Bumbueşti), "Din vadurile Diului" (Boişoara), "Din 
ţărmurii Dunării" (Malaia), "Jos în vadul Deiului", "Din 
jariştea şarpelui"(Clocotici). în colindul "Cine-mi vine, cine- 
mi vine" din satul Boişoara se vorbeşte despre doi tineri 
care se întorc de la domnie cu porunca să întemeieze "d-o 
cetate": 

"Cine-mi vine. cine-mi vine. 

De la Curte, de la Poartă, 

De la domnul ţării noast’ ? 

Vinu-şi doi boieri de ţară 
Pe doi cai ca nişte lei 
Şi-amândoi ca nişte zmei." 

îi întâmpină feciori de mari boieri care se bucură 
când aud că domnul ţării le-a dat loc să-şi facă o cetate: 
"Ne-a dat domnu’ ţara nouă, 

Ţara nouă jumătate, 

Şi mai mult de jumătate 
Să ne facem de-o cetate 
Colo-n hăl picior de plai." 

Colindul de băiat se încheie printr-o urare de 
sănătate: 

"Ferice, Gheorghe, de tine 
Şi de cei ce fac ca tine, 

Mai facă şi-alţii ca tine. 

Fie viteji ca şi tine ! 

Unde-i Gheorghe cel frumos ? 

El să-mi fie sănătos !", 

iar uneori urarea de sănătate e asociată cu îndemnul la 
căsătorie: 

"El să-şi facă voia bună 
Cu Maria de-mpreună". 

în colindele de fată întâlnim de multe ori "leagănul de 
mătase" în care stă "Ileana cea frumoasă": 

"între călin şi-ntre mălin, 

E un leagăn de mătase. 

Dar în leagăn cine-mi şade ? 

Şade Ileana d-ochii-şi negri, 

Ea-mi coase şi-mi tinghiseşte, 

La marhămuri boiereşti 
Şi cămăşi copilăreşti 
Şi gulere voiniceşti." 

Leagănul de mătase apare şi în colindul boişorean 
"Cură, cură, râu ripede", dar este purtat de un Bou Negru: 
"Printre brazi, printre molizi 
’Noată-şi, ’noată de-un Bou Negru, 

Dacă-şi ’noată coarne-şi poartă, 

Dar de coarne ce-şi mai poartă ? 

Poartă-un leagăn de mătase. 

Da-n cel leagăn de mătase 
E Ileana d-ochii-şi negri". 

Feciorul de împărat o întreabă de vorbă, ea îi spune 
să-şi cate de drum pentru că e logodită: 

"Măi băiete, strânge-ţi murgul, 

Strânge-ţi murgul, cată-ţi drumul, 

Că eu sunt de-o logodită, 

Că de astăzi, că de mâine, 

Că pe mine mă vor duce, 

Peste munţi în alte curţi, 

La părinţi necunoscuţi, 

La cumnate-n altă parte, 

Şi la vase nespălate, 

Şi la curţi nemăturate." 

Leagănul de mătase apare şi în colindul "Cununea de 
gălbenea" (Bumbueşti): 

"Din crengile bradului, 

Este-un leagăn de mătase. 

Dar în leagăn cine şade ? 

Şade Maria d-ochii-şi negri". 

Ea îşi pierde cununa, o găsesc colindătorii, care o vor şi 
pe doamna ei, dar e prea mică: 

"Ea e mică, mitutea, 

Mai şade la maică-sa 
Pân' s-o face măricea." 

Imagini pastorale apar în colindul "Cin’se plimbă?” din 
satele Bumbueşti şi Boişoara: 

"Sub dumbriţa 1 -aş’ doi meri, 

L-aş’ doi meri şi l-aş’ doi peri, 

Este târla oilor. 

Cin’se plimbă pe sub meri, 

Pe sub meri şi pe sub peri ? 

Plimbă-şi Ioana d-ochii-şi negri". 

Colindul redă dialogul dintre păcurăraş şi fată. La 
propunerea păcurăraşului, care-i cere merele în schimbul 
mielelor, fata îi răspunde: 

"Tu ţi-i ţine mielele, 

Eu mi-oi ţine merele, 

Naşu’ cân’ m-a botezat, 

Cu-acestea m-a dăruit." 

Aceeaşi tematică apare în colindul boişorean "La 
inimile câmpilor". în strunga oilor sunt doi păcurărei care 
se joacă cu două miele ocheşele. Din nou apare leagănul 
de mătase în care stau două surori, iar dialogul cu 
păcurăreii despre schimbul merelor cu mielele se încheie 
afirmativ: 

"De când rugăm noi pe Dumnezeu, 

Să fiţi domnii merelor, 

Şi noi doamne mielelor." 

Colindul din Racoviţa (Clocotici) "Cununea de 
vineţele" redă dialogul dintre fată şi mamă cu privire la 
identificarea cântătorilor din curte: 

"Ce poate, maică, să fie. 

Că şi curţile-au învineţit ?". 

Pentru a da răspuns fetei, mama întră-n casă, 
întinde masa peste care revarsă grâu şi întinde un brâu, de 
capetele căruia leagă un colac de grâu şi un inel de argint: 
"De-or fi vineţi porumbei, 

Amestecaţi cu grangurei, 

Pe fereastră vor intra, 

Sus pe masă vor sălta 
Grâu roşu vor aduna; 

De-or fi juni colindători, 

Ei pe uşă vor intra, 

Jur la masă că vor da, 

Şi-or cânta şi-or colinda 
Şi colacul şi-l vor lua; 

De-or fi peţitori de-ai tăi, 

Ei pe uşă vor intra, 

Jur la masă că vor da, 

Şi-or sorbi şi-or sgomoti, 

Pe Maria-or logodi 
Şi inelul i-1 vor lua, 

Şi altu-n loc vor lăsa". 

Tema cu peţitorii o întâlnim şi în colindele "Lua-mi-ş 
Ana vadra-n cap" (Bumbueşti), "Lua-mi-ş Ileana vadra-n 
mână(Boişoara).Când fata se-ntoarce speriată de la fântână 
şi spune că a văzut mulţi cai priponiţi, taică-so îi 
răspunde: 

"Nu te, fiico, spăimânta, 

Că-aia nu-s cai priponiţi, 

Priponiţi şi-mpăivăniţi, 

Şi sunt peţitorii tăi, 

Vin la min’ te cer pe tin’. " 
în colind apare şi tema zestrei: 

"Şi mai cer pe lângă tin’ 

Cere plug negru de boi, 

Şi stavă mare de cai 
Şi turmă dalbă de oi." 

Fiică-sa, după ce se găteşte cu "o iie dintr-o mie", 
"rochiţă din coftoriţă" "şi brâu lat din Ţarigrad", îşi îmbună 
tatăl: 

"El pe min’ când m-o vedea, 

Toate-acelea le-o uita". 

Alegoria peţitului o găsim şi în colindele de frate şi 
soră din satele Bumbueşti, Clocotici ("Sus în plaiul 
muntelui" ) şi din Malaia("Ferice, ferice") care redă dialogul 
purtat între sora soarelui şi soarele. Sora soarelui 
simbolizează fata de cioban care mână oile-n strungă, iar 
soarele, pe fratele ei, care le mulge. Sora-i spune fratelui să 
mulgă mai repede că vine un puhoi de ploaie: 

"Mulge tare, frăţioare. 

Cele oi multe, cornute, 

Mai lasă-le şi trecute, 

Cele oi cam plecători, 

Mai lasă-le trecători 
Mulge două, lasă nouă, 

Că vine-un puhoi de ploaie". 

Fratele îi spune: 

"Nu te, soro, spăimânta, 

C-ăla nu-i puhoi de ploaie, 

Şi-ăia-s peţitorii tăi, 

Vin la mini, te cer pe tini. 

Şi cer multu după tini". 

Colindul de fată cunoaşte în satele loviştene un 
repertoriu de mare varietate: "Cetină, cetioarele" (Câinenii 
Mari, Ţiţeşti), "Curge, curge râu ripede" (Câinenii Mici, 
Boişoara), "Lua-mi-ş Ana vadra-n cap", "Cin' se plimbă pe 
sub meri" (Bumbueşti), "Vântu-i lin"(Ţiţeşti), "Lua-mi-ş 
Ileana vadra-n mână", "Cin’ se plimbă, cin’ se plimbă" 
(Boişoara)"Jiu", "Cununa","Dalbule" (Malaia), "Cununa-i de 
vineţele" şi "Cin’ se plimbă prin grădină" (Clocotici). Există 
o anumită diferenţiere în funcţie de vârsta fetei: în 
Clocotici se cântă un colind pentru fata până la 15 ani 
("Cununea de gălbenea") şi un altul pentru fata de măritat 
("Sus în plaiul muntelui"). 

Urarea colacului pregăteşte încheierea ceremo¬ 
nialului colindatului la fiecare gazdă. în satul Bumbueşti 
urarea colacului are semnificaţia unui ritual : "înaintaşul" 


72 



ia colacul de pe masă şi-i face urarea.Colacul devine un 
obiect simbolic: partea albă aduce gospodarului bogăţie în 
vite: 

"Să vă albească curtea dumneavoastră 
De vaci, de boi, de oi, 

De toate dobitoacele", 

iar partea roşie aduce în casă prosperitate, veselie şi 
sănătate. Urarea nu se cântă, ci se recită. 

în Ţara Loviştei, colindele cunosc o remarcabilă 
diversitate muzicală, melodica pieselor variind de la sat la 
sat. în satele Bumbueşti, Găujani şi Boişoara, melodiile 
colindelor sunt diferite, cu toate că distanţa dintre un sat 
şi altul nu depăşeşte 2 km; s-ar părea că, şi prin melodie, 
fiecare sat a căutat să-şi păstreze originalitatea. 

Melodia colindului este foarte concisă, cu contururi 
precise, o ritmică pregnantă şi o formă fixă. Melodiile au 
un caracter dinamic, optimist, viguros, uneori solemn. 
Melodia este silabică, cu contur pregnant crenelat sau 
apropiat de recitativ.Colindul din Ţara Loviştei foloseşte 
versul hexasilabic (de şase silabe) şi octosilabic (de opt 
silabe). în colindul "Dormiţi, domni buni, dormiţi" 
(Clocotici) majoritatea versurilor sunt de 5 silabe 
(catalectice), doar primul vers şi refrenul sunt complete (de 
şase silabe): 

"Că noi n-am som-nat. 

Şi-am tot co-lin-dat 
Pe la cân-tă-tori 
Dal-be-lor zi-ori". 

Ultima silabă din versul catalectic, prin folosirea 
vocalei î, se desparte în două silabe: 

"Că noi n-am cân-ta-tî 
Şi-am tot co-lin-da-tî". 

în "Colindul muncilor" (Bumbueşti) se întâlneşte 
versul hexasilabic catalectic, alcătuit din patru silabe: 
"Li-vezi de-s verzi" 

Silabele a doua şi a patra, prin folosirea vocalei î, se 
despart în două: 

"Li-ve-zî de-s ver-zî" 

Versul octosilabic apare complet: 

"Şi-mi cân-ta-ră-mi co-lin-da-ră 

Bo-ieri nu se deş-tep-ta-ră" 

sau incomplet, catalectic, completându-se prin folosirea 
vocalei î. 

în multe colinde alternează versuri de aceeaşi 
dimensiune : 

"Şade-un şarpe stârnoţat 
Stârnoţat şi mâniat 
Mulţi coconi a sărăcit 

Coconiţe-a văduvit" ("Din staroştea şarpelui" 
Bumbueşti). 

Aceste versuri au un număr egal de accente metrice 
care duc la formarea de picioare metrice. Versul de opt 
silabe are patru picioare metrice: 

"Iar-săl /ta-ră/de-mi zbu/ra-ră". 

Versul de şase silabe are trei picioare metrice: 

"Voi zi-/ori de/ zi-uă." 

Versul începe întotdeauna cu silaba accentu¬ 
ată.Versurile colindelor au o rimă în succesiune: 

"Dar grăunţe ce i-au dat ? 

Tot grâu roşu vânturat, 

Cu feldera-i măsurat. 

Iar de bere ce i-au dat? 

Tot vin roşu strecurat, 

Cu vedriţa-i măsurat" 

Lipsa strofei reprezintă o caracteristiccă a versului în 
colind. în colindul "De-adurmit-a mari boieri" se întâlnesc 
versuri scindate prin rime interioare: 

"Din glăscioară, din vioară, 

Din şuiere, din fluiere, 

Din suliţă, din trâmbiţă". 

Sunt şi colinde în care versurile nu au rimă: 

"Fiţi domni buni acestor case, 

Cestor case mari de piatră 
Cu ferestrele de sticlă, 

Sus cu roşu-s coperitc".(Colind de intrare-n casă "Fiţi 

domni buni acestor case" - Boişoara). 

Melodia are un echilibru perfect. Majoritatea 
colindelor sunt alcătuite din două rânduri melodice, la 
care se adaugă un refren. Sunt şi excepţii de colinde care 
au doar două sau trei rânduri, melodice, fără refren( "D- 

adurmit-a mari boieri" - Bumbueşti, "Cine-mi vine, cine-mi 
vine" - Boişoara). Unele colinde încep cu refrenul urmat de 
două rânduri melodice ("Cununea de vineţele" - Clocotici). 
Refrenul aduce o noutate şi un contrast faţă de rândul 
melodic. Refrenul poate să apară la început, după primul 
rând melodic sau la sfârşitul celui de-al doilea rând 
melodic. Refrenul se deosebeşte de rândul melodic prin 
dimensiune; poate fi mai complex sau mai simplu decât 
rândul melodic. Refrenul apare într-un registru diferit faţă 
de rândul melodic: 



Vân-tu-i lin bă - tut u - şor 



Brân - du - si - ta 




Nori ne - gri scor - nit u - şor 
("Vântu-i lin " - Ţiţeşti) 


Ca dimensiune întâlnim următoarele tipuri de refren: 
-de 3 silabe (trisilabic) -Flori dalbe 
-de 4 silabe (tetrasilabic) -Lelistrele 
-de 5 silabe (pentasilabic) - Florile dalbe 
-de 6 silabe (hexasilabic) - Mărul cu flori dalbe 
-de 7 silabe (heptasilabic) -Cununea de gălbenea 
-de 8 silabe (octosilabic) - Viţa-i verde de iederă 
Caracteristic pentru colindele din Loviştea este structura 
pentacordală şi hexacordală (scări cu cinci şi şase sunete 
aşezate treptat). Se întâlnesc şi structuri mai reduse, 

tricordii şi tetracordii. Colindul din Clocotici "Ce te, domn 
bun, veseleşti" are ca scară muzicală o tetracordie de tip 
major: 



Ce te domn bun ve - se - leş - ti Fio - ri - le dai - be 


A — 


1_ _ 2_ U _ 

_,_„-- UL - 

^ / -i 

Si c 

a dai - bii 

u a J t .7. _ 

în - fio - resti 



Colindul din Boişoara "Cine-mi vine, cine-mi vine ?" 
are ca scară muzicală tot o tetracordie, dar de tip minor 
(patru sunete aşezate în ordine treptată). O pentacordie • 
majoră întâlnim în colindul din Clocotici "Cununea de 
vineţele": 



Cu - nu - nea de vi - ne - ţe - le Ce poa - te măi - 



că să fi - e Că şi cur- ţi- le-au - nvi - ne -ţit 


întâlnim şi scări hexacordale de tip major şi minor. în 
colindul boişorean "Cin ’să plimbă, cin' să plimbă", apare o 
scară hexacordală: 

Majoritatea colindelor sunt alcătuite din două 
rânduri melodice şi un refren. Forma arhitectonică A Rfr.A 
(două rânduri melodice despărţite prin refren) este 
caracteristică pentru următoarele colinde: "Tot stăm domn 
bun să te-ntreb ", "Cin’să plimbă, cin’să plimbă" (Boişoara), 
"Grele oşti pomitu-s-au", "Colindul cu merele", "Viţa-i 
verde de iederă", "Lua-mi-ş Ana vadra-n cap" (Bumbueşti), 
"De-o-nveseleşte", "Colea jos şi mai din jos", "Pe podmolul 
Dunării"(Câinenii Mari), "Ce te, domn bun, veseleşti", 
"Corăbioara", "Jos în vadul Deiului", "Sus în plaiul 
muntelui"(Clocotici), "Sculaţi, feţi, fetele tale", "Dinaintea 
acestor case" (Malaia) ."Roagă, roagă" (Ţiţeşti). Forma 
arhitectonică A Rfr. B este caracteristică pentru colindele 
"D-ale cui sunt acestor case" (Clocotici), "Friguroşii", 
(Bumbueşti, Gruiu-Lupului), "Vânătorii", "Din ţărmurii 
Dunării", "Cununea de vineţele" (Malaia), "Vântu-i lin" 
(Ţiţeşti). Forma arhitectonică Rfr A A (vel este caracteristică 
pentru următoarele colinde: "Scoală-te domn ăl bun" 
(Câinenii Mari), "Cetină, cetioarele" (Câinenii Mari, Ţiţeşti), 
"Cununea de vineţele" (Clocotici), "Colindul cu cei nouă 
ciobănaşi" (Bumbueşti). Forma arhitectonică AAfvcl este 
caracteristică pentru colindele "Dormi-ş" ăl mare" ( Câinenii 
Mari), "Astă sear’ ce seară este" (Câinenii Mici), "De- 
adurmit-au mari boieri" (Bumbueşti, Gruiu-Lupului). 
Forma arhitectonică AB am întâlnit--o în colindele "Subt 
dumbriţă" (Clocotici), "Dormu-ş" (Malaia). Există şi excepţii 
de colinde alcătuite din 3 sau patru rânduri melodice şi un 
refren. Forma arhitectonică a colindului "Curge-ş ăl mare" 
din Câinenii Mari este A Av rfr B . Colindul din Malaia 
"Ferice, ferice " are forma arhitectonică AB Rfr BC . 

în colindele din Ţara Loviştei am întâlnit cadenţa 
finală prin secundă mare descendentă, prin tonică repetată 
sau prin subton. Sistemul de cadenţare prin secunda mare 
descendentă este caracteristic colindelor "De-adurmit-aţi 
mari boieri" , "Luară-şi Tiuţa vadra-n mână", "Cură, cură, 
râu ripede", "Cin’să plimbă, cin’să plimbă" (Boişoara)," Din 
staroştea şarpelui", "Grele oşti pornitu-s-au", "Lua-mi-ş 
Lina vadra-n cap", "Cin'se plimbă pe sub meri", "Cununea 
de gălbenea" (Bumbueşti), "Cam spre malul Dunării", "Ce-s 
aceşti domni mari boieri" (Câineni), "D-ale cui sunt acestor 
case", "Ce te, domn bun, veseleşti", "Pometul", "Jos în 
vadul Deiului" (Clocotici), "Dormu-ş", "Din ţărmurii 
Dunării" (Malaia), "Ce te, domn bun, veseleşti" (Ţiţeşti). 



Din şu - ie - rii, din fiu - ieri 


(De-adurmit-aţi mari boieri" .colind • 
de-afară - Boişoara) 

Multe colinde loviştene folosesc cadenţa finală prin 
subton sau tonică repetată. 



Paş - te şi-o tur - mă de oi 

("Sus în plaiul muntelui"-Câinenii Mici) 
Exemplu de cadenţă prin tonică repetată: 



Ie - se-a - fa- ră in-tră-n cas' 


Elementul expresiv preponderent al colindului îl 
reprezintă ritmul, care în majoritatea colindelor loviştene 
aparţine sistemului giusto-silabic (denumirea dată de 
Constantin Brăiloiu) .Sistemul ritmic giusto-silabic se 
caracterizează prin: 

- întrebuinţarea exclusivă a două durate invariabile în 
raport de 2:1 (pătrime, optime) şi 1:2 (optime, pătrime); 

- alternarea liberă a grupurilor ritmice elementare formate 
din 2 sau 3 durate (există, faţă de sistemul măsurilor, 
două unităţi de timp, inegale şi indivizibile); 

- singurul mod de divizare a unităţii de timp este cel 
melismatic; 

- viteza metronomică şi fluiditatea execuţiei sunt elemente 
decisive (optimea variază între 120 - 300 bătăi pe minut); 

- existenţa câtorva grupuri (celule ritmice elementare de 
bază, formate din 2-3 unităţi de timp, egale sau neegale): 


n = piric 
J = iamb 
J = troheu 
J J = spondeu 

Ritmul este legat de metrica versului. Melodiile 
colindelor au un ambitus restrâns la posibilităţile vocilor 
bărbăteşti; nu depăşesc octava. Colindele sunt executate 
în registrul grav şi mediu. Se cântă antifonic: un grup 
cântă primele două versuri şi refrenul; când prima strană a 
terminat de cântat penultima măsură începe şi strana a 
doua. Colindele din Malaia se cântă tot antifonic. Strana a 
doua începe să cânte în momentul când celelalte termină, 
dînd posibilitate înţelegerii textului în întregime. Dar sunt 
şi excepţii. Astfel colindul boişorean "Măi, frate vătaşe" nu 
se cântă antifonic, ci se cântă în întregime de toţi băieţii, 
fiind un colind scurt prin care colindătorii îşi iau rămas 
bun de la gazdă. în satul Clocotici, ultimele două versuri 
din colind, care de obicei reprezintă urarea, se cântă de 
ambele strane deodată. Execuţia în mişcare vie 
accentuează caracterul avântat, optimist al colindului. 

în Ţara Loviştei colindătorii nu sunt însoţiţi de 
instrumente muzicale. 

Colindele dau un relief folclorului muzical din Ţara 
Loviştei, conferind melosului popular local un timbru 
particular, cu note stilistice originale. 

COLINDATUL - ASPECTE ALE RAPORTURILOR 
DINTRE LIMBAJE ÎN SINCRETISMUL DATINEI 


Lect.univ.dr. Adriana Rujan 

Sincretismul, prin care înţelegem actualizarea unei 
creaţii simultan prin mai multe forme de comunicare 
(limbaje) este, după cum se ştie, o trăsătură definitorie 
pentru folclor şi pentru culturile orale, în genere. 

Categoriile folclorice (genuri şi specii) au un grad de 
complexitate diferit al manifestării lor sincretice, legat în 
primul rând de rosturile lor funcţionale, precum şi de 
complexitatea mesajului însuşi şi a straturilor de 
semnificaţii pe care le cumulează: "Complexitatea faptului 
sincretic creşte în categoriile folclorului ritual, implicând, 
alături de vers, melodie şi, uneori, de dans, gestul magic 
sau ceremonial şi elemente spectaculare." ( M. Pop, 
P.Ruxăndoiu, "Folclor...", p.75). 

Identificat şi descris ca atare de folclorişti şi 
etnografi, determinările fenomenului de sincretism, ca şi 
raporturile ce se instituie între diversele limbaje ce agregă 
în mecanismul său au fost însă mai puţin studiate. Ţinând 
de domeniul mai larg al semioticii şi, în particular, de 
lingvistică, aceste aspecte sunt în măsură să explice nu 
numai procesele de semioză proprii culturii populare, ci şi 
modalităţile de transmitere şi de asigurare a viabilităţii 
faptului de folclor în timp şi spaţiu. 

în limitele comunicării de faţă vom încerca să punem 
în evidenţă unele dintre aceste raporturi din sfera 
sincretismului, cu aplicaţie la obiceiul colindatului, şi 
anume la masca de Brezaie şi Moş, în variantele de 
ceremonial îndătinate în zona Muscel-Argeş - gen 
privilegiat şi teren ideal de cercetare prin complexitatea 
semnificaţiilor şi a formelor de expresie în multipla lor 
determinare funcţională. 

Una dintre aceste forme complexe ale obiceiului este 
aceea pe care o vom numi colindul cu Brezaie . practicat 
până în zilele noastre în câteva sate de munte din partea 
de nord a Muscelului, de pe cursul superior al Dâmboviţei 



şi Dâmbovicioarei (satele Dragoslavele, Rucăr, Podu 
Dâmboviţei, Dâmbovicioara, Ciocanu). 

Acest tip de colindat, de un sincretism quasi-total - 
In care îşi dau mâna textul şi melodia, mişcări de dans şi 
sărituri, limbajul gestual şi comportamental, precum şi 
simboluri "obiectuale": elemente de vestimentaţie, 
podoabe, accesorii şi, mai ales, masca Brezaiei şi Moşului - 
întâlnit, sub diverse denumiri, şi în alte zone-enclavă ale 
spaţiului culturii populare române ( Turca sau Borita în 
Ţara Oltului, Căiuserii şi Turca în ţinutul Hunedoarei ş.a.) 
a fost prezentat magistral de Traian Herseni într-un 
cunoscut studiu privitor la cetele de feciori din Ţara 
Oltuluif'Forme străvechi de cultură poporană 
românească", 1977). 

Şi colindul cu Brezaie beneficiază de câteva descrieri 
de detaliu din primele decenii ale secolului nostru (Mihail 
Lungianu, Tudor Pamfile, Pr. Ioan Răuţescu, Gh. Pâmuţă) 
care, alături de informaţii mai recente, precum şi de 
observaţiile directe ocazionate de practica obiceiului în 
Rucăr (1995) - documente aflate în arhiva Centrului 
Creaţiei Populare Argeş şi a Asociaţiei folcloriştilor argeşeni 
"C.Rădulescu-Codin" - ne permit să-i urmărim forma de 
manifestare de-a lungul a peste trei sferturi de veac. 

Colindul cu Brezaie, ca şi variantele transcarpatice 
ale obiceiului, aduc în prim-plan figura şi jocul dramatic al 
măştii (Brezaia şi Moşul Brezăii) . colindătorii deţinând un 
rol oarecum secundar, de însoţitori şi de figuraţie de 
fundal în colindatul ca scenariu: ceata "brezăiaşilor" este 
acompaniată de unul sau mai mulţi lăutari, care înainte 
vreme erau tocmiţi de flăcăi pentru a cânta şi la hora 
satului din sărbătorile de Crăciun. 

Din descrierile pe care le deţinem, şi din care vom 
cita unele fragmente, se conturează principalele trăsături 
formale şi funcţionale ale măştii, puse de altfel în lumină 
de cercetătorii acestui obicei pentru aria sa mai largă de 
răspândire, dar şi o serie de trăsături de nuanţă, unele 
discrete, mai greu reperabile pentru observatori. 

Brezaia se înfăţişează astfel: "de sus până jos, tot una 
de basmale, ce nu se potrivesc două la coloare, aşezate ca 
solzii la un peşte, aşa că se zăreşte doar câte un colţ din 

ele. Apoi o mică deschizătură în dreptul ochiului, pe unde 
primeşte bani; un cioc de lemn ce se mişcă dinlăuntru prin 
ajutorul unei sfori; deasupra capului ţuguiat, două urechi 
de capră şi două corniţe, între cari saltă un clopoţel legat 
cu o aţă. în jos, două tălpi de picioare omeneşti şi un băţ 
spijinit de cap, şi ca pe mână de gros, cu care sluţenia 
seceră copiii cari se ţin de ea..." (T. Pamfile, "Crăciunul...", 
p. 178-182). 

Aşadar Brezaia . ca şi Turca , este , folosind expresia 
lui Traian Herseni, o mască "de structură compozită", ce 
reuneşte înfăţişări diverse: animaliere (capră, cervideu), de 
pasăre (barză), umane şi - trebuie subliniat pentru tipul de 
mască din această zonă - trăsături reptiliene ori acvatice 
(basmalele ce alcătuiesc veşmântul Brezaiei . ce ţin de vechi 
reprezentări ale principiului feminin ca substanţă 
primordială, al increatului şi regenerării), la care se adaugă 
şi elemente vegetale (lemnul ca material al unor 
componente, culoarea verde a unor podoabe şi motive 
decorative etc.) ce vor fi menţionate în continuare. 

Policromia - reunirea şi amalgamarea culorilor, 
obligatorie în compoziţia măştii de Brezaie ( de aici şi 
zicala: "a se îmbrăca, a se împodobi ca o brezaie"), 
amestecul formelor şi regnurilor constituie o probabilă 
reprezentare, mediată de simbol, a disoluţiei şi totalizării în 
haos, ce încheie un ciclu (parcursul complet al semnelor 
zodiacale de către Soare, ce par a fi şi ele figurate în 
structura acestei măşti) şi precedă, totodată, o "naştere" 
(reordonare, renovare) a lumii şi timpului, model 
cosmogonic pe care îl reiterează întregul complex 
ceremonial al colindatului. Brezaia ca mască totalizatoare, 
pe de o parte, iar pe de altă parte cuplul hierogamic 
Brezaie-Moş subliniază natura unificatoare şi ambivalenţă 
a simbolului şi exprimă, sub aparenţe groteşti şi parodice, 
componenta liminală încifrată de mitul cosmogonic. 

O trăsătură pertinentă funcţional, atât pentru masca 
de Brezaie . cât şi pentru Moş , o constituie marca de 
"străin", "neobişnuit" a întregii recuzite şi vestimentaţii, ca 
termen al opoziţiei faţă de realitatea cotidiană ("profană") a 
satului. Basmalele pentru Brezaie. "căutate" de flăcăi în 

întregul sat," pe la femei (...) şi mai ales pe la casele unde 
sunt fete mari", nu sunt dintre cele confecţionate în casă, 
ci sunt basmale "de mătasă", cumpărate din târg. La 
rândul său. Moşul "se încalţă de obicei cu cizme, iar pe 
dânsul pantaloni negri (ceilalţi locuitori având aproape toţi 
pantaloni de dimie albă)" (Pr.I.Răuţescu,"Dragoslavele ... " 
p.265-266). în satul Ciocanu "şi ceilalţi băieţi, de regulă, se 
mînjesc pe faţă spre a nu fi recunoscuţi, fiind îmbrăcaţi în 
mod obişnuit" (cf.docum.Iosif Căciulă, 1969). 

Alte simboluri obiectuale completează înfăţişarea 
Moşului: acesta "în cap pune o bucată de lemn care are 
faţă de om, lucrată din vreme şi vopsită de vr’un meşter 
iscusit: sprîncenile şi mustăţile sunt făcute din lână, dinţii 
din gură din bucăţi din tablă de fier, iar pe spate atârnă o 
piele de capră neagră.De şoldul stâng Moşul atârnă o sabie 
de lemn cu teacă, un pieptăne, o oglindă tot de lemn cu 
care se dichiseşte din când în când.(...) Masca din faţă cu 
pielea de capră se mai numeşte şi hîrcă." (cf.Pr. 
I.Răuţescu.loc.cit.) 

în variante, hîrca poate fi confecţionată "dintr-o piele 
de ţap, de care atârnă o bucată de scândură în chip de cap 
omenesc" (cf.T.Pamfile, loc.cit.), iar în evoluţia obiceiului, 
hîrca se prezintă astăzi ca pictură aplicată direct pe 
această piele, prevăzută cu un mâner pe care Moşul îl ţine 
sprijinit pe umăr. La prima vedere, în actuala ei formă, 
hîrca este susceptibilă de a fi interpretată ca parodie de 
"steag" sau "prapor" bisericesc, ori chiar de icoană (chipul 
pictat nu mai are nimic hidos), dacă s-ar ignora forma sa 
originară de mască. 

O astfel de reprezentare iconică, bidimensională, îşi 
găseşte însă interesante corespondenţe în simbolizări mai 
vechi din stratul indoeuropean, şi credem util să 
menţionăm aici un obiect decorativ de cult indian, un fel 
de talisman numit "Faţa Gloriei" (Kirttimukha), având 
puterea de a-i apăra pe credincioşi şi casele lor de forţele 
devoratoare ale lumii. Mitul subiacent narează operaţia de 
reducere prin autodevorare, prin distrugerea propriei sale 
substanţe, a unui demon monstruos şi lacom, creaţie a 
mâniei lui Shiva, la porunca acestuia, "până la nimicul 
unei simple feţe", devenită emblemă specială a lui Shiva ca 

rozetă ornamentală, mască apotropaică a pragului şi 
cumulând, în credinţele populare orientale, şi funcţia de 
stăpân al pădurilor, al vegetaţiei, al pustiei, simbol 
protector şi factor de descurajare împotriva oricărei 
manifestări a răului(cf .H. Zimmer,"Mituri şi simboluri...", 
p. 171-173). 

Fără a stabili, desigur, o derivaţie nemijlocită din 
mitul indian, hlrca, având, se pare, funcţii apotropaice 
analoge, trebuie raportată la straturi de cultură indo- 
europene, cărora le aparţin atât cultura geto-dacilor, cât şi 
a cuceritorilor romani, la care se adaugă dezvoltările 
proprii şi conotaţiile măştii antropomorfice de "moş", 
primite pe terenul culturii române. 

între obiectele din recuzita Moşulu i. în afară de sabia 
de lemn cu teacă - simbol falie, ce subliniază funcţia de 
vitalizare, de potenţare a forţelor vieţii, a obiceiului - pe 
care o foloseşte pentru a îndemna Brezaia la joc şi ceata de 
colindători, figurează, obligatoriu, o măciulie de lemn la 
capătul căreia este legat un săculeţ cu cenuşă: "Cu acest 
săculeţ numit şi pămăluf dă în copii, ba chiar şi în oamenii 
mari, zicând că le dă de cheltuială sau arvună pentru 
anumite lucruri pe care ar vrea să le cumpere de la cei cu 
care vorbeşte."(Pr.I.Răuţescu,"Dragoslavele..."p.266). 

La Ciocanu colindătorii, după ce termină cântarea 
colindului, sunt invitaţi în casă, unde Moşul " îşi joacă 
Brezaia, cu ceilalţi băieţi (cu sau fără ei)", şi apoi, "în casele 
unde sunt fete de măritat, acesta caută cenuşa dacă e 
scoasă din sobă şi o scoate cu măciuca în mijlocul casei, 
dacă nu e scoasă; caută vasele dacă sunt spălate, iar dacă 
nu sunt le scoate în mijlocul casei." (cf.docum.Iosif 
Căciulă, 1969). Să menţionăm însă că, în timpul colindului 
şi al jocului Brezaiei . Moşul atinge cu "pămătuful" cu 
cenuşă încălţămintea celor colindaţi, care formal se feresc, 
fără a evita de a veni, până la urmă, în contact cu această 
materie. 

Din descrierile modului de desfăşurare a colindatului 
cu Moş şi Brezate rezultă, cel puţin pentru unele sate în 
mod explicit, că acest tip de colindat avea trăsături 
funcţionale mai complexe, cumulând şi elemente 
moralizatoare, de critică şi control al moravurilor (funcţie 

pe care o relevă, cu prioritate, Strigarea peste sat 
practicată în alte sate la începutul postului de Crăciun ori, 
mai frecvent, la Lăsata secului de Paşte), aici actualizate de 
o manieră atenuată şi indirectă, sub o formă glumeaţă, 
pentru a nu strica buna dispoziţie a gazdei. Aceste 
componente se regăsesc şi la nivelul textului, în secvenţa 
de contactare a gazdei de către Mos . când acesta anunţă 
prezenţa colindătorilor şi "scoală" gazda (motiv incorporat 
şi în textele de colind) prin formule imperative, de regulă 
versificate şi adaptate la statutul social al celui colindat. 

Aceste "strigări" versificate conţin un mesaj 
ambivalent: pe de o parte de elogiere a gazdei pentru 
bunăstarea de care s-a bucurat în anul ce se încheie, iar 
pe de altă parte de solicitare a unei răsplătiri pe măsură a 
colindătorilor, relaţia colindător-gazdă (beneficiar) fiind 
pusă alteori în termenii unui contract, de "arvună", ca 
interpretare figurată a eficienţei magice a colindatului şi a 
colindătorilor ca aducători de prosperitate. 

în satul Ciocanu acest episod se desfăşoară astfel: 
"înainte de a ajunge la casa gospodarului, în funcţie de 
ocupaţia acestuia, ceata începe să strige: «Hăp! Hăp! Hăp! 
Scoală, băi nea cutare (îi zice pe nume), c-am auzit c-ai 
câştigat astă-vară atâţia lei şi să ne dai şi nouă jumătate 
din ei ! Hăp! Hăp! Hăp!». La cei hapsâni şi zgârciţi li se 
creează pe loc versuri ritmate, de satiră la adresa defectelor 
lor, care trebuie să fie frumos plasate, altfel riscă să nu-i 
primească."(cf.docum. Iosif Căciulă, 1969). 

în satul Rucăr, vestea bună de prosperitate se 
prezintă, pentru cârciumar, sub forma unei comenzi de 
mâncare şi băutură "pe bani gheaţă": 

"Scoală, scoală, 

Domnule Istrate, 

C-am sosit şi noi 
Ca nişte călători, 

Să ne fierbi aici pe loc 
Vr’o cinci vedre de rachiu 
Şi mâncare să ne dai 
Pe bani gheaţă, 

Nu pe datorie: 

Şi-am aflat că-ţi merge bine, 

Că-ţi geme pimniţa de buţi 
Şi tijgheaua de bănuţi", 

la preot colindătorii vor să-i dea o "liturghie", învăţătorului 
i-a venit "hârtie de la stăpânire" că o să-i crească leafa, 
arendaşului de păduri colindătorii i se prezintă drept 
"chirigii" pentru a-i căra lemnele tăiate (cf. T.Pamfile, 
loc.cit.şi M.Lungianu, loc .cit.), un "propietar" este strigat: 
"Hăi, hop, hop ! 

Scoală, scoală, 

Domnule, ...! 

Am venit anume la dumneata 
Să-ţi dăm o mică arvună 
Pe vreo câteva care de fân 
Şi pe oi, pe vite comute, 

Scoală, scoală." 

(cf.docum. Ancuţa Vorovenci, 1973) 
în prezent aceste formule de "strigare" pun în 
evidenţă numai funcţia augurală, de urare: 

" (...) Să vă fie casa casă 
Să vă fie masa masă ! 

(...) Şi la anu’ când venim 
Sănătoşi să vă găsim !" 

(cf.docum. A. Ruj an, 1995) 

Revenind la "arvuna" simbolic-glumeaţă pe care 
Moşul o dă celor colindaţi atingându-i cu "pămătuful", să 
observăm, aşadar, că funcţia moralizatoare şi de sancţiune 
atribuită în mentalitatea populară Moşului - măciulia cu 
pămătuful evocă forma unui sceptru, însemn, fie el şi 
parodic, al puterii discreţionare a Moşului în desfăşurarea 
obiceiului - a pus în umbră, până la substituirea şi 
ştergerea lor completă, alte semnificaţii şi funcţii ale 
cenuşii ca substanţă sacramentală. De altfel, sancţionarea 
gazdei pentru soba necurăţată pare o motivaţie târzie a 
prezenţei cenuşii în practica obiceiului, întrucât, în planul 
realităţii, în noaptea de Crăciun focul arde în sobă fără 
întrerupere, şi este de aşteptat ca, în aceste condiţii, 
cenuşa să nu poată fi scoasă din sobă, ba chiar să se 
găsească în cantitate mai mare decât în alte împrejurări. 

Desigur, o primă semnificaţie atribuită cenuşii ca 
"materie reziduală" (cf. "Dicţionar de simboluri", voi. 1, 

p.283) este aceea de a marca lipsa de consistenţă a lumii şi 
a fiinţei umane, precaritatea lor, simbolism întărit şi 
subliniat cu deosebire în textele biblice şi în practica 
ascetismului yoghinic şi creştin: "Iată, cutez să vorbesc 
Stăpânului meu, eu, care sunt pulbere şi cenuşă " 
("Facerea", 18,27).Ca simbol al renunţării la vanitate, 
urmare a experienţei contactului cu moartea şi cu 
nimicnicia vieţii omeneşti, cenuşa marchează unele 
practici ceremoniale funerare (bocitoarele romane, "voceri", 
îşi presărau cenuşă în părul despletit); cu acest înţeles, la 
care se adaugă şi nuanţa de mărturisire şi recunoaştere a 
unei culpe teimenul este întâlnit în zicala: "a-şi pune 
cenuşă în cap". 

în revers, ca valorizare pozitivă, cenuşa certifică, în 
calitatea ei substanţială de rezultat al unei arderi, 
purificarea elementelor, participând, prin chiar legătura ei 
cu distrugerea prin foc, cu moartea, la simbolismul 
complex al renaşterii, al eternei reîntoarceri. De altfel, 
calităţile "naturale" ale cenuşii, de materie ce purifică, 
îmbogăţeşte solul şi protejează seminţele, au facut-o aptă 
de utilizare în culturile agricole. 

Prin caracterul său liminal, de mediere în 
discontinuitatea morţii şi a renaşterii, cenuşa se relevă a fi 
un operator eficient în practicile ceremoniale de renovare, 
un simbol pertinent în vehicularea mitului cosmogonic la 
care se raportează obiceiul colindatului în ansamblul său. 

Apreciem, aşadar, că tocmai în această ipostază, de 
materie reziduală, purificatoare şi, totodată, fertilizatoare, 
cenuşa este prezentă în formele de desfăşurare a 
colindatului din zona menţionată: cenuşa figurează aici ca 
substanţă rezultată din focul aprins în noaptea de 
Crăciun, din arderea lemnelor (buşteanului),această ardere 
reprezentând, în sine, un act de natură sacrificială, de 
"jertfă" probabil eufemizată, legată de vechi culte 
vegetaţionale (cf.Mircea Eliade,"Tratat...", p.27) şi în care 
riturile agrare ori existenţiale reprezintă doar o 
componentă. 

De altfel funcţia auspicială, de urare, explicită la 
nivelul textului de colind şi al formulelor de adresare 
directă, conştientizată ca atare de membrii comunităţii - 


87 



actanţi şi beneficiari - nu îşi poate asigura eficienţa decât 
pe fundamentul unui act "sacrificial", component 
structural al oricărui rit, şi pe care linia epico-descriptivă a 
textelor de colind II comunică, de asemena. Intr-un mod 
mai mult sau mai puţin codificat. 

Componenta sacrificială este actualizată ca atare şi 
în modul de finalizare a colindatului cu Brezai e : acesta se 
desfăşoară numai în noaptea de Crăciun,"până a doua zi în 
răsăritul soarelui", alte apariţii ale măştii, fără a mai fi 
asociate cu ceata de colindători, înregistrându-se în ziua 
următoare, degradate la forme parodice de plimbare pe 
uliţele satului, unde copiii se ţin după Mos şi Brezaie . 
strigând: 

"Brezăiţa Moşului 
Pe valea cocoşului. 

Nu te da, nu te lăsa, 

Că mă leg de hîrca ta !" 

(cf.docum.Venera Bunel, pentru Rucăr, 1971) 
în sistemul tradiţional, a treia zi de Crăciun, după 
descrierile din epocă (Pr.I.Răuţescu,loc.cit.) "se face o horă 
mare la care iau parte toţi flăcăii şi toate fetele. Brezaia 
moare. Moşul o jeleşte şi după aceea e dusă pe braţe mai 
departe să fie îngropată." în desfăşurarea actuală a 
obiceiului, când instituţia horei satului şi rosturile ei 
ceremoniale au fost treptat destructurate până la 
dispariţie, "moartea" rituală a Brezaiei a devenit o secvenţă 
distractivă din jocul său de colind pe la fiecare casă, ori un 
moment parodic desfăşurat în mijlocul satului: "A treia zi, 
Brezaia joacă, se veseleşte apoi cade jos moartă şi băieţii o 
pun pe pătură şi jelesc moartea ei. Moşul se jeleşte şi el, 
făcând diferite gesturi ce distrează pe cei prezenţi. După ce 
o pun pe pătură, o duc în cârciumă unde spun că i se face 
înmormântarea" (cf.docum.Venera Bunel, pentru Rucăr, 
1971). 

în ceea ce priveşte semnificaţia ce se atribuie măştii 
la nivelul comunităţii unde obiceiul este atestat, sunt 
consemnate interpretări diferite, convergente însă în 
structura lor de adâncime. Preoţii, cunoscători ai 
ritualului, dogmei şi misticii creştine, văd în cuplul 
Brezaie- Moş o parodie a unor personaje conotate negativ 

de istoria biblică, proces de re-semnificare evident tardiv în 
raport cu originea străveche a obiceiului: "Prin moş e luat 
în râs împăratul Irod, iar prin brezaie - fiica Irodiadei care a 
jucat gătită atunci când a cerut capul Sfântului Ioan 
Botezătorul"(Pr.I.Răuţescu, loc.cit.). 

Pentru oamenii obişnuiţi ai satului, care nu aparţin - 
pentru a folosi termenul lui Mircea Eliade - "elitelor 
religioase", această substituţie operată de creştinism nu a 
fost pe deplin asimilată, Brezaia fiind considerată "chipul 
Ucigaşului" şi intuită ca aparţinând unui alt strat de 
experienţă a sacrului. Vorbind de strângerea, de la fetele 
din sat, a basmalelor pentru "a găti" Brezaia . Tudor Pamfile 
consemnează că flăcăii îndeplinesc obiceiul "cu toate că 
mamele se împotrivesc şi la împrumut, şi la umblatul 
brezaiei, fiindcă « brezaia-i chipul Ucigaşului, şi ălui de 
se blăzneşte aşa, 7 ani de-a rândul nu-i este iertat să 
calce-n sfântă biserică, iar de se-ntâmplă, Doamne fereşte, 
o boală în răstimpul ăsta, poate muri ca un cal nespovedit 
şi negrijit.»"(loc.cit.) 

în finalul acestei prezentări, şi limitându-ne la modul 
în care diversele forme de expresie contribuie la 
comunicarea semnificaţiei "sacrificiale" şi a funcţiei 
asociate - aceea de asigurare a eficienţei actului explicit al 
urării, putem formula câteva concluzii, şi anume: 

Limbaj ele angrenate în sincretismul colindelor 
realizează diferenţiat comunicarea mesajului şi, corelat, a 
funcţiilor acestora. 

Funcţia pe care o vom numi "sacrificială", atenuată 
până la reversul ei parodic, ori dispărută ca atare din 
conştiinţa participanţilor la ceremonialul colindatului 
(actanţi şi beneficiari) se exprimă discret, încifrat, la nivelul 
simbolic al textului, în unele colinde cu nucleu epico- 
descriptiv, ea putând fi pusă în evidenţă prin operaţii de 
analiză semantică. 

Celelalte limbaje (non-verbale) dublează şi comunică, 
de o manieră de asemenea indirectă (simbolismul măştii de 
Brezaie. al cenuşii),dar şi explicită ("moartea" Brezaiei şi 
episoadele subsecvente) această funcţie. 

în raport cu textul, limbajele non-verbale se 
manifestă fie ca reduplicare (reproducere) a lui, forme de 

redundanţă ale mesajului şi funcţiilor, fie complementar, 
când mesajul verbal se prezintă lacunar ori figurativ. 
Aceste limbaje corespund, în genere, nivelului simbolic al 
textului, ele însele urmând a fi interpretate ca simboluri.în 
raport cu mitul ca "recit", a cărui trăsătură de narativitate 
este dependentă de formele lingvistice, istoriceşte 
perisabile, simbolurile posedă o relativă autonomie de 
selectare şi adaptare a semnelor, precum şi o mai mare 
rezistenţă în timp, datorită impunerii lor ca forme de 
receptare directă: 

"Cel care se miră de faptul că un simbol formal poate 
rămâne viu nu numai vreme de milenii, dar şi că poate 
reînvia după o întrerupere de mii de ani, trebuie să-şi 
aducă aminte că puterea lumii spirituale, care face parte 
din simbol, este eternă... E puterea spirituală care ştie şi 
vrea, manifestându-se acolo unde îi vine timpul potrivit" 
(Walter Andrae,"Die Ionische Saule, Bauform oder 
Symbol?", 1933 - cit.cf.H.Zimmer, op.cit., notă la p.162). 

Se poate afirma aşadar că aceste limbaje, acţionând 
sinergie în sincretismul lor, asigură transmiterea şi 
conservarea integrală a informaţiei culturale care, în 
vehicularea exclusivă prin semnul lingvistic, supus 
constrângerilor istorice de evoluţie, s-ar fi pierdut în 
straturile ei de arhaitate şi complexitate. 

OBICEIURI DE ANUL NOU DIN ZONA COSTEŞTI - 
JUDEŢUL ARGEŞ 

Lect.drd. Constantin Ţibrian 


Obiceiurile care se practicau în seara şi în noaptea 
de Anul Nou erau legate, pe de o parte, de bunul mers al 
gospodăriei şi de rodnicia câmpului, iar pe de altă parte de 
soarta tinerilor aflaţi în prag de căsătorie. 

Din prima grupare de obiceiuri ne-am oprit la 
descrierea a două dintre ele, şi anume: pocnitul seminţelor 
şi pusul cepelor. 

După ce termina de copt "boboroadele" şi cozonacii, 
femeia arunca pe vatra focului, în cenuşa deja încinsă, 
diferite seminţe (floarea soarelui, dovleac, cânepă, ovăz, 
orz, porumb de floricele). Folosindu-se de vătrai şi de 
planta "rodul - pământului", femeia începea să le descânte: 
"Păsările mele outoare şi clocitoare, 

Vacile mele grase, frumoase şi lăptoase, 

Boii mei graşi, frumoşi şi trăgători 
Şi câmpul roditor!..." 

Imediat după ce le descânta şi boabele încetau să 
mai pocnească, femeia le lua şi le punea într-un vas de 
lemn, după care le stropea cu apă sfinţită şi apoi le tămâia. 
Dimineaţa se scula, arunca o parte dintre ele la păsări, o 
parte o punea în huruiala animalelor, iar o parte o păstra 
şi o punea sub brazdă când începea semănatul de 
primăvară. 

Pentru a cunoaşte care luni ale anului sunt ploioase 
şi care sunt secetoase, în anul care începea, unele femei 
puneau cepele. Se tăia o ceapă mai mare şi mai sănătoasă 
în două şi din fiecare jumătate se alegeau câte şase foi 
întregi, în total douăsprezece foi, câte luni are anul. Se 
curăţau aceste foi de pieliţă şi se puneau în ordinea lunilor 
pe o spată de 12 . în fiecare foaie de ceapă se punea puţină 
sare. La două-trei zile femeia mergea să vadă ce s-a 
întâmplat, care e rezultatul. Lua fiecare foaie în parte, în 
ordinea în care le-a pus şi trecea rezultatul în calendar. 
Lunile ploioase le însemna cu semnul (+), iar lunile 


92 



secetoase le însemna cu semnul (-): în felul acesta ştia 
când e mai bine să însămânţeze şi să planteze răsadurile 
de legume. 

Cele mai multe obiceiuri erau legate de căsătoria 
tinerilor, mai ales a fetelor. 

în seara de Anul Nou băieţii şi fetele din sat se 
adunau la casa unui gospodar, care avea şi el fată sau 
băiat de căsătorit. 

Un obicei care se practica chiar de gazdă era pusul 
oalelor .Acest obicei viza soarta fetelor de măritat. Gazda 
(femeia) punea nouă oale de pământ pe o masă în mijlocul 
casei. Sub fiecare oală aşeza diferite obiecte (cărbune, 
oglindă, fasole, săpun, bani, creion etc), fiecare obiect 
având o anumită semnificaţie. Apoi fiecare fată îşi încerca 
norocul în căsătorie prin ridicarea unei oale. Dacă fata 
ridica oala sub care se afla cărbunele, aceasta însemna că 
va lua în căsătorie un băiat negru şi urât; dacă ridica oala 
sub care se afla creionul însemna că va avea parte de un 
băiat cu carte; dacă ridica oala sub care se aflau bani, 
atunci va lua în căsătorie un băiat bogat. Săpunul 
însemna un băiat certat cu curăţenia, fasolea însemna un 
băiat cu dinţii mari, oglinda un băiat elegant şi frumos. 

Un alt obicei legat tot de măritiş era număratul parilor 
de la un gard nou. Fetele mergeau însoţite de băieţi şi se 
aşezau în faţa gardului. Deşi era noapte, totuşi băieţii le 
legau la ochi. După ce erau legate la ochi, fiecare fată 
primea un fir de lână colorat diferit cu care trebuia să lege 
parul. Ele începeau pe rând să numere parii de la gard. La 
cel de-al unsprezecelea par numărat lega firul primit de la 
băiat. Dimineaţa se ducea fiecare să vadă ce par a legat. 
Dacă parul legat era drept însemna că va lua în căsătorie 
un băiat frumos, dacă parul era strâmb însemna că va lua 
un băiat cu defecte fizice, dacă parul avea noduri însemna 
că fata va fi nefericită pe parcursul căsătoriei. 

De asemenea, fetele de măritat mergeau în grajdul 
vitelor. Fiecare dintre ele se apropia de vita care dormea şi 
cu piciorul drept atingea destul de uşor animalul zicând: 
"Dii ! anu ăsta dă să pune !".Dacă vita se scula însemna că 
fata se mărita în anul acela, dacă vita nu se scula, fata mai 
încerca o dată sau de două ori, zicând: "Dii, la anu ! Dii, la 

doi !" Dacă nici după a treia încercare vita nu se scula 
însemna că fata mai avea de aşteptat până se va mărita. 

Flăcăii din sat practicau bobăritul. Ei mergeau, fie în 
grup, fie individual pe la casele fetelor de măritat şi 
aruncau în geam cu boabe de porumb sau de fasole. După 
ce arunca cu boabe, flăcăul aştepta să primească un 
răspuns de la cei din casă. Dacă răspunsul întârzia să 
vină, flăcăul mai arunca încă o dată cu boabe în geam. 
Răspunsul pe care -1 primea era: "Ca mine, ca mine !" Dacă 
răspunsul era dat de un copil sau chiar de fata care 
aştepta peţitorii, flăcăul era foarte bucuros, sperând că va 
lua în căsătorie o fată tânără; dacă răspundeau bunicii 
fetei sau părinţii fetei, atunci flăcăul pleca supărat, 
gândindu-se că va lua în căsătoire o fată mai în vârstă 
decât el. 

Uneori răspunsul dat făcea aluzie la obiceiul legat de 
strigatul in oale,obicei practicat în seara de Lăsatul secului 
de Crăciun: 

"Ca Marghioala lu ’ Nămet 
Care s-a culcat cu-n grec " 

sau 

"Ca fata lu ’ Gogoroancă, 

Cu coada nepieptănată 
Şi de flăcăi căutată." 

Legat de căsătoria tinerilor era şi obiceiul de a ieşi la 
ora 12 noaptea cu un os pe mâneca hainei (osul era de la 
masa festivă de Anul Nou) pentru a asculta lătratul 
câinilor. Dacă se auzea un câine lătrând în apropiere 
însemna că flăcăul sau fata lua în căsătorie pe cineva din 
sat, sau dintr-un sat apropiat, dacă se auzea un câine 
lătrând mai departe, atunci flăcăul sau fata se căsătorea cu 
cineva mai de departe. 

Spre dimineaţă perechile de tineri se aşezau la gura 
sobei şi puneau pe vatra focului două fire de păr de porc la 
o distanţă de câţiva centimetri între ele. Dacă firele de păr 
se apropiau însemna că cei doi tineri se căsătoreau, dacă 
se îndepărtau, atunci nu era nici o şansă de căsătorie. 
r Un alt obicei care se mai practică şi astăzi de către 

tinerii căsătoriţi care au copii este datul de grindă. Acest 
obicei se făcea în dimineaţa Anului Nou până toca de 

liturghie. Tinerii căsătoriţi veneau la moaşă cu copilul, 
aducând plocon. Moaşa, la rândul ei, cumpăra pentru 
copil un costumaş şi jucării. Cum se proceda ? Moaşa îl 
îmbrăca pe copil cu costumaşul cumpărat, apoi îi punea pe 
cap un covrig, un măr, bani, un creion, o carte, diferite 
seminţe şi îl ridica de trei ori la grindă, urându-i: 

"Tata mare ! Tata mare ! Tâta mare ! 

Să aibă parte de mamă, de tată, 
de casă, de carte şi de toate roadele 
pământului !" 

După ce făceau obiceiul, se aşezau la masă şi 
petreceau toată ziua de Anul Nou. 

Asemenea obiceiuri, ca atâtea altele care se mai 
păstrează încă, în memoria celor mai în vârstă, chiar dacă 
nu se mai practică, trebuie să-şi găsească locul 
binemeritat în culegerile noastre de folclor. 


Notă 

Aceste obiceiuri au fost culese în anul 1971 de la următorii 
informatori: 

1. Vişinescu Ştefana, 82 ani, din satul Ioneşti, 
com.Buzoieşti - Argeş 

2. Florescu Ioan, 71 ani, din satul Ioneşti, 
com.Buzoieşti - Argeş 

3. Ionescu Elena, 40 ani, din satul Zorile -Costeşti, 
jud. Argeş . 

UN POSTULAT DE SEAMĂ ŞI PENTRU FOLCLORISTICA 
ARGEŞULUI: AUTENTICITATEA 


Prof. Dimitrie Al. Nanu 


Folclorul literar argeşean, deşi este elaborat cu 
aceeaşi măiestrie ca şi acela din celelalte ţinuturi 
româneşti, e mai puţin cunoscut, având parte de mai 
puţini culegători. Printre aceştia cităm pe Ionescu-Gion 
(Pîrvanovici), care a scris câteva pagini despre poezia de 
militărie, pe G.Dem.Teodorescu care, în marea sa colecţie, 
citeză câteva sute de versuri populare din Argeş, mai ales 
cele obţinute de la un ostaş de la reg.6 Artilerie din Piteşti, 
şi pagini din colecţia de poezii populare a lui Gr. Tocilescu, 
la a cărei comentare filologică a colaborat V.I. Apostolescu, 
fost profesor la Liceul I. Brătianu din Piteşti. 

Cel care a făcut mai mult pentru punerea în lumină a 
folclorului din partea locului este C. Rădulescu-Codin, prin 
colecţiile sale de poezii, basme şi snoave, culese direct sau 
cu ajutorul învăţătorilor musceleni pe care i-a stimulat în 
această muncă patriotică, mai ales în calitatea sa de 
revizor şcolar. De asemenea, învăţătorul inimos 
D.Udrescu. Cităm şi recenta culegere ştiinţific întocmită de 
Gh. Vrabie a câtorva interesante basme argeşene. 

O apreciabilă activitate de popularizare a folclorului 
argeşean se poate recunoaşte şi în opera de povestitor a lui 
M. Lungianu şi a lui Marin Iovescu, care în lucrările lor au 
citat adesea, uneori prea adesea pentru economia 
compoziţiei, versuri, cugetări, snoave şi expresii populare 
din Argeş. Se poate cita şi colecţia "Poezia milităriei şi a 
Crăciunului de pe Valea Argeşului", 1933, de Dimitrie Al. 
Nanu, continuată în 1973, care nu a fost suficient difuzată 
în restul ţării. 

Cea mai mare parte din aceste colecţii însă suferă de 
intervenţia culegătorilor, din cauză că aceştia nu le-au 
cules direct sau nu au avut pregătirea necesară care să le 
impună cum trebuie respectul faţă de textul popular. 
Pentru acest motiv expunem cele ce urmează, convinşi 
fiind că numai prin autenticitatea colecţiilor de folclor, prin 

această înaltă expresie a sincerităţii artistice se poate face 
cunoscut admirabilul folclor argeşean, aşa cum o merită, 
în toată ţara şi apoi pe plan universal. 

Dacă numai câţiva tineri folclorişti, auzind sau citind 
aceste rânduri, îşi vor întări convingerea asupra necesităţii 
autenticităţii folclorului, noi vom fi mulţumiţi. 

Arta populară călătoreşte dintr-un ţinut într-altul, 
aşa după cum freamătul pădurii se strămută tot mai 
departe de pe unele frunţi de arbori, pe altele. în cazul 
când o producţie literară orală nu circulă, ea nu e folclor; 
înseamnă că e respinsă de grupul social respectiv, din 
motive etice, estetice etc. 

Folclorul, reprezentând mentalitatea şi măestria 
artistică a grupului social unde este creat şi circulă, 
culegătorul de folclor trebuie deci să respecte întocmai 
compoziţia culeasă, mai cu seamă când ea e în versuri. 
Altfel, astăzi, când există magnetofon, apare ca un 
mistificator, chiar un profanator, în loc să fie un salvator 
de la uitare al compoziţiilor culese, fiind ca un arheolog 
care ar avea mania să recioplească sculpturi sau scrieri pe 
piatră, pe care le-a descoperit. O spunem răspicat că acei 
culegători care îşi permit să transforme folclorul, mai ales 
pe cel versificat, sunt nişte vanitoşi care pretind, în 
deşertăciunea lor, că sunt mai maeştri decât artiştii 
populari atât de înzestraţi în modestia lor distinsă, încât 
au fost apropriaţi de colectivitatea care i-a ajutat să-şi 
înfrumuseţeze operele pe care ea şi le-a însuşit. 

Folcloristul care îndrăzneşte să transforme 
materialul cules, prin forţa lucrurilor fără să ceară 
încuviinţarea autorului sau autorilor, pentru că nu-i 
cunoaşte, face un rău imens folclorului, cu atât mai mult 
cu cât lectorul simte uşor acest amestec nedorit şi 
încetează să mai preţuiască nu numai colecţia cu 
deformări, dar poate chiar să piardă entuziasmul 
contemplării folclorului, în general. Literatura populară 
este pornită din inimă şi e capabilă să înalţe spre 
perfecţiunea estetică pe scriitorii ce sunt în stare să o 
simtă. Ea a învăţat să cuvânteze expresiv, româneşte, pe 
sublimul Eminescu ("Vezi izvoare zdrumicate printre pietre 
licurând"... , "Dinspre partea închinării, însă, doamne, să 

ne ierţi"...). Atâtea cuvinte cu iz popular străvechi, care ar 
trebui să fie o lecţie multor critici pedanţi de azi, păsăreşte 
cuvântători ! 

Unii scriitori cu spirit "mal toume" pot caricaturiza 
folclorul, aşa cum fac atâţia pictori, sculptori şi muzicieni 
modernişti. îi priveşte: e opera maniei lor, cu care arta 
populară nu are nici o tangenţă. Ei să tragă consecinţele. 
Alţii, pur şi simplu, uită să menţioneze că e vorba de 
prelucrări şi nu de opere originale. Nu mai spunem de cei 
ce plăsmuiesc în întregime compoziţia şi o atribuie 
poporului, spre a fi luată în seamă ca folclor şi care apar ca 
farsori sau ca escroci "intelectuali"! 

Alecsandri însuşi, folosind înaltul său dar de poet 
popular, în mod cu totul excepţional, colaborând cu 
artistul din popor, ca prin minune, a reuşit să creeze 
opere geniale, cum s-a întâmplat cu forma perfectă a 
Mioriţei, pe care nici poporul, nici Alecsandri nu ar fi 
putut-o realiza separat cu atâta nobilă simplitate în 
compoziţie, baladă lirică la care nimic nu poate fi modificat 
fără să dăuneze acestui juvaer nepreţuit. Dar însuşi 
măiestrul Alecsandri, în afară de această capodoperă, de 
Mihu Copilu, de Legenda mănăstirii Curţii de Argeş, de 
Toma Alimoş şi de foarte puţine altele, a adus prejudicii 
folclorului cules, de câte ori a intervenit cu idilicele 
"drăguliţă", "mândruliţă” etc. şi a încurajat pe mulţi să-şi 
însuşească acest procedeu greşit. 

Ca exemplu de mistificare folclorică îl avea, din 
literatura universală, pe Macpherson, poet scoţian din 
secolul al XVIII-lea, care a compus poezii de factură 
populară pline de o melancolie retorică ce a impresionat 
mult pe romantici, atribuind în 1761, spre a avea mai mult 
succes, aceste lucrări şi poemul în proză "Fingal", unui 
bard legendar din secolul III, Ossian. A fost tradus în limba 
franceză în 1777 de Le Tourneur. Dar mistificarea a fost 
descoperită chiar în acea epocă, observându-se că lucrarea 
reprezintă doar o imitaţie liberă a acelui text. 

Desigur că, în mod excepţional, cu multă, 
îndemânare, au intervenit la timpul lor în folclorul în proză 
cules, un Charles Perrault, Fraţii Grimm, un Andersen, iar 
la noi un Petre Ispirescu. Dar prelucrarea artistică 

fructuoasă a unui motiv popular dă naştere unei noi opere, 
care aparţine autorului, aşa cum sunt unele scenarizări de 
basme, istorisiri etc. 

Ion Creangă a dăruit o strălucire genială, plină de 
umor sănătos folclorului în proză - poveştilor auzite la 
şezătorile din Humuleştii lui, de la mama sa şi apoi de la 
moş Bodrângă. Discipolul lui, Mihail Sadoveanu, a compus 
povestiri încântătoare din cele auzite din popor, mai ales la 
vânat şi pescuit, cu plăsmuiri minunate care erau istorisite 
pentru uitarea necazurilor când acestea nu erau chiar 
inspiratoarele lor. Asemenea lui Alphonse Daudet în 
"Scrisori din moara mea", Sadoveanu în "Hanu Ancuţei" 
(1928), graţie procedeului de intervenţie în folclorul în 
proză, întreprinsă cu evlavie şi artă, realizează cea mai 
frumoasă carte de istorisiri cu caracter popular din 
literatura noastră. De aceea, în discursul de recepţie la 
Academia Română, M. Sadoveanu îşi arată adânca sa 
recunoştinţă faţă de geniul popular, care l-a ajutat atât de 
mult la înălţarea creaţiei sale. 

In afară de magistralele sale creaţii poetice în stil 
popular, în exprimarea "ca un fagure de miere", ca şi în 
prelucrarea basmului "Făt-Frumos din lacrimă", Mihai 
Eminescu dă un model de folosire a folclorului în 
construirea unei opere de sine stătătoare. E o recreare a 
compoziţiei populare. 

Iată ce fel de artişti pot cuteza să prelucreze folclor, 
mai ales în proză, atunci când nu au magnetofon şi doar 
notează fugitiv compoziţii auzite şi mai ales când se 
întâmplă ca povestitorul din popor să nu fie dintre cei mai 
talentaţi. Când culegătorul transcrie asemenea compoziţii, 
pe îndelete, el are dreptul şi chiar datoria să înlăture 
parţial sau total ceea ce e inestetic, vulgar (mai ales 
privitor la unele snoave, strigături şi ghicitori) şi să 
completeze ceea ce nu a reuşit să noteze, ajutându-se de 
memorie. De aceea a necesar să se facă reconstituirea 
basmului etc., cât mai repede posibil după ce a fost auzit. 

Numai când lucrarea a rămas cu deficienţe, după 
dese recitiri, culegătorul deosebit de înzestrat poate, pe 
răspunderea sa, să adauge expresii şi chiar comentarii 
grăitoare, în stil strict popular, cu circumspecţia şi 

onestitatea necesare oricări acţiuni omeneşti demne. în 
aceste cazuri rare, culegătorul trebuie să declare însă pe 
faţă că, în mod cu totul excepţional, a prelucrat folclorul 
respectiv. Numai astfel folcloristul onest poate aduce o 
contribuţie de adevărat salvator din uitare al darurilor 
spirituale ale poporului înţelept şi estet. Folclorul nostru 
autentic trebuie să fie cules şi păzit ca o comoară 
nepreţuită de către folclorişti autentici, cu atât mai mult 
cu cât astăzi deformările folclorului de către cabotini 
ameninţă să fie din ce în ce mai multiplicate prin tehnica 
răspândirii sunetului şi imaginii, invenţii recente care, 
atunci când sunt folosite corect, pot aduce o binefacere 
nemăsurată şi acestei arte. 

Noi nu avem castele vechi şi cetăţi ca acei din 
Occident, deoarece am fost în calea năvălitorilor. 
Moştenirea cea mai preţioasă pe care o avem de la înaintaşi 
e folclorul. Să-l păstrăm curat, ca pe o comoară preţioasă 
ce este. 

Oamenii din ţara noastră sau din altele care, peste 
secole, vor voi să cunoască mentalitatea şi darul artistic al 
poporului nostru de azi, le vor căuta în folclorul autentic, 
nu în cel măsluit, care i-ar împiedica să afle adevărul şi 
frumosul românesc. Folclorul stilizat cu măiestrie va fi 
interesant, mai ales pentru estetica sa. 

Ca şi poezia lirică inspirată doar de câteva teme, şi 
basmele au teme comune limitate, încât atrag mai ales prin 
felul de exprimare, stilul fiind însuşirea lor primordială. 
Clasicii aveau dreptate socotind că invenţia stă în expresie. 
Spre a nu mai vorbi de versuri, şi culegătorul de basme 
trebuie să respecte tot atât de mult forma ca şi fondul 
compoziţiei. 

în concluzie, repetăm că, cu totul excepţionala 
prelucrare a folclorului de către cei înzestraţi nu trebuie să 
fie o portiţă pe care să se strecoare mărunţii, , suficienţii, 
cu vanitatea lor de pseudoliteraţi. Autenticitatea folclorului 
e singura cale adevărată a folcloriştilor care sunt ajutaţi 
astăzi mult de tehnica înregistrării sunetului, ca 
magnetofonul. Aşa ne-a învăţat profesorul nostru, marele 
filolog, folclorist, istoric literar şi poet, Ovid Densusianu. Şi 

credem că e necesar să reamintim acest lucru ori de câte 
ori vorbim despre folclor. 

Comunicare susţinută la Sesiunea de comunicări şi 
referate "C.Rădulescu-Codin - folclorist argeşean de valoare naţională", 
Priboieni, 14 decembrie 1975 

"IZVORAŞUL" ŞI FOLCLORUL ARGEŞEAN ÎN 
CONTEXTUL CULTURII ROMÂNEŞTI 


Gh, N. Dumitrescu - Bistriţa 


Folclorul, această coordonată a geniului românesc, 
această matrice a culturii poporului nostru - filon de aur al 
literaturii româneşti - oglindă fidelă a exploziilor de 
cugetare, gândire şi simţire ale acestui popor înzestrat cu 
mari calităţi spirituale - reprezintă o comoară de mare 
valoare naţională. 

Interesul pentru folclor constituie una din 
permanenţele culturii noastre. 

Creaţiile acestea poporane, cunoscute sub numele de 
folclor, au de îndeplinit în epoca noastră o nobilă misiune: 
dezvoltarea conştiinţei naţionale a oamenilor. 

Este, deci, uşor explicabil interesul special acordat 
culegerii, cercetării, studierii şi valorificării creaţiilor 
spirituale şi artistice ale poporului, care scot în evidenţă 
personalitatea poporului, baza existenţei sale ca entitate 
naţională. 

Şi folclorul ne dă posibilitatea de a cunoaşte propriile 
noastre forţe spirituale şi artistice, acestea contribuind în 
cea mai mare măsură la îmbogăţirea patrimoniului cultural 
al maselor. 

în urmă cu o jumătate de veac a luat fiinţă în 1949 
Institutul de folclor, care mai târziu s-a numit "de 
etnografie şi folclor", iar azi poartă denumirea de "Institut 
de etnologie şi dialectologie"; în judeţe au luat fiinţă 
centrele de îndrumare a creaţiei populare şi a mişcării 
artistice de masă; s-au înfiinţat asociaţii pentru culegerea 
şi valorificarea folclorului; în oraşe şi sate au luat fiinţă 
societăţi culturale şi cercuri de folclor; în fiecare judeţ s-au 
tipărit volume bogate de creaţii folclorice - cu specific local 
- valoroase contribuţii în cunoaşterea cât mai largă a 
acestor comori ale poporului românesc. 

Acest folclor n-a fost înăbuşit de viaţa modernă. 

Vitalitatea Iui se afirmă permanent sub ochii noştri. 

De mai bine de un secol el s-a dezvoltat în strânsă 
legătură cu lupta pentru independenţă şi unitate 

naţională, cu năzuinţa poporului de a da culturii naţionale 
un caracter popular. 

Dar, de la elanurile şi entuziasta preţuire a 
folclorului a generaţiei de la 1848, preocuparea pentru 
folclor nu a ajuns niciodată amploarea şi potenţa ei de 
astăzi. 

în epoca noastră folclorul nu este obiectul numai al 
celor ce-1 culeg şi al celor ce-1 studiază, al folcloriştilor, 
propriu-zis, ci se bucură de aprecierea aproape unanimă şi 
susţinută a artiştilor, scriitorilor şi compozitorilor, 
prezentând interes uneori şi altor intelectuali din diferite 
domenii de activitate socială. 

Folclorul prin valorile sale fără egal, caracterizează şi 
defineşte substanţa şi permanenţele gândirii şi 
spiritualităţii poporului românesc. 

Folclorul este exponentul realităţilor epocilor prin 
care trece un popor, cu toate fazele vieţii în dezvoltare. 

El este legat de viaţa şi frământările colectivităţii 
care îl creează, îl perfecţionează şi îl foloseşte în sprijinul 
afirmării personalităţii sale. 

Poporul nostru este depozitarul unor filoane 
folclorice imense, vestite în lumea întreagă prin varietatea, 
prospeţimea şi frumuseţea acestora. 

în trecut aceste podoabe naţionale au fost adunate 
datorită strădaniei unor cercetători pasionaţi, uneori fără o 
pregătire ştiinţifică, izolaţi în general, înconjuraţi de 
indiferenţă şi fără vreun sprijin din partea autorităţilor 
vremii. 

în Moldova, Artur Gorovei era avocat şi, începând cu 
anul 1895, a editat revista "Şezătoarea", revistă de folclor, 
timp de 25 de ani, precum şi o seamă de lucrări şi studii 
despre folclor; Tudor Pamfile era ofiţer şi, pe lângă o seamă 
de studii despre folclor, a editat şi interesanta revistă de 
folclor "Ion Creangă"; N.I.Dumitraşcu, şef de gară, s-a 
ocupat mult cu culegeri de folclor, tipărind o seamă de 
lucrări cu folclor cules din Oltenia şi din Transilvania, pe 
unde fusese în slujba Căilor ferate; C.Rădulescu-Codin, 
învăţător din Muntenia, a cules şi a publicat cu o hărnicie 
şi pasiune uluitoare, un bogat material folcloric; la fel a 
făcut St.St.Tuţescu, învăţător în judeţul Dolj, iar Ion Pop- 

Reteganul din Reteag, jud. Bistriţa-Năsăud şi Vasile Sala 
din Bihor, ambii învăţători, au adus o frumoasă contribuţie 
culturală prin culegerile lor importante, ca şi George 
Catană, învăţător din Banat. 

Dumitru Furtună şi Petru Savin, ambii moldoveni, 
clerici, ne-au dat un bogat material folcloric adunat de 
aceştia. 

Spre acest folclor mi-am îndreptat şi eu paşii, încă 
din clasa 1 a liceului "Traian" din Turnu-Severin, (martie 
1909), îndemnat la culegere de cântece populare de 
profesorul V.Vârcel. Pasiunea s-a mărit treptat, cu trecerea 
anilor, în clasele următoare, la Râmnicu Vâlcea, unde 
trecusem, în toamna lui 1909, la altă şcoală profesională. 

în vara anului 1912 şi cea din 1913 am fost luat de 
profesorul de desen să-l ajut la pictarea bisericilor din 
satele Olteanca - Vâlcea şi Trufineşti -Olt, unde am cules 
folclor şi am căpătat pasiune pentru pictură. 

în toamna anului 1913 am început să aşez pe note 
cântece populare, după piculină, cu modestele cunoştinţe 
muzicale obţinute în şcoală. 

Primul cântec cules de mine şi notat a fost din 
Dobreşti-Argeş de la Nicolae Georgescu, ajuns mai apoi 
profesor de muzică la Tg.Mureş. 

Iată-i textul: 

Foaie verde sălcioară 
Dunăre, apă vioară, 

Face-te-ai neagră cerneală. 

Să te pun în călimară. 

Şi tu mare, Mare Neagră. 

Face-te-ai hârtie albă 
Ca să-ini fac de-o scrisorea 
-După inimioara mea. 

S-o trimit maichii la ţară, 

Să-mi dea bani de cheltuială 
Şi haine de primeneală. 

Un alt cântec dintre primele notate a fost cel de la 
Gh.C. Popescu din Cremenari - Argeş: 

Foaie verde foaie lată, 

La cruciuliţa de piatră, 

S-au adunat fată cu fată 
Şi se-ntreabă una p-alta: 

- Ce să ne facem, surată ? 

Ne-au luat băeţii-n armată 
Şi-am rămas nemăritate, etc. 

Cântecele culese de la colegi, iar altele ştiute de 
mine, culese din Bistriţa de Mehedinţi, Olteanca - Vâlcea, 
Potcoava-Trufineşti - Olt, au făcut o impresie remarcabilă 
printre elevii seminarului, şcoalei normale şi liceului din 
Rm.Vâlcea în anul şcolar 1913/1914. 

în anii următori, 1914 până în iunie 1916 am 
multiplicat aceste cântece populare aşezate pe note la 
şapirograf, în cinci carneţele de câte 80 şi 96 pagini, 
adăogând pe lângă cântecele populare şi cântece patriotice, 
legate de evenimentele vremii. 

Văzând cerinţele crescânde ale elevilor pentru 
cântecele populare şi cele patriotice, acest fenomen m-a 
pus pe gândul de a tipări o revistă lunară de muzică 
populară care să cuprindă cântece populare, coruri cu 
cântece populare armonizate, cântece patriotice şi şcolare, 
în august 1916 veni războiul cu necazurile lui. 
Rămas în teritoriul ocupat de armatele duşmane, 
îndeplinii sarcina de învăţător - suplinitor la Şcoala 
Bistriţa, de la 1 ianuarie 1917 până în sept. 1918, când, în 
baza diplomei de învăţător, obţinută în august 1918, 
ocupai postul de învăţător titular în satul Câijei, la 7-8 km 
depărtare de Bistriţa-Mehedinţi, satul natal. 

în acest prim an de învăţământ, 1918/1919, visul de 
a tipări o revistă de muzică populară se împlini la 1 iunie 
1919, când, la tipografia "Convorbiri literare" din 
Bucureşti, apăru primul număr din "Isvoraşul", revistă de 
muzică populară, cu redacţia şi administraţia în Bistriţa - 
Mehedinţi, care, după trei ani şi-a îmbogăţit cuprinsul 
numindu-se revistă de muzică, artă naţională şi folclor, 
adăogând, după câtva timp şi pagini de teatru sătesc. 

La 1 septembrie m-am transferat ca învăţător la 
Şcoala Bistriţa, unde apărea şi revista "Izvoraşul". 

Timp de 21 de ani şi jumătate ( 1 iunie 1919 - 31 
decembrie 1940) revista s-a răspândit în întreaga ţară, 
trecând şi hotarele, în apus ajungând până în America, iar 
în răsărit până în Japonia, bucurându-se de frumoase 
aprecieri, datorită cuprinsului ei interesant şi necesar 
pentru cultura muzicală şi pentru cultură în general. 

Revista a fost onorată cu colaborarea a o seamă de 
iubitori ai muzicii şi folclorului românesc de pe toate 

plaiurile ţării şi din locurile locuite de români din 
Iugoslavia, Bulgaria, Grecia. 

în primii ani ai apariţiei revistei nu existau atunci 
metode tehnice de înregistrat cântecele cu melodiile lor. Nu 
exista fonograful la îndemâna oricui, nu exista 
magnetofonul, radioul sau televizorul. O revistă care să 
ducă cântecele populare dintr-un loc într-altul, dintr-o 
regiune într-alta, într-un timp de frământări economice, 
politice, culturale etc. a fost un adevărat eveniment 
anacronic, de mare curaj şi chiar riscant, fiind suportată 
pe spese personale. 

De la primele numere apărute ne-au venit colaborări 
din diferite judeţe ale ţării. 

Pe parcursul apariţiei revistei am avut din Argeş 15 
colaboratori care ne-au trimis material din toate genurile şi 
speciile, căci revista "Izvoraşul" a fost singura revistă care a 
cuprins folclorul cu toate genurile şi speciile creaţiilor 
populare. Enumăr aci pe C. Venescu-Pădureni, Bulacu A. - 
Moşoaia, Florescu Gh.- Brădet, I.C.Georgescu şi Gh. Rizea 

- Broşteni, B.Cuprianu - Jiblea, Mih.Sandu - Stroeşti, 
Gh.C.Diaconu - Uda, M. Branişte - Suseni, Nic. Teodorescu 

- Muşăteşti, Ion Apostol Popescu - Jiblea, Nic. Georgescu - 
Dobreşti, Ionel Ungureanu - Deagurile. 

Abonaţii la revistă din Argeş trec de 300, unii cu o 
durată mai lungă, alţii pe o durată mai scurtă. 

Aportul abonaţilor şi al colaboratorilor din judeţul 
Argeş, pentru prestigiul revistei, a fost valoros. 

Primul cântec, text şi melodie, "Sbiară Boian", a fost 
publicat în nr. 1-2, anul III, 1921, din colecţia C.Venescu- 
Pădureni; în nr.2, an.IV, 1922, este publicată "Periniţa”, 
melodie şi cuvinte, culeasă şi notată de Gh.Florescu - 
Brădetu, Argeş, iar în nr. 5-6, 1922, de acelaşi, cântecul 
"La poarta mândruţii mele", text şi melodie. Ceilalţi 
colaboratori şi-au adus partea lor însemnată de culegeri de 
folclor muzical şi din cel literar. 

O scrisoare primită de la învăţătorul Gh.Popescu din 
Stâlpeni şi publicată în "Izvoraşul", anul III (mai - iunie 
1921), merită a fi înfăţişată auditorului: 

"Domnule Dumitrescu, 

Din întâmplare îmi căzu în mână revista muzicală 
"Izvoraşul" care mi-a plăcut foarte mult. Această revistă 
botezată "Izvoraşul", simbolul simplităţii, modestiei şi al 
curăţeniei, are un fond sănătos, curat şi limpede ca şi 
apele izvoarelor munţilor şi ca şi acestea ea are de 
străbătut obstacolele ce i se vor pune în cale. Fiind 
expresia vie a sentimentelor neamului nostru întregit, am 
credinţa că veţi munci necontenit ca din acest izvoraş să 
faceţi un fluviu care să se reverse ca o binecuvântare 
peste întreg neamul românesc. 

Ca un adept al muzicii ce înalţă sufletul şi 
îmbogăţeşte inima, vă rog să mă treceţi şi pe mine între 
abonaţi, trimiţându-mi toate numerile apărute de la 
începutul anului I. 

Gh. Popescu înv. 

Stâlpeni - Livezeni - Muscel 
(acum jud. Argeş)" 

O scrisoare elogioasă ne-a trimis în 1928 şi Ionel 
Ungureanu din Deagurile, făcând parte din cele 44.650 de 
scrisori existente în prezent în Arhiva "Izvoraşul", 
repartizate în cele 7.922 de dosare ale acestei arhive. 
Despre revista "Izvoraşul", din 1919 până la 1 martie 1940 
s-au scris 750 recenzii, medalioane şi studii, scoţându-se 
în evidenţă importanţa acesteia din punct de vedere 
educativ, cultural, artistic şi naţional. 

Nicolae Iorga în "Neamul românesc" din 1939 scria: 

"în haina modestă la început, din ce în ce mai aleasă, 
revista mehedinţeană "Izvoraşul" este azi una dintre cele 
mai utile publicaţii româneşti" - între alte aprecieri ce le 
făcea despre importanţa revistei între celelalte publicaţii 
ale vremii. 

Ramiro Ortiz, profesor la Universitatea din Padova, 
Italia, căruia i se trimitea revista, în 1933, ne scria: 

"Opera naţională, artistică şi ştiinţifică pe care o 
faceţi publicând "Izvoraşul" D-voastră este atât de 
merituoasă, încât de mai multe ori aş fi dorit să Vă 
mulţumesc pentru acest dar preţios pe care mi-1 faceţi în 
fiecare lună." (Dosar 6458). 

Patru profesori şi-au luat examenele de stat la 
Facultăţile de filologie din Bucureşti, Iaşi şi Timişoara cu 
tema "Izvoraşul"; al cincilea, D.Boboşa, din Deva, a trecut 
la Timişoara examenul de înaintare la gradul I cu teza: 
"Rolul folcloristului Gh.N.Dumitrescu-Bistriţa şi al revistei 
"Izvoraşul" în educaţia tinerelor generaţii". Aceste lucrări 
scot în evidenţă importanţa revistei pentru cultura 
românească, la care a adus contribuţia sa şi folclorul 
argeşean, publicat prin osârdia colaboratorilor arătaţi mai 
înainte. 

Aceste creaţii populare ce formează graiul sufletului 
românesc rămân baza culturii noastre, stindardul 
personalităţii noastre, comoară preţioasă a patrimoniului 
naţional, cu care ne mândrim şi prin care ne afirmăm 
drepturile noatre legitime naţionale. 

Acest folclor - producţiile spirituale şi artistice ale 
poporului - l-am iubit, îl iubesc şi-l voi iubi; l-am adunat, 
l-am cercetat şi valorificat, atât prin revista "Izvoraşul”, cât' 
şi prin diverse publicaţii, articole, conferinţe, comunicări, 
referate etc. fiind o datorie patriotică, căci, iubind folclorul, 
iubim poporul; iubind poporul care creează aceste perle, 
iubim Patria căreia trebuie să-i încredinţăm energia, 
priceperea şi devotamentul nostru, pentru progresul şi 
prosperitatea ei. 


Comunicare susţinută la Sesiunea de comunicări şi 
referate "Cultura populară argeşeană în contextul culturii româneşti". 
Piteşti, 10-11 aprilie 1976 

MUSCELUL 

(Individualitatea sa etnografică) 

Dr. Ion Chelcea 

La prima vedere s-ar crede că suntem luaţi de un 
curent romantic, că un anumit accent local-regional s-ar 
strecura în aprecierile noastre, dacă n-ar fi la mijloc vorba 
de o realitate fundamentală, anume aceea că etnicul 
românesc se rezolvă din îmbinarea unor particularităţi ce-1 
compun; că acesta nu e decât fluviul larg ce poartă 
contribuţia mai multor afluenţi ce se varsă în acesta, 
aducând şi el, la rândul lui, contribuţia sa deosebită 
eulturii umane în genere. 

Enunţând toate acestea, ar fi să ne gândim că, în 
întregime, ceea ce numim noi Ţară Românească şi cultură 
populară românească nu e altceva decât rezultatul unei 
sinteze a deosebitelor particularităţi ce s-au perpetuat 
peste secole, datorită unor împrejurări de natură multiplă: 
geografice, istorice, economice etc. Astfel, ar fi de luat în 
seamă în primul rând provinciile mari, istorice: Moldova, 
Transilvania, Muntenia, Basarabia, Oltenia etc., care au 
avut dejucat, cum se ştie, un rol istoric-politic în formarea 
ţării şi statului român. 

Apoi, în cuprinsul acestora s-au individualizat cu 
timpul mai multe subunităţi având particularităţi proprii şi 
ele. Din punct de vedere etnografic, acestea se impun 
atenţiei noastre cu precădere. La începutul secolului al 
XVIII-lea, Dimitrie Cantemir distingea în cadrul Moldovei 
trei centre ţărăneşti, considerate de el drept "state". 
Acestea erau: Câmpulungul Moldovenesc, " înconjurat de 
un lanţ neîntrerupt de munţi", cu cca. 15 sate. "Uneori 
primesc chiar câte doi vornici trimişi de domn. Nu rareori, 
însă, dacă ei au ofensat sufletele ţăranilor, ei, spijiniţi de 
întăriturile pe care natura le-a dat, îi alungă". Vine la rând 
Vrancea, "înconjurată <şi ea> de pretutindeni de munţi 
prăpăstioşi", cu 12 sate, având 2000 de gospodării.Şi 
vrâncenii tot aşa, "plătesc Domnului în fiecare an un 
anumit tribut fix. Altfel, se conduc după legile lor". Tot 

astfel Cigheciul, din ţinutul Fălciului."Codrenii" 
Cigheciului treceau drept cei mai viteji dintre moldoveni. 1 

Aşa încât, în subiectul ales ne este greu să privim 
lucrurile global şi să ne abatem de la o linie ştiinţifică- 
etnografică; oricât s-ar şterge, diminua în confruntarea de 
azi, spre o uniformizare de tip maşinist, acele 
particularităţi se impun, aducându-şi contribuţia la 
închegarea organică a unui stat naţional foarte viguros, 
care se sprijină pe anumite realităţi ce compun acest 
organism. 

De asemeni, în cuprinsul Transilvaniei sunt anumite 
"ţări" cu particularităţi distincte: a Oltului ( Făgăraşului), a 
Bârsei, Ţara Haţegului, Maramureş, a Oaşului, a Moţilor 
etc., adevărate salbe ce înnobilează Ţara Românească prin 
prezenţa lor. Fără a echivala Muscelul cu vreuna dintre ele 
ca pondere în cultura română, nu putem trece cu vederea 
că acesta se prezintă ca o entitate distinctă în configuraţia 
etnografică a provinciei din care face parte. 

E adevărat că astăzi Muscelul, administrativ, face 
parte din judeţul Argeş, dar acest lucru nu înseamnă că 
Muscelul şi-a pierdut din caracteristicile sale specifice. 

într-adevăr, la baza susţinerilor noastre stă o 
realitate cu mult mai stabilă pentru a nu fi luată în 
consideraţie. Este, cum se exprima Slavici în ale sale studii 
de etnografie asupra românilor din Transilvania şi Ungaria 
de altădată, configuraţia topografică . Noi ne raportăm azi la 
configuraţia reliefului solului, tranşant diferit de alte 
configuraţii de relief. E vorba de muscele, care în nord- 
estul judeţului Argeş de azi îşi etalează formele lor ca în 
nici o parte a ţării noastre şi cărora geografii le dau 
numirea de piemont getic : forme de relief, mai ales în 
partea de nord, care diferenţiază muscelele, atât de 
muntele propriu-zis, cât şi de colinele joase ce se pierd în 
sud şi care fac doar tranziţia către şes. 


1. Dimitrie Canteinir. Descriptio Moldaviae . în trad.G.Pascu. 1923, p.150- 
151. 

Etimologic vorbind, "muscel" vine din lat. 
monttcellus 2 el însuşi un diminutiv din mons-tis, care mai 
dă la rândul său încă un subdiminutiv, acela de 
musceluşi . precum în Boteni se vede a fi cazul 3 şi 
Hârtieşti 4 - 

Prin aceasta suntem în prezenţa unor forme de relief 
tipice, care vor da numele pentru multă vreme judeţului. 
Din acest punct de vedere putem spune că într-o formă 
oarecare am intrat în istorie. 

Dar nu numai atât, rezonanţa formelor de relief 
pomenite, de care nu numai geografii, ci şi geologii fac 
amintire 5 , îşi extinde semnificaţia de la sensul natural de 
relief, luând un înţeles de-a dreptul economic. întrucât, în 
zonă, prin muscel azi nu se mai înţelege o formă de relief 
oarecare, ci locul din afara vetrei satului (satelor) unde se 
face fânul "cum ie icra"... Cu alte cuvinte, Muscelul dă a se 
înţelege că a fost de multă vreme transformat sub raportul 
folosirii lui, natura sa fiind profund adaptată nevoilor 
omului sub formă pastorală. Ar fî vorba de o fază de mult 
depăşită a cuceririi solului, de o adevărată "civilizaţie", 
întrucât aceste forme de relief, sub noua lor înfăţişare, vor 
imprima vieţii de aici un anumit fel de a fi 6 . 

Prin depresiunea Câmpulungului, cu agentul său 
Râul Târgului, având o anumită funcţiune, s-a format aci 
de bună vreme un nucleu de populaţie aparte, care la un 
moment dat a putut fi nu numai capitală de judeţ, ci şi de 
ţară 6 , Câmpulungul, inclusiv satele aşezate pe moşia sa, 


2. D.Puschilă. Terminologia geografică şi toponimia, în "Anuar de Geografie 
şi Antropogeografie", 1909-10, p.161, şi "Dacoromania", VI, p.657. 

3. Ion Chelcea şi Septimiu Chelcea. Preliminarii la o cercetare sociologic ă. 
Co muna Boteni: documentar, toponimie. în "Analele Universităţii 
Bucureşti”, 1974, p. 137. 

4. C. Rădulescu-Codin. Muscelul nostru.Câmpulung. 1922,p.112 

5. Ion Chelcea. O fază in cucerirea solului la Boteni . în "Societatea de 
Mâine", IX, 1932, Nr.11-12, p.170-172, retipărit în de acelaşi: Neam si 
Tară. Pagini de et.no grafie si folclor . Bucureşti, 1940, p. 55-60. 

6. Flaminiu Mârtu. Problematica localizării primei capitale a statului feudal 
al Tării Româneşti. în "Studii şi Comunicări. Muzeul Piteşti", 1971, p.175- 
185.Ţinutul considerându-se la un moment dat... începutul descălecatului, 
începutul ţării, o "republică" (v.C.Rădulescu-Codin, op.c.,p. 19,20). 

bucurându-se din vechime de cvasiautonomie şi 
considerat, nu fără dreptate, ca un fel de "republică" în 
genul celorlalte de care s-a amintit. 

în sumă rotundă, Muscelul, în adevărata sa 
semnificaţie, cuprinde perimetrul ce se află în nord-estul 
judeţului Argeş, la nord rânduindu-se satele aflate în 
depresiuni intramontane: Dragoslavele, Rucărul, Podul 
Dâmboviţei, Dâmbovicioara, unde Carol Robert, căutând 
să cucerească Ţara Românească, a sfârşit prin a fi învins 
(1330), unde armatele germane în 1916 au fost oprite în 
înaintarea lor la Mateiaş (1241 m). 

în afară de aceste sate cuibărite prin căldări de 
munţi, alte sate din nordul Muscelului sfârşesc prin a 
intra şi ele adânc în munte, pe văi: Nămăieşti, Lereşti, 
Albeşti, Cândeşti - şi mai departe: Berevoieşti, Slănic, 
Corbi, Corbşori, Nucşoara. în sud şi sud-est, Muscelul e 
mărginit de satul Domneşti; Aninoasa, Schitu-Goleşti, 
Văleni, Bădeni, Stoieneşti şi în general Valea Dâmboviţei 
mărginesc şi ele Muscelul la răsărit. Observăm că 
delimitarea Muscelului nu ţine nici pe departe pasul cu 
delimitarea administrativ-politică a vechiului judeţ Muscel . 

Se închide în modul respectiv de jur-împrejur, astfel, 
depresiunea Câmpulungului, adică centrul administrativ şi 
de schimb cu satele care mărginesc această depresiune, 
precum şi celelalte din acelaşi cuprins ce împărtăşesc 
acelaşi mod de trai, având aproximativ în centrul lor 
Măţăul, azi Mioarele, sat de maximă altitudine, dominat de 
Chiciora (1017 m). 

în afară de acest cuprins, de-a lungul râurilor Bratia, 
Râul Doamnei, Râul Târgului, Argeşelul, se lasă în jos sate 
ce formează în felul lor o zonă aparte, noi i-am spus de 
tranziţie , ce "dă mâna" cu şesul. E un alt compartiment de 
viaţă umană ce-şi schimbă structural înfăţişarea în toate 
privinţele. în modul acesta văzute lucrurile, de la sud la 
nord am avea: zona de câmpie, zona de tranziţie, acoperită 
în mare parte cu pădure, unde se practică o economie 
mixtă: pădure (lemn), arătură, vite, pomi şi, în sfârşit, a 
treia zonă, a muscelelor deschise din nord, unde 
predomină economic regimul ierbos propice creşterii vitelor 

în stil mare 7 , unde, ca în puţine regiuni din ţara noastră, 
existau, până la cooperativizare, o puzderie de hodăi, 
fiecare sat având în hotarul său până la 20-30 de astfel de 
"sălaşe" de iarnă, unde nutreţul era mâncat de vite în liber 
pe zăpadă, ori în saivane la iesle, pe vreme rea, unde până 
nu de mult s-au menţinut şi aşa-numitele surle , adăpost 
pentru ciobani 8 , unde laptele era aşa de îmbelşugat, încât, 
"în unele cazuri, se făcea mămăligă cu lapte în loc de 
apă”... cel puţin aşa ţine să arate C.Rădulescu-Codin 9 . 

în aceeaşi ordine de idei, va trebui să ne referim şi la 
un alt avantaj, acela de a-şi trimite omul vitele la munte - 
vara - în virtutea unor raporturi străvechi de asociere a 
locuitorilor între ei pentru acest scop. 

Ponderea Muscelului în cultura noastră populară 
este deosebită. Suprafeţele muscelelor cu depresiunea 
Câmpulungului centru administrativ şi de schimb, 
mărginită de satele având acelaşi mod de trai, avea să 
imprime "sigiliul" său întregii vieţi de aici, sub o formă 
specifică, muscelenească . 

Astfel, de cum te laşi la sud de aceste muscele, 
lumea se schimbă: nu mai sunt mocani, sau nu mai sunt 
mocani adevăraţi, denumire dată de cei din sud celor din 
nord, aceştia la rândul lor numindu-i pe cei din sud 
peiorativ gherlanl 10 . între aceştia se opresc o seamă de 
practici populare străine Muscelului. Astfel, muscelenii nu 
coc pâinea la ţăst : în agricultură nu folosesc rariţa ca în 
sud şi nici semănatul cu "păru”, cum se zice, şi nici cu 
"călcâiu"; femeile nu practică nici transportul greutăţilor 
pe cap. Toate aceste practici se opresc şi se înfundă în 
zona periferică de sud a Muscelului, de grad subsecvent 
acestuia, unde şi portul se schimbă. 


7. Azi pomicultura se dezvoltă estompând chiar şi creşterea vitelor, la care 
se adaugă dezvoltarea unor ramuri industriale, intre care 
semiindustrializarea fructelor. 

8. Ion Chelcea. Asupra surlei ca adăpost omenesr-elementar fia noi şi la 
alte popoarei . în "Muzeul Satului, Studii şi cercetări", 1970,p.48-72 

9. C.Rădulescu-Codin, op.c.,p.64. 

10. De pus în legătură cu şoareci mari de câmp. Un corespondent pentru 
Vrancea îl are epitetul de cojani . dat de vrânceni locuitorilor din sud (şes). 

Căci, dacă locuitorii din zona Muscelului săvârşiseră 
asupra mediului natural înconjurător o întreagă 
performanţă sub raport economic, terminaseră cu regimul 
păduros, demult înlocuindu-1 cu unul de fâneţe prin 
excelenţă, cei din zona periferică din sud, subsecventă 
Muscelului, ce sfârşeşte prin a se pierde la Goleşti, Găieşti, 
vor fi încă multă vreme predominaţi de pădure, din care 
cauză parte din ei vor lucra şi prelucra lemnul - dogari, 
şindrilari - pe lângă alte ocupaţii. Cei din Muscel vor 
îmbrăţişa şi ei, pe lângă creşterea vitelor, pomicultura şi 
alte munci, ca spre exemplu, unde e cazul, arderea varului 
în vărniţi proprii, calcarul şi ghipsul din zonă atrăgând 
aici, în cincinalul trecut, unul dintre cele mai mari 
combinate pentru transformarea materiei prime, a 
calcarului, argilei, ghipsului, în var, ipsos, ţiglă, cărămidă, 
în sfârşit, sortimente variate de azbociment. Nu e uitată 
nici piatra de Albeşti, 11 iar în baza culturii pomilor 
fructiferi se dezvoltă aici fabrici de semiindustrializarea 
fructelor. 

Pe verticala timpului, situaţia diferenţiată din punct 
de vedere economic în care se găseşte Muscelul se exprimă 
cu deosebire în port . Muscelenii aveau rezerve însemnate 
de nutreţ, le ajungea de mai şi vindeau, spre exemplu la 
Târgovişte, Piteşti şi în alte centre. Aveau la dispoziţie 
muscelele lor. Aceştia vor creşte vite, cu deosebire o i. Pe la 
târguri ei vor vinde produsele lor: lână, fote, mintene, 
broboade, flanele, procoviţe, plocade şi chiar sarici şi vor 
cumpăra cum se spune local, porâmb . De aici epitetul de 
mocani dat lor de către cei din sud. Vom avea aici o 
industrie casnică dezvoltată, ca în nici o altă parte a ţării 
noastre, poate. Torsul, de exemplu, îmbracă în Muscel 
forme sociale instituţionalizate tradiţional: hobstiile de 
tors , când fetele şi femeile torceau în comun, în hobşte. 
"Câte hire-i torceam ieu iei, tot atâtea-mi torcea ia mie; 
câte ierbe-i făceam, tot atâtea-mi făcea. Câte-o jurubiţă dă 


11. Ion Chelcea. Prelucrarea pietroi de Albeşti-Muscel în scopuri practice s l 
artistice . în "Anuarul Muzeul Satului", 1966,p.l39-152. 




douăzeci şi două; câte trei hire-n iarbă. La clacă mai 
băgăm si lăuta ri , da hobstea o făceam împrumut ". 12 

Vizual - ca exterior - musceleanul, într-o vreme, se 
evidenţia de la sine. De cum te ridicai de la Goleşti în sus, 
pe diferitele văi ce duc spre munte, în i nima Muscelului, 
nu mai era nici un dubiu că te găseai într-o altă lume. 
Chiar şi locuinţa se schimbă: casele se ridicau mult de la 
pământ, fiind construite pe două nivele, dedesubt cu 
pimniţă . sau chiar cu odăi de locuit. Progresul cel mai 
remarcabil realizat din acest punct de vedere se 
înregistrează, azi, la Lereşti, pe Râul Târgului, unde 

de la pădure întrece orice aşteptare în această privinţă. De 
la locuinţa cu o încăpere-două şi cu c el ar la mijloc, ridicată 
de pimnită. s-a ajuns la folosirea unui spaţiu locativ mai 
mare, cu o judicioasă împărţire sub raport funcţional. 

Dar, cum spun, portul între altele îţi arăta până nu 
demult că aici te aflai într-o lume aparte, bazată pe o 
economie de subzistenţă, mărginită în mare parte la 
satisfacerea propriilor nevoi. Se practica chiar şi schimbul 
în natură: mere, pere, prune, pe porumb: plin pe plin : oale, 
străchini, pe cereale, schimbul fiind făcut cu produse 
transportate cu căruţa, departe de Muscel 13 - Toate acestea 
arată cât se poate de pregnant individualitatea ţinutului. 

Nu ne mai referim la ceea ce au spus alţii despre 
port 14 . Ne vom rezuma la un singur aspect. Anume, in 
complexul porturilor din tara noastră fşi acestea sunt 
multei, nici unul nu a fost luat ca model. în afară de cel al 
Sibiu lni-sălistenesc . Portul popular din Muscel, în special 


12. Informează Zinca lu Gheorghe Căţoi. Dragoslavele (1934), (v.Hobştiile 
de tors in Muscel. în Neam si Tară , p.67-70). 

Vultureşti -MusceL pentru schimbul în natură de produse . în "Museum 
Goleşti. Studii şi comunicări de istorie şi etnografie", 1974,p.381-387. 

14. Fl.Bobu Florescu. Portul popular din Muscel . Caiete de Artă 
Populară, ed.de Stat pentru literatură şi artă (f.an). Pentru acelaşi lucru se 
mai poate consulta şi C.Rădulescu-Codin,op.c.,p.66._ 

cel femeiesc, rivalizează pe mari întinderi din ţara noastră 
doar cu cel sălistenesc.Ni ci vorbă nu poate fi de un port 
limitrof ca să-l întreacă. 

Când a fost vorba ca să se transpună în pânze şi 
icoane artistice oameni şi portul de faimă naţională, marii 
pictori Carol Popp de Szatmary şi Nicolae Grigorescu, nu 
s-au îndreptat în altă parte a ţării noastre, ci spre Rucăr- 
Muscel. G.Oprescu, într-un studiu al său - "Pictori din 
familia Szatmary", 15 face următoarea remarcă în această 
privinţă: "nimeni n-a fost dotat la noi cu un interes 
adevărat pentru etnografie ca Szatmary". O dovedeşte între 
altele şi faptul că atunci când vizitează localitatea Rucăr 
(1831, 1868), el se opreşte la tema ce ne interesează, la 
poli, reprezentând plastic o pereche de ţărani, bărbat şi 
femeie, aceasta purtând pălărie bărbătească. Soţ şi soţie, ei 
merg voiniceşte pe cai, mai mult ca sigur la Câmpulung (la 
"oraş", cum se zice). 

Acelaşi port reţinut, în limitele realismului reclamat 
de situaţia în care ne găsim, e redat şi de pictorul Nicolae 
Grigorescu. El consacră aceleiaşi teme una din lucrările 
lui, înfăţişând o ţărancă din Rucăr, cu pălăria bărbătească 
pusă deasupra "cârpoiului", iar la gât are atârnată gluga. 
Adică piesa de port popular ce se găseşte sculptată şi pe 
columna lui Traian la Roma. O apariţie destul de ciudată, 
originală însă, ce răsfrânge un mod de viaţă cu totul 
particular, cum numai Muscelul îl putea da. 

Personalitatea Muscelului se exteriorizează cu orice 
ocazie - şi pe plan cultural. Un singur exemplu. înainte de 
primul războoi mondial (1907), apare la Câmpulung prima 
revistă literară în acest ţinut (condusă de Ion Ionescu 
Boteni), intitulată sugestiv, Muscelul 15 . Au mai urmat şi 
alte reviste. Revista Asociaţiei învăţătorilor şi 
învăţătoarelor din Muscel se numea Muscelul nostru. 
(1928). 


15. p.23 

16. Titlul complet: "Muscelul nostru.Publicaţie bilunară.Sub direcţia unui 
comitet". începând cu nr.6 (sept. 1907), revista menţionează "director 
I.Ionescu-Bo teni". 

Se sălăşluise în mentalitatea vremii de aici conştiinţa 
de sine a muscelenilor. Cât priveşte această conştiinţă de 
sine a grupelor de populaţie bazată pe diferente 
etnografice, se invederează ca fiind foarte interesantă în 
viaţa unei naţiuni. Ne referim la titlul cărţii lui 
C.Rădulescu-Codin. Muscelul nnstm 17 - care avea să 
oglindească însuşirile distinctive ale acestui ţinut. 
C.Rădulescu-Codin, când a conceput această lucrare 
(1908), nu a făcut altceva decât a vrut să dea expresie 
acelei conştiinţe locale, deosebite, ce se manifesta atât în 
plan geografic, istoric, economic, cât şi cultural. Cu 
sublinierea că muscelenii se fălesc şi cu ţinutul lor curat 
românesc 18 - Injectat puternic cu populaţie venită din 
Transilvania, demografic, Muscelul e socotit şi ca o 
"rezervă nesecată a neamului nostru” 19 - populaţie în 
conştiinţa căreia un rol de seamă l-a avut "Negru-Vodă", 
intrat în legendă. Acesta, în conştiinţa locală, poartă lupte 
cu tătarii, de aici plecând descălecatul, adică întemeierea 
ţării, începutul începutului pe linie de istorie naţională... 

Putem spune cu regret că Muscelul, sub aspect 
etnografic, e încă necunoscut lumii noastre ştiinţifice, din 
care cauză, în limita posibilităţilor, ne luăm îngăduinţa de 
a reveni asupra acestei teme cu un studiu amănunţit. 


17. C.Rădulescu Codin. Muscelul nostru.lămuriri asupra rostului s i 
cuprinsului monografiei judeţului sl celor 63 romnne. Cu hărţi, vederi şi 
arii populare. Câmpulung, 1922.Lucrarea e abia o însăilare de material şi 
pleacă de la concepte pur administrative. 

18. C.Rădulescu-Codin.op.c.,p.66. 

19. lbid p 66 

Comunicare susţinută la sesiunea de comunicări şi 
referate "Cultura populară argeşeană în contextul culturii româneşti", 
Piteşti, 10-11 aprilie 1976. 

DIN NOU DESPRE NEGRU-VODÂ 


Prof. Elisabeta Enescu 

Lucrarea de faţă este doar dovada unui interes 
permanent al nostru, de factură didactică. Pornind de la 
adevărul că şcoala este principal factor de educare şi 
instruire, vom arăta în ce fel reuşim să cultivăm 
sentimentul iubirii de ţară, prin cercetarea şi valorificarea 
unor vechi creaţii populare muscelene. Titlul lucrării 
confirmă preocuparea altor folclorişti - înaintea noastră - 
de a culege şi publica asemenea creaţii. 

Nu intenţionăm să facem un raport de activitate, ci 
să selecţionăm ceea ce ar prezenta oarecare interes şi 
pentru societatea folcloriştilor din care fac parte şi unele 
cadre didactice. 

Studiind cu elevii primele cronici româneşti, am 
reţinut ce rol important l-a avut literatura orală în scrierile 
cronicarilor moldoveni. Pe lângă izvoarele culte, ei s-au 
bizuit şi pe legendele şi povestirile auzite din bătrâni. Stilul 
cronicarilor, pe lângă dovada instruirii umaniste, este 
direct influenţat de vorbirea poporului.Experienţa de viaţă 
şi înţelepciunea poporului, cristalizată în proverbe şi 
zicători, fac textul cronicilor mai accesibil, oricât ar păstra 
Grigore Ureche şi Miron Costin modelul latin al exprimării 
în scris. Cu deosebire, însă. Ion Neculce îşi dă seama de 
valoarea istorică şi literară a creaţiei artistice orale: 
legende, povestiri, proverbe şi zicători. 

Aceste creaţii au fost hotărâtoare în privinţa 
interpretării şi înţelegerii evenimentelor istorice, deoarece 
poporul pune în creaţiile sale artistice concepţia lui despre 
viaţă, nu despre cârmuirile drepte sau nedrepte şi marea 
iubire pentru ţară. 

Cronicarul muntean - stolnicul Constantin 
Cantacuzino - nu este un povestitor şi nu foloseşte 
izvoarele orale păstrate în memoria poporului prin legende 
şi povestiri. 

Cunoaşte aceste creaţii artistice orale despre 
întemeierea ţării, dar iată ce consemnează în predoslovia 
Istoriei Ţării Rumâneşti: 

"însă nu zic că den om în om n-au rămas şi aici nişte 
spuneri şi nişte poveşti, mai vârtos bătrânii ce povestesc 
de cele ce au fost. Ci şi acelea foarte slab lucru iaste şi 
primejdie de a le crede, pentru că de multe ori s-au luat 
seama, că de un lucru numai, doi dintr-un chip nu 
povestesc, ci unul una, altul alta băsmuiaşte. Unde nici de 
la acelea o adevărată ştiinţă n-avem, nici din cântecele cari 
vestesc de vitejii, au de alte fapte ale domnilor şi a altor 
vrednici oameni, ce au lucrat, cari dupe la lăutari şi dupe 
la alţi cântători auzim, putem şti cevaşi ale. 

Că şi acelea nu numai ce au laudă mai multă, au 
hulesc decât cele ce au fost, au şi foarte împrăştiat şi prea 
pe scurt pomenesc lucru şi far’ de nici o rânduială sau 
tocmeală". 

Cărturarul îşi dă seama de caracterul schimbător al 
creaţiilor populare orale. Fiind instruit la şcoală umanistă 
de la Padova, unde a studiat documente din marile arhive, 
pune preţ numai pe documente scrise. De la începutul 
predosloviei, acesta mărturiseşte cât de greu îi este să scrie 
istoria ţării sale despre care nu s-a scris până atunci 
nimic, lăsând în prăpastia uitării trecutul. Ca şi cronicarii 
moldoveni, el îşi dă seama de valoarea educativă a 
scrierilor istoiice atât pentru contemporani, cât mai ales 
pentru posteritate. Pentru a explica de unde se trage 
numele acestei ţări, cronicarul îşi începe Consemnarea 
riguros ştiinţifică de la daci şi geţi, căutând explicaţii chiar 
despre originea mai îndepărtată a acestora. Este 
impresionantă documentarea cronicarului care relatează 
despre cucerirea Daciei, romanizarea ei şi continuitatea 
românilor pe aceste pământuri. Relatările amănunţite se 
opresc la anul 401, când Attila stăpânea Panonia. Doar 
ultima frază din cronică, neavând legătură fîrescă şi 
ştiinţifică, trece peste ani, consemnân d existent a 
întemeietorulu i Ţării Române şti: "Iată de când şi acolea 
osebită domnie iarăşi s-au aşezat, de la Topeltin istoric, 
pre larg va putea neştire afla, de unde şi Radul-Vo dă 
Negrul aici în ţară au pogorât, precum letopiseţele cele de 
obşte arată". 

Comentând documentele aflate ulterior, dar pe care 
istoricul muntean nu le citează, menţionăm că în Diploma 

Cavalerilor Ioaniţi stă scris că la 1247 exista un voievod 
liber al românilor, condus de Seneslau şi mai existau şi 
alte cnezate şi voievodate. Ţara lui Seneslau cuprindea 
”(...), cel puţin regiunea muntoasă, deluroasă şi şes a 
Munteniei vestice, adică viitoarele judeţe Argeş, Muscel; 
Dâmboviţa; Olt; Teleorman şi Vlaşca, eventual şi Prahova". 
(Constantin C. Giurescu şi Dinu Giurescu. "Istoria 
românilor", pagina 217 - Ediţia 1974). Acestea se bucurau 
de multe libertăţi oficial recunoscute. 

Fazel-Ullah-Raschid scria prin 1300 o cronică a 
evenimentelor istoriei popoarelor mongolice, după acte 
oficiale, din care reţinea că în primăvara anului 1240, 
"ORDA, care mergea spre dreapta, după ce a trecut ţara 
Aluta, îi ieşi înainte Bazaram Bam cu o oştire, dar fu 
bătu t". 

Bazaram Bam era Basarab-Ban care i-a bătut pe 
tătari în 1241. Familia Basarabilor a dat ţării cârmuitori de 
cnezate şi voievodate româneşti. 

Care dintre aceşti Basarabi a fost Negru-Vodă? în 
nici un caz nu putea fi acelaşi învingătorul tătarilor din 
1241 cu cel care a obţinut victoria la Posada în 1330. Dar 
nu aceasta este intenţia noastră. Interesant pentru noi este 
faptul că poporul 1 l-a păstrat în amintire pe legendarul 
Negru-Vodă care a existat cândva. 

Citind de curând în revista "Săptămâna" un articol 
intitulat "Să săpăm mai adânc", semnat de Nicolae Paul 
Mihail, reţinem ideea valorificării mitologiei populare. 

Nicoale Densuşianu acordă credit rapsozilor populari 
care au completat prin creaţiile lor orale ceea ce nu se afla 
în documentele scrise. Barbu Ştefănescu Delavrancea, în 
discursul de recepţie rostit la Academie, susţinea patetic 
aceeaşi idee: 

"Poezia populară se poate studia sub raport istoric. 
Cu ce arme ne-am luptat în viforul invaziilor? Cu ce 
instrumente muzicale ne aduna şi şi ne îmbărbăta pentru 
a ne izbi în masele străinilor însetaţi de jaf şi de cucerire ? 
Cu ce meşteşug strategic am izbutit de-atâtea ori să 
biruim oşti cu mult mai numeroase ca ale noastre ? în ce 

fel de locuri aşteptam hordiile năvălitoare?. Şi este ştiut 

că omul care a fost martor la un eveniment poate uita 

numele şi vârsta persoanelor, înfăţişarea lor, data 
întâmplării, poate chiar să le schimbe rolurile îndeplinite, 
dar ceea ce îi rămâne adânc însemnat în amintirea lui este 
acţiunea petrecută, care constituie evenimentul în sine". 
(Din "Estetica poeziei populare" - Discurs rostit la 22 mai/ 
4 iunie 1913, în şedinţă solemnă - Volumul "Despre 
literatură şi Artă", pag. 166-168). 

Aceste păreri nu sunt alese la întâmplare. Le vrem în 
ajutorul comentariilor pe marginea unor creaţii populare 
foarte vechi care au circulat în Muscel şi care sunt - spre 
regretul nostru - pe cale de dispariţie. 

în "Convorbiri literare" nr.12 din 1897, apare o 
baladă populară culeasă din Muscel de C. N. Mateescu, 
sub titlul: "Mircea Ciobănaşul". Autorul Monografiei 
Câmpulungului, I. Răuţescu, include în această lucrare o 
baladă populară intitulată "Negru-Vodă", pe care a cules-o 
din Dra'goslavele - Muscel, fiind aproape aceeaşi cu Mircea 
Ciobănaşul. Iată - pe scurt - conţinutul. 

Un tânăr cioban vine de la Câmpulung, la poarta lui 
Negru-Vodă, cerându-i să-i facă dreptate. Vodă hotărăşte 
să dea stăpânilor trei părţi, iar el să-şi oprească o parte, 
chiar dacă turma veche a stăpânilor se prăpădise de ger şi 
nămeţi, iar el refacuse turma în cei nouă ani de slugărie. 
Stăpânii nu s-au mulţumit cu împărţirea după hotărârea 
domnească, cerând berbecul cel mai frumos din turmă. 
Conflictul s-ar fi terminat tragic pentru tânărul cioban, 
dacă n-ar fi dovedit vitejie şi sete de dreptate. El ia paloşul 
şi le taie capetele celor trei stăpâni; se duce apoi la Curtea 
lui Negru-Vodă să-şi mărturisească fapta. Vodă hotărăşte 
să fie spânzurat cel care şi-a ucis stăpânii. Cerând răgaz, 
ciobănaşul îşi povesteşte viaţa, dezvăluind taina că e 
fratele cel mic al lui Negru-Vodă, despărţit de-ai lui de 
năvălirea tătarilor. Negru-Vodă recunoaşte semnele 
domneşti. 

Boierii mi-1 dezbrăca 
Şi de semne mi-1 căta 
Şi ce semne că-mi găsia ? 

Găsea în pieptu-i soarele, 

Lumina cu razele, 

In cei doi d-albi umerei 
Luceau doi luceferei 

Şi-n creştetul capului 
Scrisu-i spicul grâului 
Şi mai jos, la subţioară. 

Scrisu-mi-i de-o săbioară: 

Semne bune de domnie. 

Solie de vitejie... 

Mircea Ciobănaşul petrece împreună cu fratele său 
mai mare şi-i cere îngăduinţa să-l lase să-şi ducă mai 
departe viaţa de ciobănaş. Această creaţie populară i-a 
emoţionat pe elevi, dar a fost în acelaşi timp pretextul 
comentării unor probleme ştiinţifice. 

1/. Era Negru-Vodă din părţile Câmpulungului ? 

2/. Despre ce "ristob" e vorba? Ristob sau hrisov ? 

în această baladă, versurile următoare vin să 
confirme adevărul că tătarii au prădat aceste locuri. De 
groaza lor, românii au fugit prin codri, spre locurile mai 
bine apărate. 

Din oraş din Câmpulung, 

Tătarii că ne-a robit. 

Noi, Doamne, ne-am răspândiL; 

Căci de-aveam d-un tâicuşor 
Şi mi-1 chema Crăişor, 

Pe maica. Doamna Ileana, 

Noi d-aveam un frăţior 
Şi 1 chema d-un Negrişor, 

Ca şi pe Măria-ta! 

împotriva tătarilor a luptat legendarul Negru-Vodă, în 

1241. 

Aşezarea aceasta de obârşie românească exista şi 
avea numele ei înainte de corniţele Laurencius şi înaintea 
cavalerilor teutoni, care au tradus în germană numele ei, 
iar legendarul Negru-Vodă este cel care a unit cnezatele 
din aceste părţi, înainte de 1330. 

în concluzie, se presupune că Negru-Vodă, eroul din 
legendă, a trăit, prin aceste locuri , iar unul dintre urmaşii 
acestuia a fost R adu Negru IBasarab II care a l uptat l a 
P o sada si a m urit în 13 52. 

Oraşul Câmpulung a ars în câteva rânduri şi a fost 
prădat de tot felul de duşmani: tătari, nemţi, turci... Oricât 
s-ar fi străduit locuitorii să păstreze vechile hrisoave ce 
s-ar fi mai aflat în mănăstire, sau în palatul domnesc, în 
faţa ameninţărilor de moarte au lăsat totul şi au fugit. Au 
refăcut oraşul şi au păstrat unele hrisoave şi inscripţiile în 

piatră care grăiesc până azi despre trecutul nostru de 
luptă. 

Dar aşa cum susţinea Nicolae Bălcescu, au rămas în 
memoria poporului, transmise din generaţie în generaţie, 
legendele şi povestirile despre trecutul nostru, căci 
"Oamenii întâi cântă, pe urmă scriu. Poeziile populare sunt 
un mare izvor istoric, intr-însele aflăm nu numai faptele 
generale, dar ele intră şi în viaţa privată, ne zugrăvesc 
obiceiurile şi ne arată ideile şi sentimentele veacului". 
("Balade eroice", Editura militară, 1965). 

Oricât s-ar fi schimbat ele în timp, prin circulaţia 
orală, culese şi tipărite, rămân dovezi istorice care, 
confruntate cu alte documente, îşi dezvăluie adevărul. 
Domnii români care au urmat ştiau despre existenţa 
cântecelor populare, despre eroii legendari. 

în ceasuri de tihnă, după războaie, la ospeţe, 
aduceau pe acei vestiţi cântăreţi să le cânte. Cronicarul N. 
Costin scrie că Matei Corvin pune pe cântăreţi să-i cânte 
despre fapte de vitejie ale oştenilor împotriva turcilor "în 
stihuri scrisă pe limba a lor de moşie ". Nu aveau nevoie 
numai de delectare, ci de îmbărbătarea celor ce ascultau, 
conducători de oşti şi oşteni de vază. 

Nu trebuie să uităm că familia acestora avea rude 
care erau de obârşie argeşeană - tot după legendele care au 
circulat în timpul hunedorean. 

Aceste probleme de conţinut au fost completate de 
alte cunoştinţe însuşite la capitolul despre folclor. Elevii 
au recunoscut în această baladă şi motivul mioritic: trei 
stăpâni de turme vor să-şi însuşească oile ciobănaşului 
mai tânăr. 

Nu mai e vorba de o oaie zdravănă, ci de un berbecel, 
cel mai drag, crescut cu grijă lângă foc, din mila ciobanilor. 
Mai mulţi şi mai puternici, stăpânii îl prind şi vor să-l 
omoare pe ciobănaş: 

Stăpânii se mânia. 

Mâna pe cioban punea, 

Mi-1 bătea, mi-1 chinuia. 

Cu moartea-1 împotrivea. 

Tânărul ciobănaş se luptă, nu se resemnează şi nu 
se dă bătut: 

Dar cel mic de ciobănaş. 

Cu cămaşa ca tina. 

Cu pielea ca zăpada, 

Făcea mări cum făcea. 

Din măna lor că-mi scăpa. 

Ocol târlei că mi-ş da. 

Mâna pe paloş punea. 

De stăpâni se-apropia 
Şi, cum paloşu-aducea, 

Capetele aduna, 
în glugă mi le punea. 

Oile le-amesteca. 

Tot o turmă le făcea, 

La Negru-Vodă venea. 

Stăpânit de sentimentul demnităţii, se duce să-şi 
justifice fapta, căci nu era la mijloc tâlhăria lui, ci o 
dreaptă judecată. Aşa au fost şi au rămas locuitorii acestor 
pământuri: viteji şi drepţi. Ar fi posibil să mai susţină 
cineva că resemnarea e specifică poporului? lată în ce fel 
creaţiile populare muscelene au o înrâurire educativă 
directă asupra tinerilor care ne sunt încredinţaţi să-i 
educăm şi să-i instruim. 

Supusă unei atente analize stilistice, balada oferă 
prilejul de a recunoaşte nuanţe de o aleasă frumuseţe şi 
sens adânc al ideilor. 

încă de la primele versuri, observăm apelative calde, 
ca de la suflet la suflet: 

Din oraş din Câmpulung 
Genuncheat-a, frate, 

Genuncheat-a, dragă, 

Că-i d-un mic de ciobănaşi... 

El aşteaptă cu răbdare şi încredere trei zile, până 
când Negru-Vodă îl vede şi-l întreabă care-i e plângerea, ca 
să-i facă dreptate. 

Vorbirea ciobănaşului e delicată, ca şi fiinţa lui, de 
parcă nu numai pielea-i e ca zăpada, şi ci sufletul lui. 

Spusele-i sunt presărate cu diminutive: 

Sluguliţă mă făcui... 

Argăţaş pe mălăias... 

Cât eram mai micşorei... 

Lopăţică-mi făcui... 

Cărăruşe că-mi gătii..., 

Sălcioare dărâmai. 

După ce a îndurat umilinţe, a crescut mai mare şi 
frumos. 

Stăpânelor le era drag. Din pricina asta s-au mâniat 
stăpânii, l-au depărtat de la casa lor şi l-au trimis cu oile la 
baltă. 

în prima parte a baladei se repetă aceeaşi construcţie 
sintactică, aceleaşi propoziţii, din intenţia celui care 
spunea balada, ca nu cumva ascultătorii să slăbească 
atenţia: 

Dacă văzui şi văzui, 

Sluguliţă mă băgai. 

Azi aşa şi măine-aşa. 

Dacă văzui şi văzui, 

La trei stăpâni mă băgai. 

Azi aşa şi măine-aşa... 
x 

X X 

Dacă văzui şi văzui. 

D-o lopeţică-mi făcui 
Şi zăpada-mi curăţii. 

Azi aşa şi măine-aşa. 

Pentru a realiza caracterul dramatic al întâmplărilor 
povestite, vorbirea indirectă alternează cu cea directă, 
punând, în momentele de intensitate a emoţiei, dialogul. 
Negru-Vodă-1 întreba: 

-Ai tu mic de ciobănaş. 

Ce mi ţi-e jaloba ta, 

Să mi-ţi fac dreptatea ? 

Ca în majoritatea baladelor populare, recunoaştem şi 
în aceasta dativul participării, asociat cu anume verbe, cel 
mai des folosite: 

Când aşa că-mi auzea. 

Din bucium că-mi buciuma. 

Din gură că mi-si striga... 

Pentru a ilustra în mod concret indiferenţa şi 
iresponsabilitatea stăpânilor, e folosită repetiţia 
conjuncţiei nici . 

Alei, Doamne, Negru-Vodă, 

Stăpânii m-a părăsit. 

La turmă n-au mai venit 
Nici cu sare la mioare, 

Nici tărâţe la oiţe. 

Nici bolovani la cârlani, 

Nici opinci pe la ciobani. 

întâlnim forme verbale inverse: spnne-ţi-aş. scrisu- 
mi-i de-o săbioară şi - curios pentru vorbirea musceleană - 

avalanşa perfectului simplu: văzui , curaţii , gătii, răzbii , 
dărâmai . 

După lectura baladei, putem reface chiar portretul 
tânărului cioban îmbrăcat cu "sarica lânoasă", cu căciulă 
miţoasă, încălţat cu opinci. Pe cât de curajos este faţă de 
stăpâni, pe atât de cuviinvios, cu bun-simţ şi respect de 
domn: 

Genunchcat-a, frate, 

Genuncheat-a, dragă. 

Cu căciula subţioară! 

Eroul din acestă baladă e asemeni unui Făt-Frumos 
din basme, care trece prin cele mai cumplite încercări, se 
luptă cu vitregiile naturii şi cu cei răi, dar binele şi 
adevărul înving. 

El arată domnului, "fratelui său", vechiul hrisov: 

Dar cel mic de ciobănaş 
Cu cămaşa ca tina. 

Cu pielea ca zăpada. 

Dacă vedea şi vedea, 

Mâna-n glugă că-mi băga 
Şi ristobul că-mi scotea 
Şi pe masă-1 deschidea. 

Negru-Vodă se uita, 

Lacrimile-1 podidia, 

Frăţiori buni se găsea, 
în braţe se-mbrăţişa 
Şi-n feţe se săruta. 

Petrece fericit cu fratele lui "o lună şi-o săptămână", 
pentru ca după aceea să se întoarcă la viaţa de cioban, la 
munca lui, sensul existenţei lui. 

Iată în ce fel această baladă, folosită la studierea 
cronicilor, ar putea figura şi printre variantele "Mioriţei". 
Ea ar aduce încă o dovadă că "varianta Alecsandri" are o 
oarecare legătură cu ciobanii din Muscel, ipoteză susţinută 
de Al.I.Amzulescu. 

Negru-Vodă avea o grijă deosebită faţă de ciobani. 
Pentru ei a ridicat în zona de câmpie târguri, dităm din 
"Istoria românilor", de Constantin C. Giurescu şi Dinu C. 
Giurescu, pagina 221, următoarea afirmaţie: 

"... Negru-Vodă a ridicat întărituri de cărămidă; trei 
se aflau tocmai în regiunile de care ne ocupăm: ne referim 
la Bucureşti, Buzău şi Floci". 

Un cântec, fragment de baladă, a fost cules de la o 
bătrână din comuna Colibaşi. Aceasta ne confirmă aria de 
răspândire a baladelor şi legendelor despre Negru-Vodă şi 
faptul că ele s-au mai păstrat printre bătrâni, deşi n-au 
fost cântate de lăutari. 

Bătrâna a spus că ştie un cântec despre Negru-Vodă 
pe care-1 spuneau bătrânii când se întâlneau seara pe la 
porţi - ea avea 82 de ani. Bătrâna era analfabetă. 

începutul acestui cântec pare o contaminare de la 
Legenda lui Dragoş-Vodă învăţată în şcoli încă de pe 
vremea bunicilor noştri. 

Reţinem, totuşi, un adevăr istoric: clădirea capitalei, 
de cea a reşedinţei domneşti, la Câmpulung. 

Suie creasta munţilor. 

Munţilor cărunţilor: 

D'acolo, după-nălţime. 

Cu viteji, cu haiducime, 

Negru-Vodă că porneş te. 

La Câmpulung se opreşte. 
în ăst loc eu mă opesc. 

Capitală să clădesc. 

(Istrate Maria. 82 ani, comuna Colibaşi, Argeş. 
Culeasă de Gheorghe Elena, la 25 decembrie 1973). 

Fiind vorba de aşezământul acestui oraş, este locul 
să uităm unul dintre cele mai vechi hrisoave domneşti. 

Dintre cele opt hrisoave păstrate până astăzi, cităm 
consemnarea lui Matei Basarab: "... pentru că am văzut 
domnia mea multe hrisoave bătrâne şi vechi făcute tot 
pentru aşezământul oraşului, întâi hrisovul strămoşului 
domniei mele, prea luminatul şi blagogestivul şi de Hristos 
iubitorul răposatului Io Radul-Negru Voievod, leat 6800 
(1292), şi hrisovul lui Mihail Voievod, leat 6900 (1392), şi 
hrisovul Vladului-Vodă leat 6947 (1439) şi hrisovul lui 
Vladislav Voievod, leat 6960 (1452)". 

Această veche vatră românească, oraşul în care trăim 
şi muncim, oferă tineretului dovezi concrete despre iubirea 
de ţară a înaintaşilor noştri, despre tradiţia culturală şi cea 
a creaţiilor populare. 

Comunicare susţinută la Sesiunea de comunicări şi 
referate "Cultura populară argeşeană in contextul culturii româneşti” - 
Piteşti, 10 11 aprilie 1976. 

TRADIŢIE ŞI FUNCŢIONALITATE 
ÎN FOLCLORUL MUZICAL ARGEŞEAN 
CA FACTOR CULTURAL CONTEMPORAN 

Dr. Ghizela Suliţeanu 

Luarea în consideraţie a problematicii pe care 
fenomenele tradiţiei şi funcţionalităţii folclorului românesc 
ni le oferă, sub aspectul lor de factor cultural 
contemporan, constituie un domeniu pe cât de interesant 
şi atractiv, pe atât de puţin abordat până în prezent 1 - în 
efervescenţa vieţii culturale a timpului nostru, dacă tema 
ne-a apărut dificilă prin complexitatea ei, în schimb, 
folosirea folclorului muzical argeşean - cunoscut prin 
bogăţia şi vitalitatea sa - ne-a fost o foarte bună călăuză 
către obţinerea tuturor datelor necesare. 

Zona folclorică argeşeană ne-a apărut reprezentativă 
pentru multe dintre regiunile ţării, ca deţinătoare a o 
seamă de procese principale ale evoluţiei folclorului 
românesc contemporan. Or, unul dintre aceste procese îl 
constituie legătura fundamentală, de geneză şi 
continuitate în cultura poporului român, între fondul 
transmis de la o generaţie la alte pe cale orală şi realizările 
culturale obţinute şi transmise de-a lungul secolelor prin 
mijloace literare (scrise) 2 . Dintr-un început, ţinem să 
specificăm teza că în cultura poporului român, se includ în 
momentul de faţă - cu o pondere egală prin importanţa lor 
- nu trei culturi 3 , ci trei domenii de cultură privind: a) 
domeniul şi mijloacele culturale folclorice, b) domeniul şi 
mijloacele culturale de masă şi c) domeniul şi mijloacele 
culturale literate, prin mijloace înţelegându-se cunoaşterile 
şi posibilităţile de exprimare şi transmitere caracteristice 
fiecăruia dintre aceste trei domenii în parte. 4 Avem de-a 
face cu diferitele laturi componente ale culturii unuî popor, 
posibil a fi delimitate metodologic, însă, în realitate, 
existând doar în întregul unităţii culturii poporului 
respectiv, pe măsură ce acesta le deţine. De pildă, cultura 
unui popor poate deţine şi doar una sau două dintre 
domeniile de cultură, caz în care acestea singure îi pot 
constitui fondul cultural. Această precizare ne este 

necesară pentru a se înţelege mai bine atât legătura de 
continuitate şi de profundă interdependenţă ce trebuie să 
existe în timpul nostru între aceste domenii, cât şi rolul 
important al folclorului în dezvoltarea întregii culturi. 

1.1. Pe această cale folclorul, prin modalităţile sale 
literare, muzicale şi coregrafice, deţine calitatea de factor 
cultural, reprezentând astfel una dintre condiţiile 
principale ale procesului existenţei culturii româneşti 
contemporane. Atributul folclorului muzical, însă, de a 
cuprinde deopotrivă manifestări verbale, ca şi cele 
coregrafice şi de a deţine o seamă de caracteristici 
specifice, ne-a permis o lărgire a orizontului de cercetare şi 
prin aceasta, acoperirea tuturor laturilor complexei 
problematici avute în vedere. Printre acestea, de o 
deosebită importanţă ne-a apărut relaţia dintre procesele 
tradiţiei şi funcţionalităţii, cele două coordonate cu 
caracter de lege în evoluţia fenomenului folcloric. Avem de- 
a face cu două atribute ale existenţei unuia şi aceluiaşi 
fenomen folcloric, dintre care funcţionalitatea constituie 
scopul, motivarea acţiunii, iar tradiţia - modalitatea de 
menţinere în timp a acestuia. 

1.2. Prezenţa în zona argeşeană a unor manifestări 
folclorice muzicale diverse - de la manifestările primare ale 
cântecului de leagăn, sau cele ale strigătelor de comandă 
la munca forestieră şi până la realizările, astăzi, prin 
mijloace mult evoluate artistic, ale cântecelor sau muzicii 
instrumentale ale dansurilor populare - ne înfăţişează în 
vremea noastră o veritabilă frescă a efervescenţei existenţei 
folclorului muzical, în care putem urmări nu numai 
procesele contemporane, ci, print-o analogie bine 
cumpănită, putem întrezări şi felul în care se vor fi 
petrecut acestea în trecut. 

1.3. Graţie unei vieţi tradiţionale vii şi bine 
conturate, fenomenul folcloric ne apare transmis creator 
de-a lungul vremurilor, fiecare generaţie primitoare 
impunându-şi amprenta concepţiei sale, în limitele impuse 
însă de funcţionalitatea categoriei folclorice respective. 
Asistăm, astfel, la un proces de continuă transformare, 
chiar şi la acele categorii a căror mai lentă evoluţie ne-ar 
putea sugera un caracter static, aşa cum ar fi, de pildă. 

jelitul din repertoriul funebru. Şi aci, însă, zona argeşeană 
ne oferă imaginea evoluţiei, de la jelitul liber în sistemul de 
proză-melopeică, de altfel caracteristic Munteniei, la 
concentrarea acestuia pe propoziţii muzicale mai scurte, 
aşa cum îl întâlnim în multe dintre localităţile situate în 
partea nordică a locului, aflate sub influenţa populaţiei de 
origine transilvăneană, deţinătoare ajelitului structurat pe 
versificaţie. 5 

1.4. Pe un prim plan, însă, în evoluţia fenomenului 
folcloric se situează funcţionalitatea. Aceasta reprezintă 
rolul social activ atribuit de către colectivitate unor practici 
exprimând fie obiceiuri, sau doar simple simţăminte, de 
fiecare dată ca exponentă a unei necesităţi de convieţuire 
specific umană. în cadrul funcţionalităţii unei manifestări 
folclorice, putem distinge patru tendinţe funcţionale: 
social-normativă, psihologică,6 cognitivă şi estetică, aflate 
într-un proces de coexistenţă şi de întrepătrundere. De la o 
categorie folclorică la alta, se poate obseiva predominarea 
câte uneia dintre aceste tendinţe. De pildă, dacă în 
manifestarea cântatului "la fereastră" al tinerelor fete, cu 
prilejul sărbătorilor de iarnă, 7 în trecut predomina funcţia 
social-normativă urmată în ordinea importanţei de 
tendinţele funcţionale, cognitivă, psihologică şi estetică, în 
timpul nostru - şi putem afirma chiar că de mai multă 
vreme 8 - pe primul plan se situează funcţia estetică urmată 
de cea psihologică, apoi de cea cognitivă şi încheind cu cea 
social-normativă 9 . Sau, în manifestarea cântecului de 
leagăn, unde se evidenţiază funcţia psihologică, sau, de 
pildă, în aceea a jocului, sau a cântecului unde găsim 
primând tendinţa de afirmare a funcţiei estetice. 

1.5. în procesul tradiţiei, funcţionalitatea deţine un 
loc important, prin aceea că poate deteimina existenţa sau 
nonexistenţa continuităţii unei manifestări folclorice. 
Totodată, însă, funcţionalitatea ne relevă accentuarea 
diferitelor ei tendinţe funcţionale, în dependenţă de 
concepţia colectivităţii practicanţilor respectivi. Aceştia pot 
transforma, întrerupe sau reînvia o manifestare, 
motivându-şi de fiecare dată atitudinea, prin cauze social- 
istorice sau estetice 10 , dar care, în ultimă instanţă, ne 
relevă veritabile norme de existenţă culturală. 

2. Putem astfel raporta la realitatea tuturor timpurilor, cu 
riscul observării dispariţiei unor fenoneme, sau al 
introducerii altora, caracterul de necontenită actualizare a 
folclorului, şi nicidecum de stagnare. Alături de procesul 
apartenenţei diferitelor categorii folclorice pe generaţii, 
sexe şl diferite momente ceremoniale în cuprinsul unui 
aceluiaşi timp, se poate observa aspiraţia către 
contemporaneitate, ce nu constituie doar un atribut al 
timpului nostru, ci reprezintă conţinutul realist specific 
folclorului tuturor timpurilor. Şi, de fiecare dată, această 
tendinţă de contemporaneitate imprimă aspecte specifice 
diferitelor perioade din evoluţia folclorului. 

2.1. Faptul că în timpul nostru - şi putem presupune o 
aceeaşi situaţie şi pentru trecut - coexistă, alături de mani¬ 
festările folclorice corespunzătoare concepţiei contempora - 
ne înaintate a practicanţilor, şi alte manifestări, necores¬ 
punzătoare acesteia, o situaţie firească procesului dialectic 
al evoluţiei tradiţiei şi deloc îngrijorătoare. în momentul 
când se iau în consideraţie nu numai ponderea mică şi 
ipostaza de reminiscenţă a acestor manifestări în concepţia 
colectivităţii respective, dar mai ales dezgolirea de 
conţinutul funcţional conştientizat, avem de-a face, în 
realitate, cu pasul hotărâtor pe calea dispariţiei a 
fenomenului în cauză. în această situaţie se află în 
momentul de faţă o seamă de cântece vechi, printre care, 
din păcate, şi frumoasele doine şi cântece bătrâneşti, 
cântece de înstrăinare, de război, parte dintre interesantele 
cântece "de fereastră" şi alte obiceiuri ale sărbătorilor de 
iarnă, care nu au mai fost preluate în repertoriul viu al 
noilor generaţii. 

2.2. Paralel cu acest fenomen, însă, ţinem să menţionăm 
persistenţa procesului creator popular, impulsionat în 
zilele noastre de puternica viaţă folclorică a zonei argeşene, 
cu o tradiţie adânc înrădăcinată în concepţia locuitorilor 
ei. în acest sens, împlinirea necesităţii folclorice poate 
apărea realizată şi printr-o efervescenţă a procesului de 
creaţie. Şi ceea ce poate constitui un paradox faţă de unele 
idei preconcepute privind existenţa tradiţiei folclorului 
muzical contemporan este faptul că putem afirma că 
procesul de creaţie ne apare manifestat atât în momentul 

adaptării cântecelor, deseori preluate de la radio, televizor 
sau picup, cât şi prin crearea unor cântece noi oglindind 
întâmplări din viaţa generaţiilor tinere actuale. Astfel, de 
pildă, de la tânăra Mariana Stoian - de altfel, fiica unei 
excelente deţinătoare a folclorului muzical, Vochiţa Stoian, 
din Dâmbovicioara - s-a putut culege un bogat repertoriu 
de cântece, în mare parte preluate de la radoio şi 
televiziune şi în parte de la mama ei 11 . Dacă în ceea ce 
priveşte textele, posibilitatea scrisului le-a putut favoriza o 
preluare, doar uneori şi aceasta deliberat schimbată, 
muzica, prin însuşirea ei numai pe cale orală, a rămas 
total supusă normelor tradiţionale de transmitere. 

2.3. Alături de aceasta se mai poate semnala şi preluarea 
creatoare a unor obiceiuri mai vechi, sau crearea altora 
noi. Despre acest din urmă proces putem afirma că 
reprezintă un fenomen mai rar în existenţa folclorului 
românesc 12 şi, ca atare, ar merita, desigur, un studiu 
special. El pare a se datora tocmai necesităţii de înlocuire 
spontană, pe calea tradiţiei, a unor manifestări folclorice, 
care nu-şi mai găsesc rostul în viaţa contemporană. De 
pildă, obiceiul "Zorilaşii", cules în urmă cu douăzeci de ani 
la Slatina-Nucşoara, a fost un obicei nou, creat în preajma 
anilor 1952-1953, de către un grup de tineri, fete şi băieţi, 
stimulaţi de un foarte talentat tânăr practicant şi animator 
al vieţii folclorice locale. Petre Chelu, pe atunci în vârsţă de 
24 de ani 13 . Deţinător al unui bogat repertoriu folcloric, el 
a propus prietenilor săi să-şi felicite cunoscuţii cu prilejul 
zilelor onomastice, prin cântece anume create privind 
întâmplări recente din viaţa acestora, fapte redate într-o 
formă de urare, uşor umoristic-moralizatoare, exprimată 
prin mijloace muzicale şi poetice ale unui obicei de 
felicitare onomastică local mai vechi, "colindatul de 
felicitare", practicat în zonă de către lăutari 14 

2.4. O altă latură a cercetărilor noastre a constituit-o, încă 
de mai multă vreme, urmărirea concepţiei practicanţilor de 
folclor asupra folclorului şi modalităţilor de existenţă ale 
acestuia în repertoriul lor şi al colectivităţii din care fac 
parte 15 . Or, printre alte rezultate, ne apare şi faptul că 
însăşi conceptele de tradiţie şi de funcţionalitate sunt 
privite de către aceştia ca fenomene culturale. Diferitele 

explicaţii privitoare la materialul cules date într-un limbaj 
simplu şi plin de înţelepciune, prin care practicanţii 
folclorului ne dezvăluie faptul că sunt conştienţi de 
conţinutul tradiţional şi funcţional al fiecărei piese în 
parte, ne oferă o dovadă indubitabilă a învestirii folclorului 
cu chlitatea de factor cultural chiar mai înainte de 
atestarea ştiinţifică a cercetătorului! 

2.5. Rămâne o datorie pentru cercetătorii domeniului 
folcloric să cunoască în momentul de faţă toate aspectele 
procesuale ale foclorului românesc contemporan, în care 
tocmai procesele de transformare, dispariţie şi inovaţie ale 
unor manifestări folclorice se petrec din plin 16 . Explicarea 
mecanismelor existenţei actuale a folclorului, pomindu-se 
de la efervescenţa transformărilor social-economice având 
repercusiuni în concepţia practicanţilor, trebuie funda¬ 
mentată pe o foarte bună cunoaştere a stadiilor mai vechi 
culturale şi folclorice ale colectivităţilor cercetate. Mer- 
gându-se astfel pe firul evoluţiei diferitelor perioade din 
existenţa folclorului, se va putea observa mai bine prezenţa 
unui proces de continuitate la diferite nivele, din ce în ce 
mai dezvoltate şi complexe pe măsură ce ne apropiem de 
timpul nostru. 

2.6. Până în prezent ne-au fost evidenţiate în zona 
argeşeană o seamă de elemente caracteristice, ţinând de 
prilejul şi desfăşurarea diferitelor categorii folclorice, ca şi 
de structura morfologică muzical-poetică a specificului 
naţional al folclorului românesc.Cunoaşterea acestora, 
însă, ne-a mai oferit posibilitatea de comparare cu alte 
domenii culturale folclorice ţinând de popoarele vecine şi 
balcanice, sau ale unor naţionalităţi conlocuitoare din ţara 
noastră. De fiecare dată, fie că s-a avut în vedere influenţa 
culturii populare româneşti asupra naţionalităţilor 
conlocuitoare 17 , fie că s-au descoperit anume elemente 
comune dovedite ca aparţinând unor timpuri din perioada 
de protoformare a actualelor popoare român şi balcanice şi 
aparţinând unei populaţii autohtone traco-geto-ilire 18 , ni 
s-au dezvăluit în realitate pe calea folclorului, veritabile 
documente de atestare culturală ale timpului respectiv. 

3.Calitatea de factor cultural contemporan pe care 
am atribuit-o folclorului se cere a mai fi completată şi cu 

unele premise privind posibilităţile de noi valorificări ale 
acestuia, corespunzătoare fazei înaintate a concepţiei 
despre viaţă a omului modern. Conţinutul mesajului 
folcloric muzical ne apare deosebit de rodnic şi necesar, nu 
numai pentru viaţa colectivităţilor rurale aflate în 
plinătatea proceselor de urbanizare şi industrializare a 
ţării, dar şi pentru viaţa colectivităţilor orăşeneşti. Se 
evidenţiază, astfel, fenomenului folcloric o întreagă serie de 
mesaje specifice, transmise prin următoarele caracteristici 
de ordin educativ şi artistic: realism, umanitarism, 
patriotismul, militantismul progresist, frumosul, voia 
bună, respectul faţă de om şi tot ceea ce necesită viaţa 
spirituală a poporului român 19 . 

3.1. Folclorul muzical deţine - datorită prezenţei melodiei - 
o calitate în plus, aceea de fi universal înţeleasă, 
independent de manifestarea vocal-verbală cu care deseori 
se însoţeşte. Funcţionalitatea diferitelor categorii ne apare 
foarte puternic reflectată în structura muzicală, încât 
mesajul afectiv al acestora poate fi lesne receptat - în multe 
cazuri - chiar şi de către necunoscători ai limbii şi 
folclorului românesc. Valoarea afectivă a muzicii atinge - 
poate mai profund decât oricare dintre arte - corzile 
sufleteşti ale ascultătorilor ei, făcându-i să vibreze la 
mesajul astfel transmis. 

3.2. Un alt aspect al domeniului cultural popular constă în 
mare parte în prilejurile folclorice a căror funcţionalitate de 
petrecere o evidenţiază obiceiurile (cântatul la fereastră), 
teatrul popular, diferite manifestări cu măşti din cadrul 
sărbătorilor de iarnă, cântatul şi dansul la petrecerile 
colectivităţii sau cele din cadrul familial, care pot 
corespunde împlinirii bucuriei deopotrivă în mediul urban, 
ca şi în cel rural. Manifestate prin mijloacele limbajelor: 
muzical, verbal şi coregrafic, acestea constituie, prin 
structura şi conţinutul lor. modalităţi accesibile unui 
domeniu mult mai larg de realizare decât cel de pradtică, 
oarecum limitată, la una sau câteva colectivităţi. 

3.3. Procesul vital al continuităţii tradiţiei folclorului se 
manifestă în timpul nostru, aparent, printr-o profundă 
afectare a funcţionalităţii. Supus, însă, unei analize 
comparative privind factorii existenţei în anumite perioade 

trecute, în comparaţie cu cei contemporani, putem observa 
că, de fapt, în timpul nostru asistăm doar la o schimbare a 
ponderii funcţionale, pe primul plan afirmându-se, din ce 
în ce cu mai multă forţă, funcţia estetică. învestirea ei cu 
importantul rol de a fi directiva celorlalte funcţii 
componente ale funcţionalităţii actului folcloric ne apare 
întărită atât de tendinţa universal-umană către frumosul 
artistic, cât şi de necesitatea de viaţă colectivă resimţită 
mai mult sau mai puţin conştient de către omul 
contemporan. Aceasta, poate, ca o reacţie sănătoasă la 
procesul de însingurare şi de frustrare a practicii muzicale 
şi coregrafice, manifestări adânc înrădăcinate în special în 
viaţa popoarelor cu un fond folcloric bogat. 

3.4. Avem destule premise pentru a putea presupune că, 
datorită acestui fapt, folclorul muzical românesc se află în 
momentul de faţă într-o etapă de mai rapidă transformare 
faţă de trecut, dar deţinând o vitalitate, putând să genereze 
multe stadii de existenţă vie. 

3.5. De o deosebită importanţă ne apare prezenţa, în 
stadiul contemporan de dezvoltare a culturii româneşti, a 
anumitor tendinţe privind finalitatea social-educativă şi 
artistică a fondului folcloric muzical în legăturile sale cu 
celelalte două domenii culturale aflate în cultura 
românească: domeniul cultural de masă şi domeniul 
cultural literat. Către acestea converg, pe de o parte, 
atributele folclorului contemporan menţionate până aci în 
comunicarea de faţă şi dintre care ţinem să accentuăm 
evoluţia conţinutului unor obiceiuri către manifestări 
artistice, ca de pildă "căluşul" 20 , iar pe de altă parte şi 
organizarea directivată a activităţii artistice de amatori 
desfăşurate în cadrul aşezămintelor culturale, în serbările 
şcolare, spectacole la radio şi televiziune etc. 

3.6. Despre procesul contemporan de însuşire a culturii 
spirituale la nivelul întregului popor, prin apropierea 
maselor de valorile artei literate 21 şi a creatorilor acesteia 
de arta populară, putem afirma că se află încă într-o fază 
de început şi nu lipsită de asperităţi. Ţinem însă să 
menţionăm în această problemă - şi totodată ca un ultim 
aspect - în chip deosebit şi rolul important al tineretului în 
existenţa culturii contemporane. El ne apare ca un factor 

permanent şi hotărâtor în procesul tradiţiei şi 

funcţionalităţii folclorului. Orice cercetare în acest sens 
necesită luarea în consideraţie a unor situaţii specific 
contemporane, precum: gradul de cultură mult mai ridicat 
faţă de trecut: un orizont artistic mult lărgit; apropierea de 
mjloacele de civilizaţie şi culturalizare urbană. 

Concomitent cu acestea, însă, se mai poate observa 

dragostea tinerilor din mediul rural faţă de atmosfera 
tradiţională a mediului în care au crescut, venind deseori 
de la mari depărtări pentru a participa, de pildă, la 
manifestările sărbătorilor de iarnă 22 , preferinţa nativă a 
tineretului pentru petrecerile în colectiv şi mai ales 
necesitatea şi plăcerea de a se manifesta prin cântece şi 
dansuri 23 . 

In încheierea acestei relativ sumare expuneri a 
bogatei problematici oferite de tema tratată, căreia am dorit 
doar să-i evidenţiem pe cât posibil principalele 
componente, mărturisim că aceasta ne-a apărut 

deschizătoare de interesante orizonturi pentru toţi acei ce 
sunt preocupaţi de istoria culturii româneşti. 

Inf.16102 "Zorile" Ini Lenuta si Costică. de ziua numelui lor. 


Slatina - Nucşoara, mai 1954 
Petre Chelu. 9.7 ani 

NOTE 

1. Până în prezent a fost tratată în etnomuzicologie doar relaţia 
dintre tradiţie şi funcţionalitate (v.Ghizela SuHtcann : 'Tradiţie si 
f u ncţ ionalitate în folclorul muzical românesc contemporan" , comunicare 
ţinută în limba franceză la Simpozionul internaţional al festivalului de 

dansuri populare, Bucureşti, 27 august-3 sept. 1969, ulterior mult 
amplificată; v.Ghizela Sullteanu. cap.III,partea a doua: "Fundame ntul 
psihologic al funcţionalităţii si tradiţiei I n existenţa folcorului muzical" , din 
lucrarea "Psihologia folclorului muzical.Contribuţia psihologiei la studierea 
limbajului muzicii populare" . Teză de doctorat, Univ.Bucureşti, 1974). 

2. Termenul a fost dat pentru a defini toate creaţiile transmise pe 
calc scrisă. El ne-a apărut corespunzător şi mai puţin contrastant faţă de 
creaţia folclorică, la rândul ei ca reprezentând un domeniu cultural precis 
eoni urat.Pentru prima dată termenul de creaţie "literată" a fost folosit In 
etnomuzicologie pentru a delimita astfel creaţia compozitorilor cunoscută 
de obicei sub denumirea de "cultă". Ghizela Suliteanu : "Introducere în 

psiholog ia_ folclorului _ muzical". în "Studii de muzicologie , voi. IX, 

1973, Bucureşti, p.293-315. 

3. Cunoscute sub denumirile de: cultură populară, cultura de mase 
şi respectiv cultura "cultă" sau "savantă". 

4. Nu intră în economia comunicării de faţă expunerea mai pe larg 
a acestei teze care ar putea forma ea singură obiectul unei lucrări speciale. 

5. Ghizela Suliţeanu: "Bocetele din Muntenia.Despre existenţa unui 
sistem de proză melopeică în folclorul muzical" .Bucuresti.l967. Biblioteca 
Uniunii Compozitorilor din Bucureşti, 1971. 

6. Prin funcţie sau tendinţa funcţională psihologică înţelegem rolul 
determinant al unei stări afective. 

7. In serile de Ajun ale sărbătorilor de Crăciun şi Anul Nou. 

8. Din informaţiile obţinute este posibil ca acest proces să fi început 
după primul război mondial (1918). 

9. O dată probabil şi cu însoţirea cetei de fete de câte unul sau doi 
flăcăi mai mari, cu fluierul sau cu acordeonul şi nu mai mici, rude 
apropiate, care să le apere de câini, ca în trecut. 

10. Diferite calamităţi puteau zdruncina viaţa folclorică a unei 
colectivităţi, după cum şi "moda" putea aduce - mai aproape de timpul 
nostru - serioase transformări. 

11. Mariana Stoian . 19 ani, Dâmbovicioara, jud. Argeş, culeg. G. 
Suliţeanu, V. 1973. De la mama ei s-a cules, în anii 1954, 1957 şi 1973, un 
foarte frumos şi reprezentativ repertoriu folcloric. 

12. Acest fenomen a mai fost întâlnit şi in alte judeţe ale ţării, ca, 
de pildă, Coloianul femeilor - cu funcţionalitate de petrecere - din satul 
Ariciu, jud.Brăila, sau obiceiul "Căluşeii" al copiilor din Lupşanu, jud. 
Ialomiţa. 

’ 13. F.A - 16100 - 1 -2 3-4-5-6-7,inf.Petre Chel u.27 ani, Slatina, 
corn.Nucşoara, jud.Argeş, culeg. Ghizela Suliţeanu, mai 1954, la Slatina. 

14. Ghizela Suliteanu : "Cântecele ceremoniale «de zori» în 
folclorul românesc" . în Revista de Etnografie şi Folclor, tom XXI,nr. 1,1976. 

15. Ghizela Suliteanu: "Probleme de metodologie în culegerea si 
studierea muzicii dansurilor populare din Muscel" , in Revista de Etnografie 
şi Folclor, tom X,nr.5,Bucureşti, 1965,p.503-519, lucrare realizată pe baza 
cercetărilor speciale întreprinse între anii 1957 şi 1963 în judeţul Argeş. 

16. Ghizela Suliteanu : "Les determinantes et Ies caracteristiques 
dans l'etape actnelle d'evolution du folklore musical roumain" . Zbornik 
Kongres Savez Udrujenije Folklorista Jugoslavije, Dojran, Macedonia, RFS 
Jugoslavia, IX, 1966, p.429-441. 

concem ant la prese nce de certalns eletnenţş du fQlklo.ie mu sica l roum afn 
dans le folklore dea nat.ionalil.cs cohabltantes" . comunicare în cadrul 
congresului S.U.F.J.. ţinut la Kruşevo, Macedonia,RFSIugoslavia,5-9 
sept. 1972. 

18. Ghizela Suliteanu : "[.a cantique de souhait "Colinda" des jeunes 
filles chez le peuple roumain dans le complexe du folklore balkanique". 
comunicare la Simpozionul festivalului de folclor.Ohrid,Macedonia,RFS 
Iugoslavia, iulie, 1975, în curs de publicare în revista "Le Folklore 
Macedonien",Skopje,1976. 

19. Ghizela Suliteanu : "Contribuţia psihologiei folclorului muzical la 
educaţia cetăţenească si umanitaristă" , comunicare la cel de al II-lea 
Colocviu de pedagogie, 2-4 dec. 1972. 

20. Ghizela Suliteanu : "Rolul muzicii si al muzicanţilor în obiceul 
Căluşului" , comunicare în Institutul de Folclor, Bucureşti,dec. 1958 şi 
publicată în voi .Festivalul Căluşului , studii... Slatina, jud.01t,1969,p.21- 
52. 

21. Ghizela S ul i teanu : "Consideraţii asupra înţelegerii muzicii d e 
către mase. Pe marginea unui test de psiho-pedagogie muzicală" . în 
"Muzica", nr.XI, Bucureşti, 1975, p. 11 - 15. 

22. Ghizela Suliteanu : "line manifestation interessante de la 
cout.nme «Căluch d'Hiver». dans la zone danubienne de la region de 
Brăila" , comunicare la cel de al IlI-lea Congres internaţional de studii sud- 
est-europene, Bucureşti,4-10 sept. 1974. 

23. G. Suliteanu : "Despre viata folclorică muzicală contemporană a 
tineretului din judeţul Brăila" , comunicare la Sesiunea ştiinţifică a celui de 
al 4-lea festival "Petre Creţu Şolcanu", 6-7 martie 1976. 


Comunicare susţinută la Sesiunea de comunicări şi 
referate "Cultura populară argeşeană în contextul culturii româneşti". 
Piteşti, 10-11 aprilie 1976. 

PREZENŢE TOPONIMICE DE ORIGINE AGRARA 
ÎN JUDEŢUL ARGEŞ 


Gheorghe Cruceană 


Dacă se pot reconstitui şi afirma, existenţa şi 
dispariţia cu mii de ani în urmă, a unor plante şi animale, 
cu ajutorul urmelor lăsate de roci, pe pământ sau din 
osăminte pietrificate, în felul acesta se pot identifica şi 
prezenţa cuvintelor topice de origine agrară, cu ajutorul 
numeroaselor numiri pe care le-au primit unele dealuri, 
văi, munţi şi alte localităţi din judeţul Argeş. 

Prezenţa cuvintelor toponimice care exprimă numiri 
agricole şi îndeletniciri de păstori le întâlnim îndeosebi în 
zona deal-munte a judeţului, şi mai rare în partea de şes. 
Afluxul cuvintelor întâlnite în toate localităţile deal-munte, 
se datorează ocupaţiei din trecut a locuitorilor - de 
păstori, cultivatori de cereale, apicultori, viticultori etc. 

La numărul mare de denumiri topice legate de 
agricultură au contribuit şi desele bejenii întreprinse de 
populaţie - retrăgându-se din calea năvălitorilor, 
cunoscute azi sub numele de "Drumul băjeniei”, "Drumul 
robilor", "Drumul focului" etc. 

Pe marginea acestor considerente să exemplificăm 
câteva grupe din familia mare a cuvintelor topice, 
cunoscute azi în judeţul Argeş, care datează din vechi 
timpuri. 


x x 

X 

- ALBINA - se cheamă valea şi dealul din satul 
Voroveni, com.Davideşti, sau dealul şi valea cu aceeaşi 
denumire în satul Bârzăşti, com.Vultureşti, sau ALBINA 
vârf de munte în jud. Argeş, hotarul dinspre Transilvania. 
Locurile acestea sunt şi azi bogate în vegetaţie 
arborescentă, predomină liniştea, versanţii sunt însoriţi. 

în trecut aici se creşteau stupi mulţi, localităţile fiind 
vestite în producţia de miere. în corn. Davideşti, şi acum 
se păstrează această tradiţie, şi mai mulţi locuitori sunt 

apicultori cu renume, cum este spre exemplu învăţător 
pensionar Ion Neacşu. 

- Documentele istorice din anul 1474 atestă că în 
urmă cu 500 de ani aici apare ca "zeciuială" din stupi în 
timpul domnitorului Alexandru Mircea, care dăruieşte 
mănăstirii Vieroşi din corn. Colibaşi dijmă din stupii 
satelor: Căpităneşti, Filiaşi şi Poenari - Muscel. 

La începutul secolului XVII-lea în Ţara Românească 
apare o "dare" asupra mierii şi cerei, Care diferă şi este 
menţionată aparte de albinărit. Prima este că albinâritul 
sau desetina de albine se încasa după stupi, pe când 
"darea" de miere şi ceară se percepea din aceste produse. 

- Un cuvânt apropiat acestui topic este şi denumirea 
"LA STUPINA", existent locul în comuna Ţiţeşti. Stupinele 
erau locuri special amenajate în păduri, întărite cu garduri 
de lemn, situate în special pe versanţi însoriţi. Astfel de 
stupine au existat pe lângă casele boierului Lăudat în anul 
1533 în satul Bucşeneşti din corn. Ţiţeşti. 

- O altă grupă de cuvinte topice, de origine pastorală, 
des întâlnite în cuprinsul judeţului sunt: DEALUL OII, 
DEALUL VACII, TRAISTA CIOBANULUI, FÂNTÂNA 
CIOBANULUI, DEALUL STÂNII, VALEA STÂNII, VALEA 
CASTELULUI, VĂCĂREA, PURCĂRENI, DEALUL 
OBOARELOR, CĂŞĂRIEI, CEAIR, IACUL PORCULUI, 
DRUMUL MOCANILOR, PIAIUL OII, VALEA PORCULUI, 
DEALUL BOULUI, VALEA BOULUI etc. Denumirile acestea 
sunt înrudite între ele, ele indică ocupaţia de predilecţie de 
crescători de animale, şi sunt uzuale azi, în satele din 
Mozăceni, Ţiţeşti, Băjeşti, Mihâeşti etc. 

Documentele vechi atestă denumirea satului Văcarea 
- Mihăeşti, încă din anii 1534-1846, când călugării de la 
Mănăstirea Valea aveau acolo cirezile de vite azi fiind un 
sat cunoscut cu număr mare de animale. 

Tot documentele vechi atestă că hrana de bază a 
oamenilor în trecut consta din produse lactate (brânză şi 
lapte), apă rece de izvor iar viaţa în aer curat justifică 
longevitatea vieţii oamenilor de la munte, din trecut. 

- Despre calitatea şi cantitatea acestor produse 
documentul lui Vlaicu Vodă din 1374 privind Mănăstirea 

Vodiţa, darul dăruit de domn mănăstirii consta din 12 
burdufe brânză şi 12 caşcavaluri. 

Acestea au fost o dare în natură. La 1524 Mănăstirea 
Argeşului i se dă căşeritul din Pădureţi - Muscel. 

în anul 1577 documentul lui Alexandru Mircea 
atestă că dăruieşte Mănăstirii Vieroşi dijma de brânză din 
satele Căpităneşti şi Poenari. 

- Dealul Ciobanilor, sau numit "al Mocanilor" în alte 
părţi, "al oerilor", "ungurenilor” sau "mărginenilor", sunt 
numiri topice sinonime, care indică fenomenul de 
transhumanţă de la munte la baltă şi invers al ciobanilor 
cu turmele pe aceste drumuri. Aceste drumuri ale 
mocanilor sunt cele de pe valea Râului Doamnei, din 
Nucşoara spre Dârmăneşti - Piteşti, sau cel de pe Valea 
Argeşului din Vultureşti - Colibaşi - Piteşti - ce continuă 
spre Dunăre prin Teiu - Mozăceni etc., cunoscut de 
"drumul mocanilor" azi sau "al guşaţilor". 

- Ciobanii plecau din zona Sibiului sau a Braşovului 
de dincolo de munţi, spre vale. în cale au format sate care 
le poartă şi azi numele cum sunt: Căpăţâneni - Ungureni, 
Cepari - Ungureni, Berevoeşti - Ungureni, Ciobani din zona 
Costeşti. De atunci se păstrează numeroase nume de 
familie şi azi ca: Ungureanu, Ciobanu, Mocanu etc. 

Toponimele legate de ocupaţia de păstori ca: 
Fântâna Ciobanului, Fântâna Căţelului, Dealul Stânii, 
Dealul Oboarelor, Purcăreni etc. sunt utilizate şi azi cu 
aceleaşi înţelesuri. 

- Cuvântul topic "CEAIR” înseamnă loc pentru 
păşunatul cailor poştalioanelor, denumiri cunoscute şi azi 
în satul Bucşeneşti, Câmpulung şi Piteşti. în oraşul 
Câmpulung, în anul 1853, terenul din faţa cazărmilor a 
fost contractat de Toma Conţescu, pentru caii poştei. 
Acesta a fost un reprezentant al revoluţiei din 1848, şi 
răspundea de partea de jos a Muscelului, până spre Piteşti. 

- O altă familie de cuvinte toponimice de origine 
agrară, des întâlnite în satele jud. Argeş, afirmă ocupaţia 
de agricultori, cultivatori de cereale, ca: DEALUL 
MĂLAIULUI, MAlAIŞTE, MELIŢA, MORII, CÂNEPIŞTE - 
DEALUL GROPILOR etc.La început boabele s-au consumat 
fierte, apoi prin zdrobire - între două pietre se pisau în pii 

din piatră şi din lemn. în documente se arată că exista o 
"dare" în natură de ceriale, percepută cu anumite unităţi 
de măsură numite câble sau găleţi. Ea se numeşte câblârit 
sau găkţărit, 

- Documentele timpului ne arată că "darea" se 
percepea din orz şi ovăz, păstrându-se de aici denumirea 
locurilor şi azi de "Orzărie" şi "Ovăzărie”. 

- La 1550 se dau Mănăstirii Cotmeana găleţile de la 
"20 de case", la 1539 Mânăstirei Râncăciov "găleţile de la 
60 case" în timpul domnitorului Radu Paisie. 

- Găletăritul se lua pentru magazia de grâu a 
Domnului sau pentru Jigniţă. Asemenea denumiri de 
Jigniţe se păstrează şi astăzi la Stâlpeni, Băjeşti, Ţiţeşti. Pe 
lângă fiecare poştă cu cai exista jigniţa de orz a cailor 
poştei. 

- Un document al Mănăstirii Valea din 1754 arată că 
măcinatul grâului se făcea cu mâna în mănăstire de către 
robi (ţigani). 

De asemenea se mai indică faptul că aici se 
construise prima moară care funcţiona pe principiul roatei 
hidraulice - verticale, numită "Făcăie". 

Asemenea mori au existat în satele Rădeşti, Mihăeşti, 
Piscani, Livezeni, azi denumirea lor purtând-o doar dealul 
respectiv. 

Locuitorii de pe moşia Mănăstirii Valea erau .obligaţi 
să macine acolo. Ultima "Făcăie" în Ţiţeşti a existat până în 
anul 1962, de la care dată satul nu mai are moară. 

- DEALUL MĂLAIULUI - pe care se cultiva mei - 
existent în Ţiţeşti - şi atestă că se făcea în trecut mămăliga 
de mei şi băutura - braga. De aici sinonimul de MĂLAiŞTE 
- cu aceeaşi semnificaţie. 

- DEALUL GROPILOR - unde se construiau 
hambarele subterane în care conservau cerealele din calea 
năvălitorilor. Erau un fel de oale mari, cu gura strâmtă la 
nivelul pământului, arse pe dinăuntru, în ele păstrau 
"tainic" cerealele. Azi se fac astfel de gropi pentru 
conservarea legumelor şi a gheţei - numite (boşci). 

- CANEPIŞTI - sunt denumiri bine cunoscute şi azi, 
ca fiind locul unde mai mulţi locuitori cultivă cânepă. 
Dintr-o catagrafie privind împroprietărirea din anul 1864 

din timpul Domnitorului Alexandru Ioan Cuza, existentă în 
Titeşti, sunt trecute toate categoriile de terenuri date 
oamenilor, iar suprafaţa pentru "Cânepiştie" separat de 
totalul respectiv. 

- Numirea de ARIE des întâlnită în trecut, precum şi 
azi, în toate satele judeţului, reprezintă locul unde în 
trecut se treiera cu băţul (îmblăci), meiul şi grâul. Azi pe 
aceeaşi arie se mai treieră mecanizat, dacă nu se foloseşte 
treieratul din mers - combina. 

- Până în 1864 exista Clucerul de arie, care strângea 
"dările" pentru curtea domnească. De la aceşti Cluceri, a 
rămas denumirea satului Clucereasa din corn. Racoviţa. 

- O familie de cuvinte topice înrudite, asemănătoare 
din punct de vedere al conservării funcţiilor economice, 
găsim mai cu seamă în localităţile din sudul judeţului în 
Mozăceni, Slobozia, Negraşi etc. 

- Familia cuvintelor: Ţarina Veche, Ţarina Nouă, 
Dealul Grâului înalt. Arsuri, Jarişte, Branişte, Imaş, 
Curături, Curăţituri nu sunt altceva decât denumirile 
primite de diferite locuri, păduri defrişate, rărite, în scopul 
pregătirii unui nou teren de cultură, numit "ţarină nouă" 
sau folosirea lemnului la ars ceramica, topit fierul, nefiind 
cunoscuţi cărbunii, de la care se transmite denumirea de 
"jarişte", sau Arsuri - pădure în comuna Mozăceni. 

Braniştele sau curăturile - răriturile erau efectuate în 
scopul răririi codrilor pentru a cultiva cereale ascunse din 
calea năvălitorilor, sau de a locui acolo. Pentru hrănit caii, 
au dat naştere la rărituri mai mici, numite IMAŞURI, 
poienile de azi. Astfel de IMAŞURI sunt în pădurea Arsuri 
şi acum, denumite "poieni cu iarbă grasă". 

Din succinta enumerare de cuvinte topice de origine 
agrară, păstrate în denumirea diferitelor locuri şi localităţi 
din jud. Argeş, se explică afluxul de prezenţe toponimice 
p!nă în timpul de faţă. 

Comunicare susţinută la Sesiunea anuală de 
comunicări şi materiale documentare "Munca - izvor de bunăstare, 
oglindită în folclorul obiceiurilor de peste an” - 29 mai 1982 


143 



ANEXA 


MATERIALE FOLCLORICE 



Culegător: Ion Cruceană , 1924 


1. CÂNTECUL LU* RADU ANGHEL DIN GRECI 


Existenţa, viaţa şi cântecul lui Radu - haiducul din 
Greci - nu este o plăsmuire fabuloasă, închipuită, 
neverosimilă, ci este o realitate petrecută şi trăită în prima 
jumătate a secolului trecut. 

Haiducul Radu Anghel s-a născut prin anul 1827 şi era 
feciorul ţăranului Gheorghe Anghel şi al soţiei acestuia din 
satul Moşteni-Greci, localitate care pe atunci aparţinea de 
judeţul Dâmboviţa, astăzi făcând parte din comuna 
Boţeştii de Argeş. A haiducit în zona de sud a judeţelor 
Argeş, Muscel, în judeţul Dâmboviţa şi Olt până la vestita 
pădure a Vlăsiei. A fost împuşcat în ziua de 13 octombrie 
1865 pe dealul Cârstienilor din comuna Râncăciov, de o 
poteră condusă de căpitanul Palada. Corpul i-a fost dus la 
Câmpulung şi expus vederii publice, după care a fost 
înmormântat în cimitirul oraşului. 

Chipul - figura aprigă a celui mai iubit şi cântat haiduc 
din ţara noastră - a fost imortalizat pe o pânză celebră care 
se află la Muzeul Naţional, de pictorul transilvan Mişu Pop. 

Aprig luptător pentru dreptatea socială, şi mai ales a 
celor săraci şi obidiţi, la vârsta majoratului Radu a luat 
calea codrului, spunând mamei sale: 


Rămâi, mamă-n sărăcie. 
Eu mă duc în haiducie. 

Să iau de la bogătani 
Şi să dau la cei sărmani. 
Decât la ciocoi slugoi 
Şi cu copilaşii goi. 

Mai bine-n codru cu ciuta 
Şi la spinare cu flinta. 


Şi poteca crângului. 

Că decât în calicie. 

Mai bine în haiducie. 

Să ia de la bogătani 
Şi să dea la cei sărmani, 
La cei nevoiaşi. 

La văduve şi copilaşi 
Şi la fetele sărace. 


Şi luă drumul codrului Să se mărite cu cin’ le place. 

Dar Radu nu a haiducit singur. El şi-a format o ceată 
din: Boaţă din Boţeşti, Cândea din Cândeşti, Ioniţă din 
Conţeşti, Udrea din Fureşti, Toader din Frunzeşti, Soare 
din Hulubeşti şi alţii. 

Radu avea grijă de ortaci 
ales să bea, zicându-le: 

Beţi, băieţi, vă-nveseliţi, 

Că diseară îmi izbiţi 
La popa Stan, în Fierbinţi. 

- Bună seara, popă Stane, 

Am venit să-ţi cer parale, 
Că-mi mor copiii de foame ! 


şi le da să mănânce, dar mai 

- Nu e. Radule, păcat ? 

- Lasă gura, popă Stane, 

N-ai arat. 

N-ai semănat. 

Cu sapa nu mi-ai dat, 

Şi bani de la creştini ai luat! 


Popa Stan îi dă banii ceruţi, ba, la ameninţarea 
haiducului, îi mai dă şi banii de pe "cea poliţă", iar 
preoteasa este certată de haiduc că-1 confundă cu un hoţ 
de rând: 


- Ptiu ! la naiba, tu căţea, 

Fugi de-aici cu salba ta, 

Că mă blesteamă fata, 
începe urmărirea lui Radu, până când: 


De n-oi mai vedea lumea, 
Câte zile-oi mai avea. 


Potera se aduna 
Pe Radu înconjura 
Şi în Radu că trăgea. 
Radu-alicele prindea 
Şi-napoi le arunca. 

Dară Radu ce făcea ? 

Mâna pe flintă punea 
Şi din gură-aşa grăia: 

- Căpitane Palada 
Şi zapciule Surcea, 

Eu n-am să mă dau legat 
Unui ciocoi gulerat, 

Care-1 bag noaptea sub pat 
Şi-i iau galbeni cât îmi plac, 
Eu cumpăr pluguri şi boi 
Celor căzuţi în nevoi, 

La sărmani în sărăcie, 

Ca să scape de robie. 

Mai bine să mor luptând ! 
Când cu carabina da, 

Drum prin poteră făcea. 

De la el până-n vâlcea. 


Mulţi ostaşi Radu culca, 
Potera se tot rărea. 

Numai un hoţ de căprar, 
Scoate-un sfanţ din buzunar 
Şi îl taie-n bucăţele 
Şi-ndoapă puşca cu ele, 

Şi când trăgea cu argint, 

Radu cădea la pământ 
Ca stejarul doborât 
De furtună şi de vânt ! 

Ochii-i se-mpăinjenea 
Şi din buze-abia şoptea: 

- Să mă bată sfântul soare 
De-am fost hoţ de drumu mare- 
Eu am fost numai haiduc. 
Singur ca un pui de cuc, 

Eu nu am tâlhărit, 

Şi nici nu am jefuit, 

Am luat de la bogătani 
Şi am dat la cei sărmani. 

Am dat la fete sărace 


Să se mărite cu cin' le place. 
Auzit de la bunicul meu, Nicolae Cruceană, de 75 
ard, din com.MozăceniJud.Argeş, azi 11 noiembrie 
1924, spus la gura sobei când eram singur cu el în 
vechea casă din Vâlcea. 

Culegător: Dumitru Anghel. 1969 


2. FRUNZA VERDE MAGHERAN 


Frunză verde magheran, 

M-a făcut mama oltean. 

Să trec Oltul pe buştean, 

Să mă duc la popa Stan, 

Că mai ţine câte-un ban 
Şi câte-un hoţ de cârlan. 

- Bună ziua, popă Stane ! 

- Mulţumesc, măi căpitane ! 

- Popă, eu nu-s căpitan. 

Eu sunt Radu cel din crâng. 
Să-mi dai banii să mă duc. 
Când popa a auzit. 

La Radu s-a repezit. 

Atunci Radu mâniat 
Pe popă mi l-a legat. 

Cules de la Marin Drăgan , 


Cheile i le-a luat 
Şi la bani a descuiat, 
Banii-n tolbă i-a băgat. 

Pe popă l-a ameninţat, 
Cu-un cuţit de-njunghiat. 
Iar când popa îl zări, 

Lui Radu îi porunci: 

- Ia mai cată şi-n bordei, 
Că-i acolo-un putinei 

De la bieţii moşii mei. 
Preoteasa-atunci spunea: 

- Ia mai cată pe poliţă, 
Că-acolo-i o sălbuliţă 
De când eram copiliţă. 

80 ani, din Ciqfrângeni - Argeş. 


Culegător: Maria Daniela Popescu 


3. RADU DA LA GRECI 


Foaie verde trei scaieţi. 

Mi s-a iscat trei băieţi: 
Radu lu’ Anghel dân Greci, 
Cu Stroie dân Ulubeşti, 

Ion Mândrac dân Tufeni 
Care e sărgentul lor. 
Ş-aci-îmi zâce ca nalba. 
Avea Radu ce-mi avea: 

Toţi voinici de Mehedinţi, 
Fuge cu potera-n dinţi. 

Cu căciule nalte-nalte, 
Nalte-nalte, stogoşate. 

Că n-are cu cin’ să bate. 
Ş-aci-mi zâce viorea. 

Potera că mi-ş venea, 


Pă Radu că-1 suduia 
Mâncare ca să le dea. 

Radu mâncare le da, 
Băutură că-mi avea, 

Mâna-n gluguş că băga, 

O ploşchiţă că-mi scotea. 
Plină cu vin că erea. 

De-o vadră şi cinci oca 
Şi-mi da la băieţi dă bea. 
în pădure să ducea, 

Şâ p-acolo somnu-i prindea. 
N-avea naiba ce lucra. 

Mâna pă armă punea. 

Băga iarba cu poala, 
Gloanţili cu chivără. 

între spete că mi-o lua, 
în pădure să ducea, 

Lâng-un copac s-aşăza, 

D’odată c-o sloboza, 

Voinicii să dăştepta. 

Fuga la Radu că-m' da, 

Dară Radu ce făcea ? 

Cu stânga că mi-i prindea, 

Cu dreapta palme le da 
Ş-acasă că mi-i mâna: 

- Că sunt tari pădurili, 

Vă mănâncă fiarili, 

Vă rămân nevestili, 

Dă vă plânge urmili. 

Sângur Radu rămânea, 

D-un popă el că ştia: 

Dă bogat ce îmi erea 
Nouăzăci dă slugi avea, 
Caraulă-n curte-avea 
Pă popa dă mi-1 păza. 

Noapte că mi să făcea, 
Răducanu că venea, 

Caraula mi-1 oprea; 

Dar Radu ce mi-ş făcea. 

Să vezi cum să milogea: 

- Măi, Caraulă, dumneata, 
Dă-mi drumul să intru la popa, 
Să-i mătur bătătura, 

Să-mi dea şi mie 
Câte-o chioară dă para. 

Că sunt om sărman 
Venit dă pă Teleorman, 

N-am în pungă nici un ban, 
Ş-am venit şi eu la popa 
Să-i mătur bătătura, 

Să-mi dea şi mie, să-mi dea 
Câte-o chioară de para. 
Drumu-năuntru că-i da. 

Drept la popa că trăgea. 

Cu picioru-n uşă da, 
în trei-patru mi-o făcea. 

Popa că să deştepta, 

Bună seara că-i dădea: 


- Bună sara, popoştane ! 

- Mulţumescu-ţi, căpitane ! 
-Hei!Zî-m' pă nume.Răducane 

Că te f... în lumânare ! 
Căpitanii sunt la târg. 

Eu sunt Radu de la crâng. 
Popă Stane, dumneata. 

Scoate bani, nu te uita. 

Scoate bani, scoate parale 
Şi la voinici dă mâncare 
Că sunt urghisiţi dă foame. 

- Eu mâncare că v-oi da. 

Da’ bănuţi că n-oi avea. 
Răducanu mi-auzea. 

Mâna sub manta băga, 

O măciucă că-mi avea, 

Numa' cinci chile mi-avea, 
Două-n spate că-i trântea. 

Pe popă mi-1 cocoşa, 

Una-n piept dă-1 îndreaptă, 
Ş-atunci popo ce-i spunea: 

- Stai, Radule, nu mai da. 

Că mi-ai secat inima. 
Şi-ncepea pop’ a spunea 
Banii pă unde-i avea: 

- Ia caută după uşă. 

Că aveam d-o căldăruşă • 
Plină cu gălbenuş; 

Cată-n băligar. 

Am un căzănel dă bani, 
îl păstram d-un an, 

Că ştiam că-mi eşti duşman. 
Radu vesel că erea. 

Mâna pă bani că punea 
Şi la geantă mi-i torna. 

La geanta cu curele. 

Să aibă la vremuri grele. 

Pă popa că mi-1 lăsa. 

La priotesă-mi trecea: 

- Prioteasă, dumneata. 

Scoate bani, nu te uita, 

Că ai mai mulţi ca popa. 

Ea-n braţe că mi-1 lua. 

Pă Radu mi-1 săruta Lângă salbă le punea 

Şi dân gură că-i spunea: Ca să-şi mărite fata. 

- Uite, eu bănuţi că n-oi avea, Din nou la popa trecea 

Dar uite-te pe poliţă, Şi din gură că-i spunea: 

C-aveam de o sălbuliţă, - Popă Stane, dumneata, 

O păstram pentru-o fetiţă. Să slujăşti trei sălindare, 

- Ce fac eu cu salba fetii ? C-o să viu în primăvară. 

Să mă blesteme fata. Să te tai In bucăcioare, 

Nu mai văz nici ochioară dă para, Să te tai în trei ciozvârţi. 

Blestemul dă fată mare Să te-arunc la trei răspânţi. 

Mi te prinde-n drumu-ăl mare. C-ai tocat, că n-ai tocat. 

Dar Radu ce mi-ş făcea ? Babili le-ai înşelat 

Mâna-n geantă că băga. Toţi banii dă le-ai luat. 

Două mii dă lei scotea, 

Culeasă de la Chivu Paraschiv, 80 ani, ţăran din satul 

Tufeni-Deal, corn. Tufeni Olt 


Culegător: Gh. Pâmutâ. li 


4. CÂNTECUL LUI RADU 


Sub fagul cu frunza deasă 
Sade Radu ca-ntr-o casă. De 
Foicică şi-o lalea. 

Iară Radu ce făcea. 

El din şuier şuiera. 

Unsprezece voinici venea. 

Iară Radu ce zicea: 

-Beţi, băieţi şi chefuiţi 
Că desar’ o să-mi izbiţi. 

Să-mi izbiţi la popa Stan 
Să ne mai dea câte-un ban. 

Că nu ne-a mai dat d-un an, 

Iar voinicii ce-mi făcea, 
Căciulile-n sus zvârlea. 

La popa Stan se ducea: 

- Bună seara, popă Stane! 

- Mulţumescu-ţi căpitane! 

Ia fă bine, popă Stane, 

Dă ne dă ceva parale 


C’o trecut mai mult d’un an 
când n-am mai luat un ban. 
Iar popa Stan ce zicea: 

- Să dea dracu-n barba mea 
Dă am chioară dă para! 

Dar Răduţu ce făcea. 

La popă că se ducea 
Şi de barbă că mi-1 lua. 

Cu flinta-n piept că-i dădea, 

- Adă popă banii 'ncoa ! 

D-ai cântat ori n-ai cântat, 
Femeili ţi-a dat 

D-ai citit, de n-ai citit 
Femeili ţi-au plătit. 

Iară popa ce făcea, ~ 

El lui Radu că-i zicea: 

- Căpitane, dumneata 
Cată colo sub temei 
Că se află-un putinei 

Dobânda banilor mei. 
Dară Radu ce făcea. 

Cu-atât nu să mulţumea 
La popă iar se ducea 
Şi barba mi i-o rădea, 

Iară popa ce zicea: 

- Radule, Măria ta. 

Caută şi după uşă, 

Că se află-o găletuşe. 
Radu-n tindă că-mi ieşea. 
Cu preoteasa să-ntâlnia 


Şi dă gât mi-o suguşa. 
Iar preoteasa ce zicea: 

- Căpitane, ştii ceva ? 
Cată colo pă poliţă 
Că am şi eo o sălghiţă, 
Făcută din munculiţă, 
Ca s-o dau la copiliţă. 
Căpitanu se ducea 
Şi sălghiţă că mi-o lua, 
La voinici mi-o împărţia. 


Cules de Ia nenea Neculae Dăncilă, co/n. Rucăr, Muscel, 
jud. Argeş 


Culegător: Oheorghe Vrabie. 1964 

5. BALADA LUI RADU ANGHEL DIN GRECI 


Frunză verde de trei vreji, 
Radu lui Anghel din Greci 
Şi cu Udrea din Fureşti 
Şi cu Niţă din Cândeşti, 
Hoţi ca ăştia nu găseşti 
De-aici de la Bucureşti 
în pădurea Grecilor, 
Deasupra Fureştilor. 

Mişcă cuibul hoţului: 

La tulpina fagului - 
Şade durda Radului; 

Prin crengile fagului - 
Pistoalele Radului. 

Frunză verde viorea, 

Dară Radu ce-mi făcea? 
Mâna-n guriţă băga, 

Pe degete-mi fluiera, 

Toţi voinicii s-aduna. 

După ce mi se-aduna, 

Dară Radu ce-mi făcea 
Mâna-n desagă băga, 

De-o ploscuţă că-mi scotea. 
De micuţă ce era 
De-o vadră şi cinci oca 
Şi băieţilor le-o da. 


Toţi băieţii-ncep a bea. 

Dar Radu bea, nu prea bea. 
Toţi băieţii se-mbata 
Faţa la pământ punea 
Dară Radu ce-mi făcea ? 
De-un cântecel că-mi cânta: 

- "Dintr-o ceată de voinici 
Rămăsei singur pe-aici". 
Frunză verde viorea, 

Dară Rădu ce-mi făcea, 

Câte trei palme le da 
Şi pe toţi îi dezbăta. 

După ce mi-i dezbăta, 

De-un plan mare că-mi făcea 
Lovitura und' s-o dea 
Şi mergea la popa Stan, 

Că şade colea devale, 

E bogat nevoie mare. 

Frunză verde viorea. 

Popa santineli avea 
Ca frunza şi iarba 
Dară Radu ce-mi făcea ? 
De-un plan mare că-mi făcea. 
Femeie se îmbrăca. 

Un copil în braţe lua. 

Cu acul mi-I împungea 
Şi copilul tot plângea. 

La santinelă se ducea. 

Adică se prefăcea 
Şi-ncepea a se ruga 
De îţi rupea inima: 

-"Daţi-mi drumul ca să intru. 
Că este, măre, păcat 
Să moară nebotezat" 

Santinela drumu-i da. 

Dară Radu ce-mi făcea. 

Cu piciorul nu şedea. 

Peste popa că intra 
-"Hei, sărut mâna părinţele ! 
-îţi mulţumesc, căpitănele! 
Nu-mi mai zice căpitanu, 

Zi-mi pe nume - Răducanu, 

Că eu sunt Radu din crâng. 
Dă te tai şi te mănânc; 

Nu-mi mai zice căpitane 
Zi-mi pe nume - Răducane 
Şi scârmă la buzunare. 

Că te-njur de lumânare 
Şi scârmă-te la parale ! 

Dară popa ce-mi zicea: 

-"Măi, Radule, ascultă-ncoa, 
Pupa-ţi-ar taica vorba. 

Eu mă jur pe legea mea 
Să dea dracu-n barba mea 
De am chioară de para. 

Dară Radu ce-mi făcea? 

De bărbuţă că-1 lua. 

Şapte palme îi trăgea. 

Dară popa ce-mi făcea (zicea)? 
"Stai, Radule, nu mai da 
Că-mi scurtezi, taică, viaţa. 

Că ţi-o da taica ceva! 

Pune mâna după uşă. 

Că mai e de-o găletuşă". 
în găletuşă ce era? 

Era ca cinci mii de lei. 

Numai galbeni-amestecaţi. 

Cu toţi atâţia spănţei. 


Dară Radu ce-mi făcea? 
Toată găleata mi-o lua 
Şi-n desagă o punea. 

Iar la popa se-ntorcea 
încă şapte palme-i da. 
Scoate, popo, banii toţi 
Fir’ ar barba ta de hoţ! 

Dară Radu ce-mi făcea? 
încă şapte palme-i da: 

-Măi popo, ascultă-ncoa, 
Scoate banii, nu mai sta. 
Căci fie cât de bătrână. 

Ea vine cu francu-n mână. 
Dară Radu ce-mi făcea? 
încă şapte palme-i da. 

Cu stânga că i le da. 

Cu dreapta mi-1 îndrepta. 

Că de fel stângaci era. 

Dară popa ce-mi făcea: 

- Că-mi scurtezi, taică, viaţa, 
Că-ţi mai dă taica ceva: 

Bagă mâna-n bălegar, 

Mi-1 păstrez de-acum un an. 
Te ştiam că te-am duşman. 
Frunză verde viorea, 
îl păstram pentru dumneata 
Dară Radu ce-mi făcea? 

Tot căzănelul mi-1 lua 
Şi-n dăsagă-1 răsturna. 

Iar la popă se-ntorcea, 
încă şapte palme-i da: 
-"Scoate, popo, banii toţi, 

’ Tu-ţi mama ta de hoţ! 

Dară Radu ce-mi făcea? 

La sălbiţă se uita. 

Preoteasa ce-mi zicea. 

- Stai, măicuţă, nu-i mai da, 
Că-i scurtezi, maică, viaţa, 
Că-i mai dă maica ceva... 
Bagă mâna pe sub pat. 

Mâna sub pat că băga 
De-o lădiţă că-mi dădea 

De micuţă ce era. 


153 



Şapte inşi de ea trăgea, Ş-acolo tot mai rămânea 

îmi lua băieţii ce lua, Şi lui popa ce-i făcea. 

Că n-avea unde mai punea Cu doape îl îndopa. 

Toţi desagii îi umplia Să nu-i mai audă gura. 

Cules din Retevoieşti - Argeş. 

6. BALADA LIII RADU ANGHEL 


Foaie verde-a bobului. 

Sus pe dealul Grecilor, 

La coada Boţeştilor, 

Mi-e starostea hoţilor. 

La fagul cu frunza deasă 
Şi cu umbruliţa groasă 
Stau voiniceii ca-n casă 
Şi de soare nu le pasă. 

Foaie verde viorea. 
Doisprezece că-mi era 
Toţi, voinici aleşi panduri. 
Voinici neaoşi de păduri, 
Mult mi-s negri şi pârliţi, 
Fuge cu putera-n dinţi. 

Sus în crăcii fagului. 
Pistoalele Radului 
Şi cu flinta Sârbului. 

N-avea Radu ce lucra ? 
Mâna pe durdă punea. 

Băga praf cu chivără 
Fierul cu zburătura 
Drumul prin păduri că-i da. 
Crăcile plaiuri venea. 

Bine lui Radu-i părea 
O dată când şuiera 
Doisprezece-mi aduna 
Toţi doisprezece voinici 
Veneau noaptea la colnici. 
Dară Radu ce făcea ? 
Mâna-n glugă că-mi băga. 
De-o ploschiţă că-mi scotea. 
Mititică că-mi era, 

De-o vadră şi cinci oca. 
Plină cu rachiu era, 

Le da la băieţi să bea: 


Beau băieţii, se-mbătau 
Şi prin frunză se culcau. 

Iară Radu ce făcea ? 

Pe toţi beţi că mi-i vedea, 

La toţi, frate, se ducea. 

Cu stânga de piept că-i lua, 
Cu dreapta palme le da 
Şi din gură le zicea: 

- V-am dat ţuică de-aţi băut. 
Voi de ce m-aţi ocărât ? 
Le-arăta drumu-n vâlcea 

Şi din gură le zicea: 

- La copii şi la neveste. 

Că voi nu sunteţi de lese ! 

La copii şi la nevastă. 

Că voi nu sunteţi de coaste ! 
Singur Radu rămânea. 
Pădurilor se lăsa. 

Pe unde ştia seama. 

La Preda-n Fureşti trăgea, 
Bună masă colăcea, 

Puţinei se odihnea. 

Peste puţin se trezea. 
Carabina şi-o-ncărca. 

Peste Pleşu că-mi trecea, 

La Râncăciov se oprea, 

Lă Căprar Ion trăgea. 

- Bună ziua, nea Ioane ! 

- Mulţumescu-ţi, căpitane ! 

- Ia nu-mi mai zi căpitane, 
Zi-mi pe nume, Răducane: 
Căpitanii sunt la târg, 
Numai-n ciorapi şi papuci. 
Eu sunt Radu cel din crâng 
De-unde fur nu mai duc! 

La picioare cu curele 
Şi pe piept cu tapangele. 

Le-am făcut noaptea pe stele, 

De drag să priveşti la ele. 

Hai, căprare, nea Ioane, 
Găzduieşte-mă diseară! 

- Căpitane, Radule, 

Te-aş găzdui-n casa mea, 

Dar tu mi-ai venit ziua, 

Te-o fi văzut cineva. 

Ce folos de viaţa mea 
Şi de haiducia ta ! 

El de Radu nu scăpa, 

La o casă mi-1 ducea. 

La o casă părăsită, 

Viaţa Radului sfârşită. 

Potera că mi-ş sosea. 

De la Câmpulung venea. 

Şi Radu când mi-o vedea 
Carabina că şi-o lua. 

Drumul printre ei că-i da. 

Uliţă prin ei făcea. 

Comandantul ce-i zicea ? 

- Dă-te, Radule, legat 
Să te ducem nestricat. 

Căci domnia ne-a mânat 

- Cum oi să mă dau legat 
La un ciocoi gulerat 

Cere-1 bag noaptea sub pat ? 

De frică-mi zice cucoane. 

Mai degrabă-mi dă parale. 

Dar un hoţ de dorobanţ 
La comandant se ducea 
Şi din gură că-i zicea: 

- D-le comandant, ascultă-ncoa’ 
Iar intră hoţu-n pădure 

Şi de noi că n-o fi bine. 

La pădure el vizeşte 


Şi pe toţi ne prăpădeşte. 
Dorobanţul ce făcea ? 

Pe-o piatră se aşeza, 

D-un stâlpar ce îmi scotea. 
Tot în patru-1 reteza 
Şi în armă şi-l băga. 

După Radu că se lua. 

Tot pe nume mi-1 striga. 
Radu-oleacă se oprea 
Şi la el că se-ntorcea, 
Dorobanţul mi-1 ochea, 

Drept în piept mi-1 nimerea, 
Plămânii prin spate-i da. 
Atunci Radu jos cădea. 

Cu toţii fuga că da, 

Cu puştile mi-1 lovea. 

Dară Radu le zicea: 

- Staţi, băieţi, şi nu mai daţi 
Şi v-ajunge atâta glumă. 

Căci nu mai sunt om de fugă. 
Să vă cânt un cântecel 
De când eram mititel: 

Câte văi, câte vâlcele 
Toate sunt surorile mele. 

Câţi fâgei, câţi ciolcănei. 

Toţi sunt frăţiori de-ai mei. 

Pe lume cât am trăit. 

Pe ciocoi i-am jefuit. 

Pe săraci i-am miluit. 

Atât Radu mai zicea, 
Sufleţelul că-i ieşea. 
Comandantul ce făcea ? 
Frumos capu i-1 tăia, 

La Câmpulung i-1 ducea, 
Domnia de speria 
Pe Radu când mi-1 vedea, 

Aşa făptură avea. 


Culeasă de la Michie V. Ion de Boştinani Rucsandra, din 


Retevoieşti - Argeş. 

